Coronavirus Fulhaakoh fethurigen aee Wuhan ge hospital ehgge therein!\nރިޕޯޓު - ކޮރޯނާވައިރަސް ފެތުރުން\nކޮރޯނާވައިރަސް ފުޅާކޮށް ފެތުރިގެން އައީ ވުހާންގެ ހޮސްޕިޓަލެއްގެ ތެރެއިން!\nއެޑްމިޓް ކުރެވުނު 138 މީހުންގެ ތެރެއިން 41 އިންސައްތަ މީހުންނަށް ބަލި ޖެހުނީ ހޮސްޕިޓަލުގެ ތެރެއިން\nކ. މާލެ 10 ފެބުރުއަރީ 2020 | ހޯމަ 00:28 7,762\nޗައިނާގެ ވުހާންގެ ހޮސްޕިޓަލަކަށް ބަލިމީހަކު ގެނެސް ވައްދަނީ - ސީ.އެން.އެން\nކޮރޯނާވައިރަސްއަށް ފުރަތަމަ ފަރުވާދޭން ފެށި މީހުންނަށް އެ ބަލި ޖެހުނީ އެމީހުން ތިބި ހޮސްޕިޓަލު ތެރެއިން ކަމަށް ދިރާސާއަކުން ދައްކައިފިއެވެ.\nމެޑިކަލް ޖަރނަލް "ޖޭއޭއެމްއޭ" ގައި ޝާއިއު ކޮށްފައިވާ ދިރާސާއެއްގައި ބުނެފައިވަނީ ނޮވެލް ކޮރޯނާވައިރަސް އަށް ޝައްކުކުރެވިގެން ފަރުވާ ދެވުނު ފުރަތަމަ 138 މީހުންގެ ތެރެއިން 41 އިންސައްތަ މީހުންނަށް ބަލި ޖެހިފައިވަނީ އެ ހޮސްޕިޓަލްގެ ތެރެއިން ކަމަށެވެ.\nމި ދިރާސާގައި ބުނެފައިވަނީ މި މީހުންގެ ތެރެއިން ދެބައިކުޅަ އެއްބައި މީހުން ބައްޔަށް ހުށަހެޅުނީ ހޮސްޕިޓަކުގެ ތެރެއިން ކަމަށެވެ. އަދި މިއީ ނޮސޯކޮމިއަލް ޓްރާންސްމިޝަން ނުވަތަ ބައްޔެއް ނުވަތަ އިންފެކްޝަނެއް ފެތުރިފައިވާ ސިއްހީ ހިދުމަތްދޭތަނެއްގައި އެ އިންފެކްޝަން ނުވަތަ ބައްޔެއް ފެތުރިގެން ދިއުމެވެ.\nއަދި ވައިރަސް ފެތުރިގެން ދިޔައީ އަވަސް މުއްދަތެއްގައި ނުވަތަ ކުޑަ މުއްދަތެއްގައި ނޫން ކަމަށާއި، ސިއްހީ ފަރުވާ ދިނުމުގެ ތެރޭގައި ކުރެވޭ ކަމަކުން ގިނަ ބަޔަކަށް އެ އިންފެކްޝަން ފެތުރިގެން ގޮސްފައިވާ ކަމަށް ބެލެނޭ ކަމަށް މި ދިރާސާގައި ވަނީ ބުނެފައެވެ.\nމީގެ އިތުރުން ބަލިމަޑުކަން ފެތުރިގެން ގޮސްފައިވަނީ ކަންބޮޑުވާ މިންވަރަށް ކަމަށާއި، މިކަމުގެ ސަބަބުން ގިނަ އަދަދެއްގެ ސިއްހީ ފަރުވާދޭ މީހުންނާއި، އެ ހޮސްޕިޓަލުގައި އެދުމަތިކޮށްފައިވާ ބަލި މީހުން އިންފެކްޓްވިކަމަށް މި ދިރާސާގައި ވަނީ ބުނެފައެވެ.\nއަދި ބައްޔަށް ޝައްކުކުރެވުނު މީހުންގެ އެކަނި ޓެސްޓްތައް ހެދިގެން ދިޔައިރު، އެމީހުންގެ ފަރާތުން އެހެން ބަޔަކަށް ބަލި ފެތުރި އެމީހުންގެ ފަރާތުން ހޮސްޕިޓަލުގައި ތިބި އިތުރު މީހުންނަށް ބަލި ފެތުރިފައިވާ ކަމަށް ގަބޫލުކުރެވޭ ކަމަށް މި ދިރާސާގައި ވަނީ ބުނެފައެވެ.\nނޮވެލް ކޮރޯނާ ވައިރަސް ޖެހިގެން ފުރަތަމަ ފަރުވާދޭން ފެށި 138 މީހުންގެ ތެރެއިން 75 މީހުންނަކީ ފިރިހެނުން ކަމަށް ވަނީ ދެނެގަނެވިފައެވެ. އަދި މީގެ ތެރެއިން 26 އިންސައްތަ މީހުންނަށް އައިސީޔޫގައި ފަރުވާ ދެވުނު އިރު މަރުވި މީހުންގެ އަދަދު 4.3 އިންސައްތައަށް އެރިކަމަށް މި ދިރާސާގައި ވަނީ ބުނެފައެވެ. އަދި މިއީ މި ބަލި ފެތުރެން ފެށުނު ދުވަސްވަރުގައި އެންމެ ފުރަތަމަ ގިނަ އަދަދެއްގެ ބަޔަކު އެޑްމިޓްކޮށް އެއްފަހަރާ ފަރުވާ ދޭން ފެށުނު އިރުކަމަށް ދިރާސާގައި ވަނީ ބުނެފައެވެ.\nމި 138 މީހުންގެ ތެރެއިން 26 އިންސައްތަ މީހުންނަށް އައިސީޔޫގައި ފަރުވާ ދެވުނު އިރު، 34.1 އިންސައްތަ މީހުން ފަރުވާއަށްފަހު ވަނީ ދޫކޮށްލާފައެވެ.6މީހަކު މަރުވި އިރު، 61.6 އިންސައްތަ މީހުންނަށް ހޮސްޕިޓަލުގައި އެޑްމިޓްކޮށް ފަރުވާދެވުނެވެ. އަދި ފަރުވާއަށް ފަހު ދޫކުރި މީހުންނަށް 10 ދުވަސް ވަންދެން ހޮސްޕިޓަލުގައި ފަރުވާ ދެވުނު ކަމަށްވެއެވެ.\nބަލިވެގެން 138 މީހުންނަށް ވުހާން ހޮސްޕިޓަލުގައި ފަރުވާދެވުނު އިރު، މީގެ ތެރެއިން 57 މީހުން އިންފެކްޓްވީ ހޮސްޕިޓަލްތެރެއިން ކަމަށް މި ދިރާސާގައި ބުނެފައިވެއެވެ. މީގެ ތެރޭގައި ހިމެނެނީ އެ ހޮސްޕިޓަލުގައި ފަރުވާ ހޯދަމުން ދިޔަ 17 އާންމު މީހުންނާއި، 40 ސިއްހީ އެހީތެރިންކަމަށެވެ.\n40 ސިއްހީ އެހީތެރިންގެ ތެރޭގައި ހިމެނެނީ ސަރޖިކަލް ޑިޕާޓްމަންޓުގެ7މީހަކާއި، އެތެރެހަށީގެ ޑިޕާޓްމަންޓްގެ5މީހަކާއި، ކެންސަރަށް ފަރުވާދޭ ޑިޕާޓްމަންޓުގެ5މީހަކާއި، ހެލްތްކެއަރ ވޯކަރަކާއި، ޖެނެރަލް ވާޑްގައި މަސައްކަތް ކުރި 31 މީހަކާއި، އެމަރޖެންސީ ޑިޕާޓްމަންޓްގެ7މީހަކާއި، އައިސީޔޫގައި މަސައްކަތް ކުރި2މީހެކެވެ.\nމީގެ އިތުރުން ބަނޑުގައި މައްސަލަތަކެއް ދިމާވެގެން ސަރޖިކަލް ޑިޕާޓްމަންޓުގައި 138 މީހުންގެ ތެރެއިން މީހަކަށް ފަރުވާ ދީފައިވާއިރު، އެ ޑިޕާޓްމަންޓުގައި މަސައްކަތް ކުރި 10 ހެލްތްކެއަރ ވޯކަރުން ބައްޔަށް ހުށަހެޅުނު ކަމަށް މި ދިރާސާގައި ވަނީ ބުނެފައެވެ.\nމީގެ އިތުރުން ބަލިމީހުންގެ ގައިން އެހެން ބަލިމީހުންގެ ގަޔަށް އިންފެކްޝަންގެ އަސަރުކޮށްފައިވާ އިރު، ބަލިމީހުންނަށް ފަރުވާދިން ވާޑުގައި އެޑްމިޓްކޮށްފައި ތިބި4ބަލި މީހަކު އިންފެކްޓްވިކަމަށް ދިރާސާގައިވަނީ ބުނެފައެވެ. އަދި މި4މީހުންގެ ތެރެއިން އެކަކު ނޮވެލް ކޮރޯނާ ވައިރަސްއަށް ޕޮޒިޓިވްވީ އެޑްމިޓްކުރި ފަހުން ކަމަށާއި، އޭނާ އައިސޮލޭޓް ކުރި ފަހުން އަނެއް3ބަލި މީހުން ވެސް ކޮރޯނާއަށް ޕޮޒިޓިވްވިކަމަށް މި ދިރާސާގައި ބުނެފައިވެއެވެ.\nމި މީހުންގެ ފަރާތުން ފެނުނު އަލާމާތްތަކުގެ ތެރޭގައި ހުމާއި، ހިކިކޮށް ކެއްސުމާއި، ގައިގައި ރިއްސުމާއި، މާބޮޑަށް ވަރުދެރަވުމާއި، ނޭވާލާން އުނދަގޫވުމާއި، ކެއުމަށް އުނދަގޫވުން ހިމެނެއެވެ. މީގެ އިތުރުން ބައެއް ބަލިމީހުންގެ ފަރާތުން ބޭރަށް ހިންގުމާއި ހޮޑުލުން ހިމެނެއެވެ. އެންމެ ގިނައިން ބަލިމީހުން ޝަކުވާކޮށްފައިވަނީ ނޭވާލާން އުނދަގޫވުމުގެ މައްސަލައާއި، ވިންދު ނުވަތަ ހިތުގެ ތެޅުން ދަށްވުމާއި، ޝޮކް ޖެހުމެވެ.


Kaiveni kuran theyyeh gai dhathuru kohfi\nފެންބޮޑުވެފައިވާ މަގުތަކުން ދެ މީހުން ތެލީގައި ދަތުރު ކުރަނީ\nއިންޑިއާގެ ކެރެލާއަށް މިދިޔަ ހުކުރު ދުވަހު ވަރަށް ގަދަޔަށް ވިއްސާރަ ކުރި އެވެ. ވިއްސާރައިގެ ސަބަބުން ބިންގަނޑު ކަނޑައިގެން ދިއުމާއި ކޯރުތައް ފުރިގެން ބަންޑުން ދިއުން ފަދަ ކަންކަން ދިމާވި އެވެ. އަދި ފެންބޮޑުވެ ޗަކަ ހެދިފައިވާ މަގުތަކުގައި ވެހިކަލް ދުއްވުމަށް ދަތިތަކާ ކުރިމަތިވި އެވެ.\nހޯމަ ދުވަހާ ހަމައަށް ވިއްސާރަ ދިގުލައިގެން ދިޔައިރު މަގުތަކުގައި އެއްގޮތަކަށް ވެސް މީހުންނަށް ވެހިކަލް ދުއްވައި އަދި ހިނގާ ބިނގާވެ އުޅެވޭ ވަރެއް ނޫނެވެ. އެއަށް ވުރެ މަގުތަކުގެ ހާލަތު އޮތީ ގޯސް ވެފަ އެވެ. މިފަދަ ވަގުތެއްގައި ވެސް ކެރެލާގައި އަލަށް ކައިވެނި ކުރަން އުޅޭ ދެ ޒުވާނުން ކަމަށްވާ ރާހޫލް އާއި އައިޝްވަރިޔާގެ ރޫހު ހުރީ ކޮންމެ ހާލެއްގައި ވެސް ކައިވެނި ކުރާ ގޮތަށެވެ.\nހޯމަ ދުވަހުކުރަން އޮތް މި ކައިވެންޏަށް އަލައްޕުއްޒާގެ ތަލަވަޑީ ކިޔާ އަވަށުގައި ހުރި ހޯލެއްގައި މި މީހުންގެ ކައިވެނީގެ ރަސްމިއްޔާތު ބޭއްވުމުގެ ކަންތައްތައް ފުރިހަމަ ކޮށްފައި ވެއެވެ.\nތެލީގައި ދެ މީހުން ދަތުރުކުރާ މަންޒަރު\nއާންމުގޮތެއްގައި ކެރެލާގައި ކުރާ ކައިވެނި ތަކުގައި ކައިވެނިކުރާ ދެ މީހުން ކައިވެނިކުރާ ތަނަށް އަންނަނީ ކާރުގަ އެވެ. ނަމަވެސް އެ އަވަށުގެ މަގުތަކުގައި ފެންބޮޑުވެ، ކާރު ފަދަ ވެހިކަލްތަކަށް ވެސް ދަތުރު ކުރެވޭ ވަރެއް ނުވި އެވެ. ނަމަވެސް މިއީ މި ދެ މީހުންގެ ހިތް މަރުވާން ދިމާވި ކަމަކަށް ނުވި އެވެ. އާއިލާގެ އެހީތެރިކަމާ އެކު އެމީހުން ވަނީ ކައްކަން ބޭނުންކުރާ ކަހަލަ އެލްމިނިއަމް ބޮޑު ތެއްޔެއްގައި ތިބެގެން ކައިވެނިކުރާ ހޯލަށް ދަތުރުކޮށްފަ އެވެ.\nމި މީހުން ތެއްޔެއްގެ ތެރެއަށް އެރި އިށީނުމުން އެ ތެލި ފެންގަނޑު ތެރޭން ގެންގޮސް ދިނުމުގައި އެހީތެރިވީ ދެ ފިރިހެނެކެވެ.\nމި "ތެލި ދަތުރު" ރާވާދިނީ ރާހޫލްގެ އާއިލާގެ މީހެކެވެ. އޭނާ ބުނި ގޮތުގައި ފެންބޮޑުވުމުގެ ސަބަބުން އެ ސަރަހައްދުގެ ގިނަ މަގުތަކެއް ވަނީ ބަންދުވެފަ އެވެ. އަދި ވެހިކަލްތަކަށް ދަތުރު ކުރެވޭނެ އެއްވެސް ގޮތެއް ނެތެވެ. ނަމަވެސް ކައިވެނިކުރަން ހަމަޖެހިފައިވާ ހެޔޮ ސާއަތުގައި އެކަން ކުރަން ބޭނުންވާތީ "ތެލި ދަތުރު" ގެ އިންތިޒާމް ހަމަޖެއްސީ އެވެ.\nތެލިގައި ދަތުރުކޮށް ކައިވެނީގެ ހޯލަށް ގޮސް މި ދެ މީހުން ވަނީ ކައިވެނީގެ ހުރިހާ ރަސްމިއްޔާތެއް ފުރިހަމަކޮށްފަ އެވެ. ނަމަވެސް ދެ މީހުންގެ އާއިލާގެ މީހުންނާއި ކައިވެނީގެ ރަސްމިއްޔާތަށް ދައުވަތު ދިން މީހުންގެ ތެރެއިން ކައިވެނި ކުރި ތަނަށް އާދެވުނީ މަދު ބަޔަކަށެވެ.\nކައިވެންޏަށްފަހު ރިޕޯޓަރުންނާ ވާހަކަ ދައްކަމުން ރާހޫލް ބުނި ގޮތުގައި ކައްކާ ތެއްޔެއްގައި ދަތުރު ކުރާކަށް އޭނާ އާއި އައިޝްވަރިޔާ އެއްގޮތަކަށް ވެސް ބިރެއް ނުގަނެ އެވެ. އަދި އެމީހުންނަށް ތެލީގައި ތިބެގެން ކައިވެނިކުރާ ހޯލަށް އާދެވި ހުރިހާ ކަމެއް ރާވާފައިވާ ގޮތަށް ފުރިހަމަ ކުރެވުނީތީ ވަރަށް އުފާވި ކަމަށް ވެސް ރާހޫލް ބުންޏެވެ.\nކައިރި އަވަށެއްގެ ހޮސްޕިޓަލެއްގައި މަސައްކަތްކުރާ އައިޝްވަރިޔާ އާއި ރާހޫލް ބުނީ ކައިވެނި ކުރަން ހަމަޖެހިފައިވާ ހޯލު ބަލައި އެތަނުގައި ކައިވެނީގެ އިންތިޒާމްތައް ހަމަޖެއްސިއިރު ވިއްސާރައިގެ އަސަރެއް ވެސް އެ އަވަށަކަށް ނެތެވެ. ނަމަވެސް ހުކުރު ދުވަހުން ފެށިގެން ބޯކޮށް ވާރޭ ވެހި ކައިވެނިކުރާ ހޯލުގައި ވެސް ފެންބޮޑުވީ އެވެ.\nއެ ދެ މީހުންނަކީ ވަރަށް ބުރަކޮށް މަސައްކަތްކުރާ މީހުންނަށް ވެފައި ކޮވިޑް-19ގެ ހާލަތުގައި ކައިވެނީގެ ކަންކަން ގިނަ ދުވަސް ތަކަކަށް ފަސް ކުރަން ޖެހިފައި ވުމުން އިތުރަށް ކައިވެނި ފަސް ކުރަން ބޭނުން ނުވާތީ ދަތި އުނދަގުލުގައި ވެސް ކައިވެނީގެ ރަސްމިއްޔާތުތައް ފުރިހަމަކުރީ ކަމަށް ވެސް ރާހޫލް ބުންޏެވެ.


Maumoon idhikolhu memberunge riyaasathugai | Mihaaru\nމިރޭގެ ބައްދަލުވުމުގެ ރިޔާސަތު މައުމޫން ބަލަހައްޓަވަނީ\n18 ޖުލައި 2017 - 22:255comments\nގުޅިފައިވާ އިދިކޮޅު އިއްތިހާދުގެ ރައްޔިތުންގެ މަޖިލިހުގެ މެމްބަރުން ކުނޫޒުގައި މިހާރު ބާއްވަމުން އަންނަ ޚާއްސަ ބައްދަލުވުމުގެ ރިޔާސަތަށް ކުރީގެ ރައީސް މައުމޫން އަބްދުލްގައްޔޫމް ހަމަޖައްސައިފި އެވެ.\nއެމްޑީޕީ އާއި ޖުމްހޫރީ ޕާޓީ އަދި އަދާލަތަށް ނިސްބަތްވެވަޑައިގަންނަވާ މެމްބަރުންގެ ކުއްލި ބައްދަލުވުން މި ބާއްވަނީ، މައުމޫންގެ ދަރިކަލުން އަދި ދިއްގަރު ދާއިރާގެ އަހުމަދު ފާރިސް މައުމޫން، މިއަދު ހައްޔަރުކޮށްފައި ވަނިކޮށެވެ. އަދި ޖުމްހޫރީ ޕާޓީގެ ލީޑަރު، މާމިގިލީ ދާއިރާގެ ގާސިމް އިބްރާހިމްގެ ސިއްހީ ހާލުކޮޅު ގޯސްވެ އޮންނެވީ އޭޑީކޭގެ އައިސީޔޫގަ އެވެ.\nއިދިކޮޅު މެމްބަރުންގެ މައްޗަށް އެކުލެވޭ ގްރޫޕްގެ ބައްދަލުވުމެއްގެ ރިޔާސަތު މައުމޫން ބަލަހައްޓަވާ މިއީ ފުރަތަމަ ފަހަރެވެ.\nމި ބައްދަލުވުމުގައި މައުމޫން ވިދާޅުވީ "ފާރިސް ހުންނެވީ ވަރަށް ހިތްވަރާ އެކު ހެޔޮ ހާލުގައި" ކަމަށެވެ.\n"ހުރިހާ މެމްބަރުން ވެސް ސާބިތުކަން މަތީ ތިއްބެވުމަށް އިލްތިމާސް ކުރެއްވި" ކަމަށް ވެސް މައުމޫން ވިދާޅުވި ކަމަށް، ބައްދަލުވުމުގައި އިންނެވި ރޮޒައިނާ އާދަމް، ޓްވީޓްކުރެއްވި އެވެ.\nއިދިކޮޅު މެމްބަރުންގެ ބައްދަލުވުން ކުރިއަށް ދާ އިރު ޕީޕީއެމްގެ ކައުންސިލް ބައްދަލުވުމެއް، ރައީސް އަބްދުﷲ ޔާމީންގެ ބެއްލެވުމުގެ ދަށުން، ޕީޕީއެމްގެ އޮފީހުގައި އެބަ ބާއްވަ އެވެ.\nރައްޔިތުންގެ މަޖިލިހުގެ މެޖޯރިޓީގެ ސޮޔާ އެކު ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލަ ވެއްދި ފަހުން ސަރުކާރުން ގެންދަނީ އެކި މެމްބަރުންގެ އިސްތަށިފުޅުގައި އެކި ތުހުމަތު އަޅުވައި، ތަހުގީގުކުރަމުންނެވެ. އޭގެ އިތުރުން ފާރިސްއާ ދެކޮޅަށް ހިންގާ ޝަރީއަތެއް ވެސް ވަނީ ފަށައިފަ އެވެ. ގާސިމްގެ ސިއްހީ ހާލުކޮޅު ގޯސްވީ އޭނާގެ ޝަރީއަތް ފަށަން އޮތް ދުވަހު އެވެ.\nއެމްޑީޕީގެ މެމްބަރު ހިތަދޫ މެދު ދާއިރާގެ އިބްރާހިމް މުހައްމަދު ދީދީގެ ޝަރީއަތް މާދަމާ ފަށާނެ އެވެ. އޭނާގެ މައްޗަށް ދައުވާކުރަނީ ކުރީގެ ރައީސް މުހައްމަދު ނަޝީދުގެ ވެރިކަމުގައި، އޭރު ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު، ގާނޫނާ ހިލާފަށް ހައްޔަރުކުރުމުގައި ބައިވެރިވި ކަމުގެ ކުށުގަ އެވެ. އޭރު އޭނާ އަކީ އެމްއެންޑީއެފްގެ މާލޭ އޭރިޔާގެ ކޮމާންޑަރެވެ.\nކުރިން އިބްރަހިމްދީދީގެ މައްޗަށް އެ ދައުވާ އުފުލި ނަމަވެސް ޕީޖީން ވަނީ ދައުވާ އަނބުރާ ގެންގޮސްފަ އެވެ. އިދިކޮޅު ފަރާތްތަކުން ބުނާ ގޮތުގައި އަލުން ދައުވާ ކުރަނީ މަސީހުގެ ވޯޓަށް ބިރު ދެއްކުމުގެ ގޮތުންނެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް އިދިކޮޅު އިއްތިހާދު


Facebook in mobile gaming app eh | Mihaaru\n22 އެޕްރީލް 2020 - 08:30\n"ފޭސްބުކް ގޭމިން" ގެ ނަން ދިފައިވާ މި އެޕް މި ވަގުތު ބޭނުންކުރެވެނީ ހަމައެކަނި އެންޑްރޮއިޑްގެ އަހުލުވެރިންނަނަށް ކަމަށް ވިޔަސް އައިއޯސް ޑިވައިސްތަކުގައި ވެސް ބޭނުންކުރެވޭނެ ގޮތް ހެދުމުގެ މަސައްކަތް މިހާރު އަންނަނީ ކުރަމުންނެވެ.\nމި ގޭމިން އެޕަކީ އޮންލައިން ގޭމްތައް ސްޓްރީމްކުރެވޭ އެހެން ޕްލެޓްފޯމްތަކުގައި ވެސް ހުންނަ ފީޗާތައް އެކުލެވޭ އަދި ފޭސްބުކާއި ފޭސްބުކް މެސެންޖާގެ ތެރޭގައި ހުރި ކުޅެލެވޭ ގޮތަށް ހުރި ގޭމްތަކާ އެއްގޮތަށް ބޭނުންކޮށްލެވޭނެ އެޕެކެވެ.\nExcited to launch Facebook Gaming tournaments today! Check it out 👇🏽 https://t.co/DTlTx18BDA\n— Vivek Sharma (@pucknorris) April 7, 2020\nމީގެ އިތުރުން "ފޭސްބުކް ގޭމިން" މެދުވެރިކޮށް ކުޅޭ މީހުންނަށް އާއިލާ އާއި ރައްޓެހިންނަށް ވީޑިއޯތައް ޝެއާ ވެސް ކުރެވޭނެ އެވެ.\nމި އެޕާ ބެހޭ ގޮތުން ފޭސްބުކް ގޭމިބްގެ ވައިސް ޕްރެޒިޑެންޓް ވިވެކް ޝަރުމާ ބުނީ ގޭމް ކުޅެވޭ އެޕެއް ލޯންޗްކުރީ ފެސްބުކްގެ އަހުލުވެރިންގެ އެދުމުގެ މަތިން ކަމަށެވެ.\n"އަހަރެމެންގެ ސްޓްރީމާ ކޮމިއުނިޓީ މިފަދަ މޮބައިލް އެޕަކަށް ޑިމާންޑްކުރާތާ ވެސް މިހާރު ދުވަސްތަކެއްވެއްޖެ. އެހެންވެ މިއީ އެކަމަށް އެންމެ ރަނގަޅު ދަނޑިވަޅު ކަމަށް ބަލާފައި އެޕް ލޯންޗްކުރީ." އޭނާ ބުންޏެވެ. "އަހަރެމެން މިހާރު އެބަ މަސައްކަތްކުރަން ގޭމިން ކޮމިއުނިޓީ ބޭނުންވާ އެކި ކަހަލަ ގޭމްތައް މީގެ ތެރެއަށް ގެންނަން."\nފޭސްބުކްގެ އަމާޒަކީ "ފޭސްބުކް ގޭމިން" އަކީ އޮންލައިން ގޭމްތަކުގެ ޕްލެޓްފޯމްތަކުގެ ގޮތުގައި މަގުބޫލު ޔޫޓިއުބާއި ޓްވިޗް އަދި މައިކްރޮސޮފްޓް ފިކްޒާ ފަދަ އެއްޗިއްސާ ވާދަކުރެވޭ ވަރުގެ އެއްޗަކަށް ހެދުމެވެ.\nއިތުރު ލިޔުންތައް ފޭސްބުކް ގޫގްލް އެންޑްރޮއިޑް ސޯޝަލް ނެޓްވޯކްސް ސްމާޓް ފޯން ވީޑިއޯ ގޭމް އައިއޯއެސް ސޯޝަލް މީޑިއާ މާކް ޒުކަބާގް


"Andhirikan" ge trailer dhakkaalaifi | Mihaaru\n"އަނދިރިކަން" ގެ ޕޯސްޓަރެއް.\n"އަނދިރިކަން" ގެ ޓްރެއިލާ ދައްކާލައިފި\n01 ފެބުރުއަރީ 2020 - 10:234comments\nއަންނަ މަހުގެ4ގައި އަޅުވާ، އަލީ ސީޒަންގެ ފިލްމު "އަނދިރިކަން" ގެ ޓްރެއިލާ ދައްކާލައިފި އެވެ.\nސީޒަން ޑައިރެކްޓްކޮށް، ބަތަލުގެ ރޯލް ވެސް ކުޅެފައިވާ މި ފެމިލީ ޑްރާމާގެ ބަތަލާއިންނަކީ ޝީލާ ނަޖީބާއި އައިމިނަތު ރިޝްފާ އެވެ. އަހުމަދު ޒަރީރުގެ ސްކްރީންޕްލޭއަކަށް ހަދާފައިވާ "އަނދިރިކަން" ގެ އިތުރު ކާސްޓުންގެ ތެރޭގައި ޒީނަތު އައްބާހާއި އަހުމަދު ސައީދާއި މަރިޔަމް ޝަކީލާ އާއި މުހައްމަދު ރަޝީދު (ދަރާ) ވެސް ހިމެނެ އެވެ.\nޓެގް ލައިނަކަށް "ދި އަންބޯން ޗައިލްޑް" ބޭނުންކުރަމުން އަންނަ "އަނދިރިކަން" އާ ބެހޭ ގޮތުން ސީޒަން ބުނީ މިއީ އަސަރު ފިލްމުތަކަށް ލޯބިކުރާ މީހުން ވަރަށް ގަޔާވާނެ އަދި ވަރަށް މުހިއްމު މެސެޖެއް ވެސް ފޯރުކޮށް ދޭނެ ފިލްމެއް ކަމަށެވެ.\nމީގެ ޓްރެއިލާއިން ވެސް ދައްކުވައިދޭ ގޮތުގައި ފިލްމުގައި ލޯބީގެ މައްސަލަތަކާއި އާއިލީ މައްސަލަތަކާ އެކު ހިތްދަތިވާ ކަހަލަ ހާދިސާތަކެއް ކިޔައިދޭނެ އެވެ.\nކުރިން މިދިޔަ އަހަރުގެ އޮކްޓޯބަރު މަހު އަޅުވަން އުޅުނު "އަނދިރިކަން" އަކީ ސީޒަންގެ ފިލްމު ކުންފުނި އެސް ޕްރޮޑަކްޝަނާއި މީގެ ކެމެރާމަން އަބްދުﷲ ޝިވާޒް (މާސްކޭ) ގެ މާސްކޭ ސްޓޫޑިއޯ އިން ގެނެސްދޭ ފިލްމެކެވެ.\n"އަނދިރިކަން" ގެ އިތުރުން ސީޒަން މި އަހަރު އެހެން ފިލްމެއް ވެސް ގެނެސްދޭނެ އެވެ. ޒަރީރުގެ ސްކްރީންޕްލޭއަކަށް ހަދާ އެ ފިލްމަކީ "ލޯބިވެވިއްޖެ" އެވެ.\nއިތުރު ލިޔުންތައް ޓްރެއިލާ އަލީ ސީޒަން ދިވެހި ފިލްމް އިންޑަސްޓްރީ އޮލިމްޕަސް ސިނަމާ އެކްޓްރެސް އައިމިނަތު ރިޝްފާ


Nika gahun elifai oiy dhe fai\nނިކަ ގަހުން އެލިފައި އޮތް ދެ ފައި\n02 ޖެނުއަރީ 2021 - 10:25:32\nދިރިއުޅުމަކީ އަބަދުވެސް ބަދަލުވަމުންދާ އެއްޗެކެވެ. ހިތާމައާއި ވޭނާ ކެކުޅުމަކީ އެއީ ހަޔާތުގެ އާދައެވެ. ނަމަވެސް ހިތާމައާއި އުފަލުގެ އިތުރުން ބިރަކީވެސް އެއީ އިންސާނާގެ ހަޔާތުގައި ތަޖުރިބާ ކުރަން ޖެހޭ އެއްޗެކެވެ. އަހަރެންގެ ހަޔާތްވެސް ބަދަލު ވެގެން ދިޔައީ ބިރުވެރި ނާމާން ހާދިސާއާއި ގުޅިގެންނެވެ.\nއެރޭގެ އެ ހާދިސާ މަތިން އަހަރެން އަދިވެސް ހަނދާން އެބަ ހުއްޓެވެ. ދެންމެ ވީ ކަމެއްގެ ގޮތުގައި ސިފަވެއެވެ.\nއާދައިގެ މަތިން އަހަރެން ވަޒީފާ ނިންމާލުމަށް ފަހު ގެޔަށް ދިޔުމަށް ދިޔައީ ތައްޔާރުވަމުންނެވެ. އަހަރެން ވަޒީފާ އަދާކުރަމުންދަނީ މާފަންނު ސަހަރާ ކައިރީގަައި ހުންނަ ފިހާރައެއްގައެވެ. ކޮންމެ ރެޔަކުވެސް މަސައްކަތް ނިންމާލާއިރު ހުންނަނީ މެންދަމުން އަލިވެ އެކެއް ޖަހާފައެވެ. އެރޭ ވެސް އަހަރެން ނިމުނު އިރު ގަޑިން އެހާއިރު ވެދާނެއެވެ.\nފިހާރައިގެ ދޮރު ތަޅުލާން އަހަރެން އުޅުނު އިރު އުޑުމަތީގައި ވާރޭ ވިލާތައް ދިޔައީ ގިނަވަމުންނެވެ. މަޑުމަޑުން ޖެހެމުން ދިޔަ ވައިރޯޅިތައް ބާރުވަމުން ދިޔައެވެ. އަހަރެންގެ ފަން އިސްތަށިގަނޑު މޫނު މައްޗަށް ދިޔައީ ހަމަލާ ދެމުންނެވެ. ރަނގަޅަށް ދޮރު ތަޅުލުމަށް ފަހު ވާރޭ ވެހެން ފެށުމުގެ ކުރިން ގެޔަށް ދެވޭތޯ އަހަރެން ބާރަށް ހިނގަން ފެށީމެވެ.\nއަވަސް ފިޔަވަޅުތަކެއްގައި އަހަރެން ގޮސް މާފަންނު ސަހަރާއާ ހަމަޔަށް އެރިއިރަށް ބޯކޮށް ވާރޭ ވެހެން ފެށިއެވެ. ސަހަރާ ކައިރީގައި އިން ބޮޑު ނިކަގަހުގެ ދަށަށް އަހަރެން ހިޔާވުމަށް އަވަހަށް ވަނީމެވެ. ހިޔާވާނެ އެހެން ތަނެއް ކައިރީގައި ނެތީމައެވެ.\nނިކަަގަހުގެ ދަށަށް ވަދެ ހަމަ ޖެހިލުމަށް ފަހު އަހަރެން ގައިން ފެންތައް ފޮޅާލީމެވެ. އަދި ފިނިން ސަލާމަތްވުމަށް މުޅިގައި ވަށާ އަތް ހިންގާލީމެވެ. އެއްވެސް މީހެއްގެ ހިލަމެއް ނެތް މަގަށް އަހަރެން ބަލަން ހުރީ ވާރޭ ހުއްޓާނެ ވަގުތަކަށް އިންތިޒާރު ކުރަމުންނެވެ.\nކުއްލިޔަކަށް އަހަރެންގެ ކޯތާ ފަތުގައި އެއްޗެއް ޖެހިލިއެވެ. މާބޮޑު ސަމާލުކަމެށް ނުދީ އަހަރެން އޭތި ފޮޅާ ލީމެވެ. ދިރޭ އެއްޗެއް ކަމަށް ހީކޮށެވެ. އަނެއްކާވެސް އަހަރެންގެ ގައިގައި އޭތި ޖެހުނެވެ. އުނދަގޫ ވެގެން އަހަރެން ބޮލާ ވީދިމާލުން މަތި ބަލާލީމެވެ. މުޅި މީހާ ފިނިވެގެން ދިޔައެވެ. ގައިން ހީބިހި ނަގައިގެން ދިޔައެވެ. މީހާ ހޭނެތިގެން ނުވެއްޓުނީ ކިރިޔާއެވެ.\nގަހުގެ ތެރެއިން ދިގު ދިގު ދެފައި އޮތީ އަހަރެންގެ ކައިރިޔަށް އެލިފައެވެ. އޭގެ އިތުރުން ގަސްތެރެއިން އެއްވެސް އެއްޗެއް ފެންނާކަށް ނެތެވެ. އަވަސް އަވަހަށް ބޯ ވާރޭ ތެރެއިން އަހަރެން ދުވެފައި ގެޔަށް ދިޔައީމެވެ. އޭރުވެސް އަހަރެންގެ ހިތް ހީވަނީ މޭ ކަށިގަނޑު ފަޅައިގެން ނިކުމެދާނެ ހެންނެވެ.\nއަވަސް އަވަހަށް ފެންވަރައިލައިގެން އަހަރެން އެރޭ ނިދީ ނަމާދުކޮށްގެނެވެ. ނަސީބަކުން އަހަރެންނަށް އެކަހަލަ އެއްވެސް ކަމަކާ ކުރިމައްޗެށް އޭގެ ފަހުން ނުވެއެވެ. މަސައްކަތް ނިންމާފައި ގެޔަށް އަންނަ މަގުވެސް އަހަރެން ބަދަލުކުރީމެވެ.\nއެހެން މީހަކާއެކު އޮއްވާ ލޯބިވެރިޔާ ވަދެ ބިރުދައްކައިފި\nވެސްޓްހޭމް އަތުން ޗެލްސީ ބަލިވެއްޖެ\nފިހާރައެއް ފަޅާލީ"އަމާންވެށީ"ގައިއުޅޭ ކުދީން ކަމެއް ނޭނގޭ\nއައްޑޫއަށް ސްރީލަންކަން އެއާލައިންގެ ދަތުރުތައް ފަށައިފި


SunOnline: Maafaru Airport gai COVID-19 ah test kuraa facility ADK in gaaimu koh ninmaalaifi\nމާފަރު އެއާޕޯޓުގައި ކޮވިޑަށް ޓެސްޓުކުރާ ފެސިލިޓީ އޭޑީކޭއިން ގާއިމުކޮށް ނިންމާލައިފި\nއައިޝަތު ފަރީޙާ 06 Jul 2020, 20:47\nމާފަރު އެއާޕޯޓުގައި ގާއިމްކުރި ކޮވިޑަށް ޓޭސްޓުކުރާ ލެބް -- ފޮޓޯ: އޭޑީކޭ\nނ. މާފަރު އިންޓަނޭޝަނަލް އެއާޕޯޓުގައި ކޮވިޑް19 އަށް ޓެސްޓު ކުރެވޭނެ އިންތިޒާމު ހަމަޖައްސައި އެކަމަށް ބޭނުންވާ މެޝިނަރީސް އިންސްޓޯލުކޮށް ނިންމާލައިފިއެވެ.\nމާފަރު އެއާޕޯޓުގައި ކޮވިޑަށް ޓެސްޓު ކުރާނެ ލެބެއް ގާއިމް ކުރަނީ ސޮނޭވާގެ ހަރަދުގައެވެ. އެ މަސައްކަތް ކޮށްފައިވަނީ އޭޑީކޭ ޓްރޭޑް އެންޑް ޝިޕިންގެ ފަރާތުންނެވެ.\nއެ ކުންފުނިން ބުނީ މާފަރު އެއާޕޯޓުގައި ގާއިމްކުރި ޕީސީއާރު ލެބުގެ މަސައްކަތް ނިންމާލާފައިވާ ކަމަށެވެ. ލެބް މިހާރު ޓެސްޓުތަކަށް ތައްޔާރުވެފައިވާ ކަމަށްވެސް އޭޑީކޭ ޓްރޭޑްއިން ބުންޏެވެ.\nސޮނޭވާ ރިސޯޓުތައް ހިންގާ ކުންފުނިން ހަދަރުކުރި މި ޕްރޮޖެކްޓު އެއްކޮށް ނިންމުމަށް 30 ދުވަސް ހޭދަވިކަމަށް އެ ކުންފުނިން ބުންޏެވެ. އެގޮތުން ބޭނުންވާ މެޝިނަރީސް އޯޑަރުކުރުމާއި އެތަކެތި ރާއްޖެ ގެނައުމާއި، ފިޒިކަލް އިންފްރާސްޓްރަކްޗާ ގާއިމް ކުރުމަށް ހޭދަވީ އެއް މަސްކަމަށް އޭޑީކޭ އިން ބުންޏެވެ.\nކޮވިޑް19ގެ އާ އާންމު ހާލަތުގައި ރާއްޖޭގެ ބޯޑަރުތައް ހުޅުވާލާއިރު، ނ. މާފަރު އިންޓަނޭޝަނަލް އެއާޕޯޓުގައި ކޮވިޑަށް ޓެސްޓުކުރާ ލެބެއް ގާއިމްކުރުމުގެ މަސައްކަތް ކުރަމުންދާ ކަމަށް އެ އެއާޕޯޓު ހިންގާ އައިލެންޑް އޭވިއޭޝަނުން ހާމަކުރީ ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒް ކޮމެޓީގައި، ޖޫން 17 ވަނަ ދުވަހުއެވެ.\nއައިލެންޑް އޭވިއޭޝަނުގެ މެނޭޖިން ޑިރެކްޓަރު މުހައްމަދު ރިޒްވީ ވިދާޅުވީ މާފަރު އެއާޕޯޓު އޮންނަ ލޮކޭޝަނަކީ ގިނަ އަދަދެއްގެ މަތީ ފަންތީގެ ރިސޯޓުތަކެއް ހުރި ސަރަހައްދެއް ކަމަށާއި، މިއީ މާފަރު އެއާޕޯޓަށް ދަތުރުކުރާ ޓުއަރިސްޓުން ކޮވިޑް19 އަށް ޓެސްޓު ކުރަން ހަދާ ލެބެއް ކަމަށެވެ.\nމާފަރު އެއާޕޯޓު އިންޓަނޭޝަނަލް ދަތުރުތަކަށް ތައްޔާރުވާއިރު އެ އެއާޕޯޓުގައި މިހާރު ވަނީ ތާމަލް ކެމެރާ ބަހައްޓައިފައެވެ. އަދި އެއާޕޯޓުގެ ޓާމިނަލްއަށް ގެންނަންޖެހޭ ބަދަލުތައް ގެނެސް ދަތުރުތަކަށް ދަނީ ތައްޔާރުވަމުންނެވެ.\nކޮވިޑް19 އާއި ގުޅިގެން ރާއްޖޭގެ ބޯޑަަރުތައް ބަންދުކޮށްފައި އޮތުމަށްފަހު ހުޅުވާލާނީ މިމަހުގެ 15 ވަނަ ދުވަހުއެވެ ރާއްޖެ އަންނަ ފަތުރުވެރިން ކަރަންޓީނު ނުކުރާނެ ކަމަށާއި ކޮންމެހެން ބޭނުންވެއްޖެ ހާލަތެއްގައި ނޫނީ ކޮވިޑަށް ޓެސްޓުވެސް ނުކުރާނެކަމަށް ސަރުކާރުން އާންމުކޮށްފައިވާ ގައިޑްލައިންގައި ބުނެފައިވެއެވެ


Udhuhay kaaru uffedhun India gai | Mihaaru\nއުދުހޭ ކާރު އުފައްދާ ނެދަލެންޑްސްގެ ކުންފުނި އިންޑިއާ އަށް\n12 މާޗް 2020 - 07:23\nއުދުހޭ ކާރު އުފެއްދުމުގެ މަސައްކަތްކުރަމުން އަންނަ ނެދަލެންޑްސްގެ ކުންފުނި ޕީއޭއެލް-ވީގެ ފެކްޓްރީއެއް އިންޑިއާގައި ހަދަން ނިންމައި، މި މަޝްރޫއުގެ އެމްއޯޔޫގައި ހޯމަ ދުވަހު ސޮއިކޮށްފި އެވެ.\nޕީއޭއެލް-ވީ (ޕާނަސަލް އެއާލޭންށް ވެހިކަލް) އިންޑިއާގެ ގުޖުރާތުގައި ހަދާ ފެކްޓްރީގެ އެއްބަސްވުމުގައި އެ ސްޓޭޓްގެ ފަރާތުން ސޮއިކުރެއްވީ ޕްރިންސިލަޕް ސެކްރެޓަރީ އެމްކޭ ދާސް އެވެ. ޕީއޭއެލް-ވީގެ ފަރާތުން އެމްއޯޔޫގައި ސޮއިކުރެއްވީ އެ ކުންފުނީގެ އިންޓަނެޝަނަލް ބިޒްނެސް ޑިވެލޮޕްމަންޓް ޑިވިޝަންގެ ވައިސް ޕްރެޒިޑެންޓް ކާލޯ މާޒްބޮމެލެވެ.\nދެހާސް އެއް ވަނަ އަހަރު އުފެއްދި ޕީއޭއެލް-ވީން ބުނީ އަމާޒަކީ، އުދުހޭ ކާރު ގުޖުރާތުގައި ހަދާ ފެކްޓްރީގައި އަންނަ އަހަރު އުފެއްދުމުގެ މަސައްކަތް ފަށައި، އެ ގައުމުން އެ ބާވަތުގެ އުޅަނދުފަހަރު އެހެން ހިސާބުތަކަށް އެކްސްޕޯޓްކުރުން ކަމަށެވެ.\nThe World's First Flying Car Production Model Comes to Life, The PAL-V Liberty. Meet us at Geneva International Motor Show in March @GimsSwiss pic.twitter.com/VXF422ZnFg\n— PAL-V (@PALV_flyingcar) January 31, 2018\nކާލޯ ވިދާޅުވި ގޮތުގައި ގުޖުރާތުގައި ހަދާ ފެކްޓްރީ ވާނީ ދުނިޔޭގެ ފެންވަރުގެ ވަރުގަދަ ތަނަކަށެވެ. އަދި މިކަމުގެ ސަބަބުން އެތައް ބަޔަކަށް އިންޑިއާ އިން ވަޒީފާގެ ފުރުސަތު ވެސް ހުޅުވި، އިގުތިސާދީ ގޮތުން ކުރިއެރުންތަކެއް އަންނާނެ ކަމަށް ވިދާޅުވި އެވެ.\nPAL-V invites you to an exclusive evening with innovation news andafactory tour. Book your ticket quickly because there are limited places.https://t.co/NYVA3tZ52p#PALV #FlyDrive #FlyingCar #Gyrocopter #SaveTheDate\n— PAL-V (@PALV_flyingcar) March 2, 2020\n"އަހަރެމެން ވަރަށް އުފާކުރަން މި ފުރުސަތު ގުޖުރާތު ސްޓޭޓް ސަރުކާރުން ފަހިކޮށް ދިނީތީ،" އޭނާ ވިދާޅުވި އެވެ.\nއެމްކޭ ދާސް ވިދާޅުވީ ގުޖުރާތުން އޮތީ ޕީއޭއެލް-ވީ އަށް ދެވެން އޮތް ހުރިހާ އެހީތެރިކަމަކާއި އެއްބާރުލުމެއް ދޭން ތައްޔާރަށް ކަަމަށެވެ. އެގޮތުން ފެކްޓްރީ ބިނާކުރާ އިރު އެކަމަށް ފަސޭހަކޮށް ދިނުމުގެ ގޮތުން ލޮޖިސްޓިކް މަސައްކަތްތަކަށް ކޮމާޝަލް ޕޯޓްތައް ބޭނުންކުރުމުގެ ފަހި ފުރުސަތުތަކެއް ހަމަޖެހިފައި ހުންނާނެ ކަމަށް ވިދާޅުވި އެވެ.\nޕީއޭއެލް-ވީން ބުނިގޮތުގައި އެ ކުންފުނި އުދުހޭ ކާރު އުދައްދަން ނިންމައި، އެކަން އިއުލާންކުރި ފަހުން މިހާތަނަށް 110 އޯޑަރު ލިބިފައިވެ އެވެ.\nމި އުޅަނދުތަކަކީ ދެ މީހުންގެ ޖާގަ ހިމެނޭ އަދި ދެ އިންޖީނު އެކުލެވޭ އުޅަނދުތަކެވެ. އަދި އުދުހުމުގެ އިތުރަށް މަގުތަކުގައި ވެސް ދުއްވައިލ ލެވޭނެ އެވެ. އެގޮތުން ގަޑިއަކު 180 ކިލޯމީޓަރަށް އުދުހެވޭ އިރު، އެއްގަމުގައި ގަޑިއަކު 160 ކިލޯމީޓަރަށް ދުއްވައިލެވޭނެ އެވެ.\nއުދުހޭ ކާރެއް އުފައްދައި ޕީއޭއެލް-ވީން އެންމެ ފުރަތަމަ ޓެސްޓްކޮށްފައި ވަނީ 2012 ގަ އެވެ.\nއިތުރު ލިޔުންތައް އިންޑިއާ ދަތުރުފަތުރު ނެދަލެންޑްސް ވެހިކަލްތައް\nޑްރައިވަރަކާ ނުލައި ދުއްވޭ ތަފާތު ކާރެއް


Technical Massala Hallu Koh Hulhumale Ah Alun Current Dheefi - Vaguthu\n2 މަސް ކުރިން ( ޑިސެމްބަރު 1, 2020 )\nބައެއް ސަރަހައްދުތަކުގައި ކަރަންޓު ކެނޑިފައި އޮންނަތާ ގާތްގަނޑަކަށް ތިން ގަޑިއިރެއްހާ އިރު ފަހުން ހުޅުމާލެ އަށް އަލުން ކަރަންޓު ދީފިއެވެ.\nސްޓެލްކޯ އިން މިއަދު ވިދާޅުވީ ދިމާވި ޓެކްނިކަލް ހައްލުކޮށް ހުޅުމާލެ އަށް ކަރަންޓު ދީފައި ވަނީ 17:40 ހާއިރު ކަމަށެވެ. ކަރަންޓު ކެނޑުމުގެ ސަބަބުން އާންމުންނަށް ދިމާވި ދަތިތަކަށް މައާފަށް އެދޭ ކަމަށް ވެސް ސްޓެލްކޯ އިން ވިދާޅުވިއެވެ.\nދިމާވި ޓެކްނިކަލް މައްސަލަ ހައްލުކޮށް 17:40 ގައި ވަނީ މުޅި ހުޅުމާލެއަށް ކަރަންޓު ދެވިފައި. ކަރަންޓު ކެނޑުމުގެ ސަބަބުން ދިމާވި ދަތިތަކަށް މާފަށް އެދެން. އަދި މިފަދަ ހާލަތްތަކުގައި ކަސްޓަމަރުންގެ ފަރާތުން މިކުންފުންޏަށް އަބަދުވެސް ލިބެމުން އަންނަ އެއްބާރުލުމަށް ޝުކުރު ދަންނަވަން.\n— STELCO (@STELCOMALDIVES) December 1, 2020\n"މިފަދަ ހާލަތްތަކުގައި ކަސްޓަމަރުންގެ ފަރާތުން މި ކުންފުންޏަށް އަބަދުވެސް ލިބެމުން އަންނަ އެއްބާރުލުމަށް ޝުކުރު ދަންނަވަން،" ސްޓެލްކޯ އިން ކުރި ޓުވީޓުގައިވެއެވެ.\nހުޅުމާލެ އިން ކަރަންޓު ކެނޑިފައި ވަނީ މިއަދު މެންދުރު ފަހު 2:45 ހާއިރުއެވެ. އަދި ބައެއް ސަރަހައްދުތަކަށް ދެ ގަޑިއިރު ފަހުން ވެސް ކަރަންޓު ދީފައިވެއެވެ. ހުޅުމާލޭގެ 70 އިންސައްތަ ސަރަހައްދުތަކަށް ކަރަންޓު ދީފައި ވަނީ ގާތްގަނޑަކަށް އެއް ގަޑިއިރެއްހާ އިރު ތެރޭގައެވެ. އެކަމަކު ބައެއް ސަރަހައްދުތަކުގައި ތިން ގަޑިއިރެއްހާ އިރަށް ވެސް ކަރަންޓު ނުލިބި ހުއްޓެވެ.\nހުޅުމާލެއިން ކަރަންޓް ކެނޑެން މެދުވެރިވި ކޮން ކަހަަލަ ޓެކްނިކަލް މައްސަލައަކާއި ގުޅިގެން ކަން ހާމަކޮށްފައެއް ނުވެއެވެ.


Hiyaa Mashroo Akee Jareemaeh Kamah Bune Majileehah Massala Eh Hushahalhaifi - Vaguthu\nކޮވިޑްގައި މަރުވާ މީހުންގެ އަދަދު މައްޗަށް! - 15 ގަޑިއިރު ކުރިން\n3 މަސް ކުރިން ( އޮކްޓޯބަރ 26, 2021 )\nކުރީގެ ރައީސް އަބްދުﷲ ޔާމީންގެ ސަރުކާރުގައި ބޯހިޔާވަހިކަން ފޯރުކޮށް ދިނުމަށް ހުޅުމާލޭގައި އިމާރާތްކުރި ހިޔާ މަޝްރޫއުއަކީ ކުރީ ސަރުކާރުން ހިންގި ޖަރީމާއެއް ކަމަށް ބުނެ އެކަމުގައި ޝާމިލްވާ ފަރާތްތަކާއި މެދު ފިޔަވަޅު އަޅައިދޭން އެދި ރައްޔިތުންގެ މަޖިލީހަށް ގަރާރެއް ހުށަހަޅައިފއެވެ.\nގަރާރު ހުށަހެޅުއްވީ މާފަންނު ހުޅަނގު ދާއިރާގެ އެމްޑީޕީގެ މެންބަރު މުހައްމަދު ފަލާހުއެވެ. ގަރާރު ހުށަހަޅުއްވަމުން ފަލާހު ވިދާޅުވީ ރައްޔިތުންނަށް ބޯހިޔާވަހިކަން ފޯރުކޮށްދިނުމަށް ޔާމީންގެ ސަރުކާރުން އެޅި 7000 ހައުސިން ޔުނިޓްގެ މަޝްރޫއުއިން ފައިދާވާ ގޮތައް އޮއްވާ މަކަރާއި ހީލަތުން އެ މަޝްރޫއު ތެރޭގައި ކޮރަޕްޝަން ހިންގާފައިވާ ކަމަށެވެ.\n"ބޯހިޔާވަހިކަމުގެ މައްސަލައަށް ހައްލެއް ހޯދަން އެންމެ ފުރަތަމަ މަސައްކަތް ފެށި ޕާޓީގެ މެންބަރެއްގެ ހައިސިއްޔަތުން ދަންނަވަން ބޭނުން ވަނީ އެމްޑީޕީގެ ސަރުކާރު ބަޣާވާތަކުން ވައްޓާލުމަށް ފަހު މިހާރު މޭޔަރަކަށް ހުންނެވި ބޭފުޅާ ހުރިހާ ހައުސިން މަޝްރޫއުއަކަށް ހަދަމުން ދިޔަ ގޮތް އަޅުގަނޑުމެންނަށް ފެނިގެން ހިނގައްޖެ." ފަލާހް ވިދާޅުވިއެވެ.\nޔާމީންގެ ވެރިކަމުގައި ހެދި ހިޔާ ފްލެޓްތައް މިހާރު ވެގެން ގޮސްފައި ވަނީ ރައްޔިތުންނަށް ބޮޑު އުނދަގުލަކަށް ކަމަށް ފަލާހް ވިދާޅުވިއެވެ. "އެތަނަށް ވަންނަ މީހަކަށް އެތަނުގައި ދިރިއުޅެވޭކަށް ނެތް. އެތަނަށް ނުވަދެ ވާކަށް ނެތް. އެހެން ތަނަކަށް ދެވޭކަށް ނެތް. އެހެން ގޮތެއް ނުމެނެއްމެ. ދައުލަތުގެ އެތައް ފައިސާއެއް އެތަނަށް ހަރަދުކޮށްފި." ފަލާހް ވިދާޅުވިއެވެ.\nއޭނާ ވިދާޅުވީ ހިޔާ ފުލެޓު އެޅި ސަރަހައްދުގައި އަސާސީ ޚިދުމަތްތައް ގާއިމުކޮށްފައިނުވަނީ ކުރީ ސަރުކާރުންނެވެ. އަދި އެ މަޝްރޫޢުގައި މަކަރާއި ކޮރަޕްޝަން އެކުލެވޭ ކަމަށެވެ. އެތަނުގައި ދިރިއުޅޭ ރައްޔިތުންނަށް ދިރިއުޅެން ފަސޭހަވާނެ ގޮތަށް ކަންކަން ހަމަޖެއްސުމުގެ ބަދަލުގައި ރައްޔިތުންނަށް ދަތިވާނެ ގޮތަށް ކަންކަން ހިންގާފައިވާ ކަމަށެވެ.\nހިޔާ މަޝްރޫއުއާ ގުޅޭ ގޮތުން އޮޑިޓާ ޖެނެރަލްގެ އޮފީހުން ނެރެފައިވާ އޮޑިޓް ރިޕޯޓުން ދައްކާ ގޮތުން ފްލެޓްތަކުގެ ހިސާބުތައް ހަދާފައިވަނީ ގޯސްކޮށް ކަށް އޭނާ ވިދާޅުވިއެވެ.\nހިޔާ މަޝްރޫއުގެ ދަށުން އަޅާފައިވާ ފުލެޓުތަކުގެ އަގާ ގުޅޭ ގޮތުން ޕްލޭނިން މިނިސްޓްރީންނާއި އެޗްޑީސީން ކަމުގެ ހަގީގަތް އޮޅުންފިލުވައިދެމުން ކުރި މަސައްކަތަކީ ސައްހަ މައުލޫމާތު ނޫން ކަމަށް ދައްކަން ބަޔަކު މަސައްކަތްކޮށް އެކަމުގެ ސަބަބުން ރައްޔިތުންގެ ހިތުގައި ނުތަނަވަސްކަން އުފެދިފައިވާ ކަމަށް ވެސް ފަލާހް ވިދާޅުވިއެވެ.\nކޭބަލްތައް މަރާމާތުކޮށް ހިޔާގެ ހުރިހާ ފްލެޓަކަށް ކަރަންޓު ދީފި\nކޭބަލަކަށް ގެއްލުންވެ ހިޔާ ފްލެޓްތަކުން ކަރަންޓް ކެނޑިއްޖެ\nހަފްތާއެއްގެ ތެރޭގައި ހިޔާ ތިން ލިފްޓްގެ މަރާމާތު ނިމޭނެ - އެޗްޑީސީ\nއޮކްޓޯބަރ 26, 2021 10:04\nމިދެން ތަނެއްދޮރެއް ދޮރާއްޓެއް ދަންނަ ބައެއްނޫން. މަޖިލީހުގައި ތިތިބީ "ކުކުޅު ވިސްނުމުގެ މީހުން"\nއޮކްޓޯބަރ 26, 2021 12:08\nއެހެންވަނީކީނޫން. މިއުޅެނީ ވައިވެގެން. މިމީހުން ޖެހި ފޮޑި ބުޑަށް އަނުރާ ވަދެގެން މިއުޅެނީ. އެތަން ފެނުމުން ހިތަށްވާ ތަދުން ކެތްނުވެގެން ތެޅި ބާލަނީ.\nރައްޔިތުން ނިކަން އުފަލުން ތިބީ ހިޔާފްލެޓް ލިބުމުން. އެކަމާ ދެރަވެގެން ކޮންމެވެސް އެއްޗެކޭ ކިޔަނީ.\nއޮކްޓޯބަރ 26, 2021 12:15\nމާލޭގަ ގެދޮރު ހަދައިގެން ކުއްޔަށް ދީގެން އުޅޭމީހުން ދެކޭގޮތުގައި މިއީ ޖަރީމާއެއް. އެމީހުން އަތްއުރާލައިގެން ކައިގެން އުޅޭ އުޅުމަށް ނިމުމެއް އައިސްދާނެތީ މިހިރަ މޫނު ހުތުރު މީހާ ލައްވާ މަޖްލިހަށް މައްސަލައެއް ވެއްދީ.\n20 ހާސް މީހުންގެ އާބާދީއެއް ހިޔާއަކީ. ހިނގާ ބަރުލަމާނީ ކުޅޭތަން ބަލަން. ވާނެ ނިކަން ރީތިކޮށް ބަރުލަމާނީ ކާންދޭން.\nއޮކްޓޯބަރ 26, 2021 10:14\nބަލަ ފަލާހޫ އެފް ޕީ އައި ޑީ މައްސަލަ ބަަލަން ހުށަހަޅަން ކެރޭނެތަ. އޭގެ ރިޕޯރޓް ރައީސް އޮފީސްތެރެއިން ގެއްލުވާލީ ކަލޭމެން ބުނަން ހިޔާ ފްލެޓް ނުދީ އެތަން ތަޅާ ސުންނާފަތި ކުރަން ކުރި ކަންކަން ވަނީ އަތަށް ގޮވާފައި ކަލޭ މިއޮތް ހުރިހާ ދުވަހަު ނިދާފައިތަ ތިޔަ އޮތީ ކަލޭމެން ޮކޮންމެ އެއްޗެއް ކިޔަސް ފްލެޓެއް ނޭޅިގެން ތިޔައުޅެނީ ކާކު ކީކޭ ބުނިގެންތަ އަދި ވެސް ސަރުކާޜު ހިންގަން ހަވާލު ވާތި ކުޑަ ފިހާރައެއް ހިންގިއަސް ސަރުކާރެއް ނުހިންގޭނެ\nއޮކްޓޯބަރ 26, 2021 10:18\nމިވެރިކަމަށް ހުވާ ކުރީ އިއްޔެހެން ހީވަނީ... މިވަރުގެ ފެއިލް ބަޔެއް މަ ނުދެކެން.\nއޮކްޓޯބަރ 26, 2021 10:29\nކީއްތޯކުރާނީ ރިއަލްސްޓޭޓް ބިޒުނަސް ހިންގާ ފަރާތްތަކަށް ލިބިގެން ދިޔަ ބޮޑު ގެއްލުމެއް ކަމުން އެކަން ހަޖަމް ނުވެގެން އެއުޅެނީ. ކިތަންމެ ވަރެއްދެއްކިޔަށް ދެން އެތަނުން އަޅުގަނޑު މެން އާންމު ރައްޔިތުން ނެރި މަގުމަތި ކޮއް ނުލެވޭނެ، ޖަރީމާވެސް ހިންގައިގެން އަޅުގަނޑު މެން މި ނުކަމެތި އަދި ބަލިކަށި ، މީހުންނަށް ފައިދާ ކުރާ ކަމެއްކޮއްފި، ބުރިޖެއްއަޅައިފި، ހޮސްޕިޓަލްއެއް އަޅައިފި، ތި މީހުންވެސް އަޅެ ކަމެއްކުރެވޭތޯ ބަލާބަ\nއޮކްޓޯބަރ 26, 2021 10:39\nހިޔާ ފުލެޓްގަ ބޮނޱިބައް ކަކަން ވީއެއްނު؟\nއޮކްޓޯބަރ 26, 2021 10:41\nއޮޑިޓް އޮފީހާމެދު ދައުވާކުރަންވީނޫތޯ؟ ކީވެތޯ ތިވާހަކަ ދައްކަ ދައްކަ ތިބެނީ އިތުބާރުނެތް ބަޔަކު ވަޒީފާގައި ބައިތިއްބައިގެން ތި ތިއްބަވަނީ ތިބޭފުޅުން ނޫންތޯ؟ ނިކަމެތި ރައްޔިތުން ލައްވާ ބޮޑުއަގުގަތަން ހަދުއްވާފަ ބޮޑު ކުލި ނަގަން ސަރުކާރުން ލަދުފުޅު ނުގަނޭތޯ؟\nއޮކްޓޯބަރ 26, 2021 10:45\nމިހެން ކިޔާލަކިޔާލަ އެއްވެސް ކަމެއްނުކޮށްދީ ބޮޑުބަޖެޓްތައްހަދައިގެން ކައިހުސްކުރަމުން5އަހަރު ނިމެނީ. އަނެއްކާވެސް ވޯޓަށްގޮސްވެސް ގޮވާނެ ކުރީސަރުކާރު\nއޮކްޓޯބަރ 26, 2021 10:47\n2 އަހަރު މި އެމްޑިޕީ ސަރުކާރުން ހިޔާފްލެޓް އަދި އެސަރަހައްދުގަ ކުރީ ކޮންކަމެއްތޯ .ހައްގުވެރިންގެ އަތުން ތަން ނިގުޅައިގަތީ މސަރުކާރުން. އެތަން ވަރަށް ސަޅި..ތިޔަތީ އަތަށްގޮވާފަ އެހެންވެ މުންޖޭތިކިޔަނީ ފަލާހުމެން\nއޮކްޓޯބަރ 26, 2021 10:59\nމާރިޔާ އާއި ކަލޭގެ ދަރިންނަށް ކިޔަވާދިނީ ކޮން ފައިސާއަކުންތަ އެފް ޕީ އައިޑީގެ ވަގު ފައިސާއިން އެކަން ބަލަން ހުށަހަޅަން ކެރޭނެތަ. އިލްޔާސް އަށް ރަތް ޕާސްޕޯރޓް ދީފައި ބޮޑު ގާޒީ އަކަށް ހެދީ ކަލޭމެން ހަމަ ވެރިކަމުގެ ދަހިވެތި ކަމުގައި\nއޮކްޓޯބަރ 26, 2021 11:02\nފަލާހުގެ ދަރިއަށް ލަންޑަންގައި ހުންނަ އެންބަސީން މަހަކު 7000 ޕައުންޑް ލިބޭ ވަޒީފާއިން ދިނީ ނުފޫޒު ބޭނުން ކޮށްގެން އެތާނގައި އަދުން ހުސައިންގެ ދަރި އަދި އަބްދުﷲ ޝާހިދުގެ ދަރި ވެސް ވަޒީފާގައި މަހު މުސާރަ ބޮޑުކަމުން ލިޔަން ވެސް އުނދަގޫ މިކަން ބަލާނެ ދުވަސް އޮތީ ގާތުގައި މާކުން އާއިލާ މައިޒާން އާއިލާގެ ރަންދުވަސް ތައް ހިނގައްޖެ\nއޮކްޓޯބަރ 26, 2021 11:08\nމިދެން ތަނެއްދޮރެއް ދޮރާއްޓެއް ދަންނަ ބައެއްނޫން. މަޖިލީހުގައި ތިތިބީ"\nއޮކްޓޯބަރ 26, 2021 11:10\nމައްސަލަ ބެލިއްޔާ ރީއްޗަށް ތިޔަބޭފުޅާގެ ސަރުކާރު މިހާރަށްވުރެން ބޮޑަށް ފަލީހަތްވާނެ.... މިހާރުވެސް ތިއުޅެނީ ހިޔާ ފްލެޓް މިސަރުކާރު ކަރުބުޑުގަ ތާށިވެގެން ސަލާމަތް ނުވެވިގެން.... އަސްލު ނުވެސްކެރޭނެ ތިމައްސަލަ ތިގޮތަށް ބަލާކަށް. އިނގޭވިއްޔާ ވާޏެގޮތް... މަޖުލިހަށް މައްސަލަ ވެއްދުން ތީ ޓަައިމް ޕާސް ކޮށްލަން ކުރިކަމެއް\nއޮކްޓޯބަރ 26, 2021 11:15\nހިޔާފުލެޓްތަ ކުގައި މަކަރާއި ހީލަތްހަދާފައިވަނީ މޑޕ އެވެ\nއެ ކަން ފޮރުވަން ރިޕޯޓްތައް ނެރުނުވަރަ ކަށް ބިތުފަންގި\nނެގޭއެވެ މޑޕ އާއި އޭނާގެ ފަތިފުށް ފޮރުވަން އުޅުނަސް\nއެ ކަން އޮތީ ރައްޔިތުން ހާމަ ވެފައެވެ\nހިޔާފުލެޓްތަ ކުން އޭނާ ކޮށްފައިވާ ވައް ކަމާއި މަ ކަރުތައް\nތަހްގީގު ކުރެވި ބަދަލުހޯދާނީ 2023ގެ ފަހުންނެވެ.\nއޮކްޓޯބަރ 26, 2021 11:18\nރައްޔިތުންގެ ޚިދުމަތުގައޭ..... ރައްޔިތުން މުންޖޭ ކިޔާފައި މަޖިލީހަށް ހޮވިފައިތިބި މީހުން ފުރަތަމަ ތިމާމެންގެ މުސާރަ ހަލާލުވާނެތޯ އަމިއްލަ ނަފްސާ ސުވާލުކޮށްބަލަ! މިއީ ހާދަ ގޮތެއްފޮތްނެތް ބައެކޭ!މި މީހުން ރައްޔިތުންގެ ފައިސާތައް ގުންކިޔާފައި ދިރުވާއިރުވެސް ރައްޔިތަކަށް ފަސޭހަވާކަމެއް ނުކޮށްދޭ!\nއޮކްޓޯބަރ 26, 2021 11:20\nއަނހަ. އެބައުޅެން ދޯ\nއޮކްޓޯބަރ 26, 2021 11:27\nމިހުރިހާ ނާޖާއިޒު ކަމެއް ހިނގަނީ މޑޕ ޕޕ ގުޅިގެން ދެބައި މީހުންނަކީ ވައްކަންކުރަން ވީމަ އެކައްޗެއް. އެހެން ނޫންނަމަ 300 ވަރަކައް މީހުން ތިކަހަލަކަންތަކާ ގުޅިގެން ޖަލުގަ ތިބޭނެ.4ބިލިއަން ރުފިޔާ ދައުލަތައް ނެގިފަ ހުންނީ.\nއޮކްޓޯބަރ 26, 2021 11:28\nއަސަރު ކުރާނޭ ގައިމޭ، ޔާމީނު އެ ކަން ކުރީތީ،\nނު ކުރާށެ މިއަދު ބަދުނާމުފްލެޓް މިއަސަރުގަ\nއޮކްޓޯބަރ 26, 2021 11:31\nމި ކޮރަޕްޓް ފަލާހްކީ ކާކުކަން ނުދައްނަ ރައްޔިތަކު މިގައުމުގަނެތް، ކޮރަޕްޝަން ޖަރީމާގެ ޚިޔާނާތް ފައިސާތަކެއް ކައިބޮވެ ހަށިގަނޑުގެ ތެރޭގައި އެއަލިފާނުގެ ލެއި ހިނގާ މީހުންނަށް ވަރަށް ފަސޭހަވާނެ އެހެން މީހުންގެ ބޮލުގަ ޚިޔާނާތް ޒިންމާ އަޅުވައިގެން ވާހަކަ ދައްކަން، މައުމޫނުގެ ވެރިކަމަށްސުރެން މިއަދާއިހަމައަށްވެސް މިކަލޭގެ ކޮރަޕްޝަން ޖަރީމާ ފައިދާ ނުނަގާ ސަރުކާރެއްނެތް، ރ.ޔާމީންގެ ސަރުކާރުން ދަމާއިގެނެވުނު އެތިކޮޅު ތަންކޮޅެއް މަދީހެން ހީވަނީ،\nއޮކްޓޯބަރ 26, 2021 11:46\nމޑޕގެ ބޮޑުމީހުން ކުރާ ވައް ކަންތައް ފޮރުވަން ވައިވިއްދާ\nމީހުން މަޖިލީހުން ބޭރު ކޮށްގެނޫނީ ދައުލަތުގެ ކަން ކަން\nއިސްލާހު ނު ކުރެވޭނެއެވެ.\nއޮކްޓޯބަރ 26, 2021 12:05\nރައްޔިތުންނަށް މިތަންތަން ހަދާދިނުމަކީ ދައުލަތުގެ ޒިންމައެއް. އެއީ ގެއްލުމެއްނޫން. ރައްޔިތުންގެހައްގެއް އެއީ.\nމަގުހެދުމުން ކޮން ފައިދާއެއްވަނީ؟ ޕާކްތައް ހެދުމުން ފައިދާވޭތަ؟\nއޮކްޓޯބަރ 26, 2021 12:13\nއެސްޓީއޯ އިން ގެއްލުންވާގޮތަށް ހަނޑޫ ހަކުރު ފުއްވިއްކަނީ ރައްޔިތު މީހާއަށް އެގަނެވޭވަރު ކުރުމަށް ދައުލަތުން އެގެއްލުމަށްވާވަރަށް އެސްޓީއޯއަށް ފައިސާ ދީގެން.\nފަލާހުމެން މަޖްލިހުން ރައްޔިތުން ފަހާ ދުވަން ފަށާނެ ކާޑުގެ ހަމައަގަށްވާ ފައިސާ ހޯދުމަށް.\nމިއޮތީ ފައްކާ ރޯނުއެދުރު ސަރުކާރެއް ދިވެހި ދައުލަތް ވަގަށް ނަގާފަ.\nއޮކްޓޯބަރ 26, 2021 12:23\nހިނގާބަލަ ޝިފާ މާފަންނު ކޮޅުގެ މަގުތައް ހަދާ ގަސްމުށި ބަހައްޓަ މަގުބައްތި ޖެހި މައްސަލަ ބަލަން. ރައްޔިތުންގެ ފައިސާއިން ހާދަބޮޑު ހިޔާނާތެކޭ އެވީ. އެމަގުތަކުން ސަރުކާރަށް އެއްވެސް ފައިސާއެއް ލިބޭނެގޮތެއްނެތް. އެތަންތަން ހަލާކުވަމުންދަނީ. އަނެއްކާ ޚަރަދުކޮށްގެން ހަދަންވީ.\nއޮކްޓޯބަރ 26, 2021 12:25\n3 އަހަރުވާއިރު ފްލެޓް އެއް ނޭޅި ބަޔަކު7ހާސް ފްލެޓް އެޅީމަ ޝަކުވާ ކުރުމުގަ އެވެ.\nއޮކްޓޯބަރ 26, 2021 12:26\nކަލޯ ޖެލެސީ ވިޔަސް ބޮޑުވަރު\nއޮކްޓޯބަރ 26, 2021 12:32\nތަނެއް ދޮރެއް ދޮރުފަތެއް ނެތަސް އަންގަ އަރުވާތި! ބަކައްޓަކަށް އަބަދުވެސް ފެންނާނީ ކުރީގައި އޮތް އެތީގެ ބުރީގައި ހުންނަ ހަނޑި! ތިމާމީހާގެ ހުންނަށް އެއްވެސް އެއްޗެއް ނުއެފެންނާނެތާ!\nއޮކްޓޯބަރ 26, 2021 12:34\nމި ސަރުކާރުން ކަމެއް ކޮށް ނުދީ ވައްކަން ކޮށްގެން ގައުމު ދަރަނިކޮށް ވިއްކާލީމަ އެއަށް ކިޔަނީ ޖަރީމާ. ލަދު ހަޔާތް ކުޑަވެފަ އިބިލީހު ބޯޅަޔަކަށް ވީމަ ތިޔަކަހަލަ އަނގަ އެރުވޭނީ\nއޮކްޓޯބަރ 26, 2021 12:44\nތެދެއް ވަރަށްބޮޑު ޖަރީމައެއް، މި މަޝްރޫޢުގެ ސަބަބުން\n1. މިމީހުންގެ ގެދޮރު ކުއްޔަށްދިނުމަށް ހުރަސްއެޅޭ\n2. ގިނަމީހުން ދިރިއުޅޭނީ، މިމީހުންނަށްވުރެ މަތީގަ 25 ބުރީގަ\n3. ވެނޓިލޭޝަން ރަނގަޅު\nއޮކްޓޯބަރ 26, 2021 12:49\nބޯބުރާންތިވެފަތަ ތިޔަހުރީ ކޮންފައުސާއެއްތަސަރުކާރުންހަރަދުކުރާނީ ލޯނުނަގައިގެން ފުލޭޓު އަޅާފަ3އަހަރު ދިގުދަންމާފަ ރައްޔިތުންބޮލައް ފުލޭޓުތަކުގެ ފިނިސިން ހަވާލުކޮއްފަ އިންޓަރެސްތުއަރުވާލާފަ ލޯނުދައްކަންނިކަމއތިރައްޔިތުން ފެލައިގެން ބޮޑުކުލިނަގަންނިންމީ ނުކުޅެދޭ ސަރުކާރުން ކޮބާތަ 20ހާސްފުލެޓު ސަލަދަމާނެކަމެއްނެތް ރައްޔިތުން ތިބަހެއްނާހާނެ މިހާރަކު ސަލްމާން މިސްކިތް ކޮބާ ނުނިމެނީތަ އަދިވެސް ތިތިބީ ފެއިލްވެފަ ފެއިލްވީމާ އިބުރާހިމާ ނަސީދާ ޏުގުޅޭކަންދައްކަން އުޅެނީވެސް..ދެން ބާރައް އަތްޖަހާ...\nއޮކްޓޯބަރ 26, 2021 13:03\n7000 ފްލެތްގެ ކޮތަރުކޮށި މަސްރޫއުން ގެއްލުން ކުރީ މިސަރުވކާރުން. އެއީ އިގްތިސާދީ ގޮތުން ވިޔަފާރި ނިންމަން ޖެހޭ ހާލަތުގާ އެކަން ނުކޮށް ހިފެހެއްޓުމުން. 7000 ފްލެޓް ނިމުމުގެ ކުރިން އެފްލެތް ލިބެންވާފަރާތް ތައް ވަނީ ކަނޑައަޅާފަ . އެ ތާވަލާއެއްގޮތަށް ހަވާލުވި ސަރުކާރުން ކަން ކުރިނަމަ ދަވްލަތަސް އަރަންޖެހޭނެ ބުނައެއް ނޮތީސް. އިބްރާހިމް މުހަންމދުސާލިހު ވެރިކަމާ ހަވާލުވެފަ ފުރަތަމަ އެޅުއްވިފަިަޔަވަޅަކީ މަސައްކަތް ހުއްޓުވާލުން. މަސައަކްތ ހުއްޓުވާފަ ބޭއްވި ކޮންމެ ދުވަހަކީ ގިނަގެއްލުންތަކެް މަސްރޫއަށް އައި ދުވަހެއް މި ގޮތުން އަހަރަކަށް ވުރެ ގިނަދުވަހު މަސައްކަތް ހުއްޓުވާފަ ބޭއްވުމުގެ ނަތީޖާ އިން ކޮންޓްރެކްތަރުންނަށް ލިބުނުގެއްލުމަށް ބަދަލުދޭންޖެހުނު. އިތުރު ލޯނު ދީގެން މަސައްކަތް ނިންމަންޖެހުނު. އެ ޒިންމާ ފްލެޓް ލިބުނު ފަރާތްތަކުން ނަގަން ނުޖެހޭނެ. އޭގެ ބަދަލުގަ ޒިންމާވާންޖެހޭނީ އެ މަސައްކަތް ހުއްޓުވި ފަރާތަކުން. ދެވަނަޔަށް 700 ކޮތަރުކޮށީގެ މަސްރޫއު އަށް ގެއްލުންދިނީ ވެސް މިސަރުކާރުން އެއީ ފްލެޓް ލިބުނު ފަރާތްތަކަށް ތަންތަނ ނުދީ ހިފެހެއްޓުން އެކަމުގެ ސަބަބުން ދަވްލަތަށައި ފްލެޓް ހައްގުވެރިންނަށް ގިނަގުނަ ގެއްލުން ލިބިގެންދިޔަ . އެފަރާއްތަކަށްވެސް ހައްގުވާ ބަދަލު މިސަރުކާރުގާ ކޮތަރުކޮށީގަ ޒިންމާވާންޖެހޭ ފަރާތްތަކުން ބަދަލު ދޭންޖެހޭނެ. އެމްޑިޕީ ގެ އޭރުގެ އިސްވެރިޔާ ގ.ކެނެރީގެ މުހަންމަދު ނަސީދު 2012 ވަނަ އަހަރުގަ ވަނީ ދުސްތޫރީ ބަގާވާތެއް ގެނެސްގެން ގައުމުގެ ގާނޫނުއަސަސީ އުވާލާފަ. ނަސިދު ލިއުއްވި ލިއުމުގާ އެބައޮތް ގާނޫނުއަސަސީ ގަޑުބަޑުކޮށް ބާރުތައް އަތަށް ނަގާ އަމިއްލަޔަށް ގައުމު ހިންގަން. އަދި އިއުލާންކުރި ގާނޫނުއަސަސީ ވަނީ ހުއްޓިފާކަމަށް ޔައުނީ ގާނޫނުއަސަސީ އުވާލިކަމަށް. އެ ލިއުމޢި އެ އިލާނު ކުރި ވަގުތުން ފެށިގެނ ރާއްޖޭގަ ރައީސުލް ޖުމްހޫރިއްޔާއަކު ނުހުންނާނެ. ގާނޫނުއަސާސީ އުވިގެން ދިއުމާއެކު ރައިސުލް ޖުމްހޫރިއްޔާގެ މަގާމް ވެސް އުވިގެން ދާނެ. ދިވެހިރައްޔިތުންނަށް ގާނޫނުއަސަސީގެ4ވަނަ މާއްދާގަ ލިބިފަ އިންނަ ބާރުގެ ދަށުން ގާނުނީ އިމަށް ވަނުމަށް ދިވެހިރައްޔިތުން ނަސިދުއަށް ނަސޭހަތްތެރި ވުމުން އެ ނަސިހަރުގަ ނުހިފާ ގާނޫނީ އިމަށް ވަނުމަށް ދެކޮޅުހަދަ އިސްތިއުފަ ދިނުމަކި ނަސިދު ގެ މައްޗަށް ބަގާވާތެއް ގެނައިކަން ސާބިތުވާ ހެއްކެއް.\nއޮކްޓޯބަރ 26, 2021 14:58\nކިހައިވަރެއް ދީގެންބާ ކުއްލިއަކަށް ފަޔަށް ހިނިއަރައިގެން މި އުޅެނީ ؟ ކޮންމެސް ކަމެއްގެ މަތިޖަހަން އުޅޭހެން ހީވޭ. ކޮންމެސް އެހެންކަމަކާ އުޅެންވީނު!\nއޮކްޓޯބަރ 26, 2021 16:10\nހިޔާ ފްލެތް ގެ ކޮތަރު ކޮށިތައް ޖަރިމައަކަށް ހެދި މިސަރުކާރުން. މިހާރު ނިމިފާހުރިވަރަށް ހަރަދުވީ 434 މިލިއނަްޑޮލަރު އޭރުން ފްލެޓަކަށް ޖެހެނީ 0.07 މިލިއަންޑޮލަރު އެއީ 1.08 މިލިއަން ރުފިޔާ އެއީ 1080000 ރުފިޔަ 25 އަހަރަށް ބަހައިފިނަމަ މަހަކަށް 3600 ރުފިޔާ ލޯނު ނަގަފައިވަ ރޭޓުން ނޫނަސް3% އިންޓަރެސްޓައެކު ޖެހެއަގަކީ 5121 ރުފިޔަ 1000 ރުފިޔާ މެއިންތެނަނަސް އިންސުރަންސާ އެކު 6121 ރުފިޔަ. ވީމާ 6600 ރުފިޔަަ އަށް ނުދެވެން ވި ކީއްވެބާ؟ މަސައްކަތް ހުއްޓުވާފަ ބޭއްވި އަހަރަކަށް ވުރެ ގިނަދުވަހު ވީމާ ބަދަލު ދޭންޖެހުނު . އެ ފައިސާއަކީ ފްލެތް ލިބޭ މީހުން ވާންޖެހޭ ޒިންމާއެއްނޫން. އެ ޒިންމާވާންޖެހޭނީ ގާނޫނުގަ ބުނާގޮތުންއެކަން ކުރިބަޔަކު. އެފައިސާ ފްލެޓް އަގުތެރެއަށް އިތުރެއް ނުކުރެވޭނެ.\nއޮކްޓޯބަރ 26, 2021 17:49\nސާބަހޭ ފަލާހް.. މި ޔާމީން އަކާއި ހެދި އަހަރެމެނ މާލެ މީހުން ނާށި ގަނޑު ހިފައިގެން ނުކުންނަން ޖެހޭނެ..


Fudhuntheri Kan Hunna Meehaa Dhaulathah Ehcheh Dheynvi Vaguthakee Miee: Eva\nފުށްދުންތެރިކަން ހުންނަ މީހާ ދައުލަތަށް އެއްޗެއް ދޭންވީ ވަގުތަކީ މިއީ: އީވާ\nމުޅި ދުނިޔޭގައި ހަލުވިކޮށް ފެތުރެމުން އަންނަ ކޮވިޑް19 ވައިރަހާއި ގުޅިގެން ރާއްޖޭގެ އިގްތިސޯދަށް އަސަރުކޮށްފައިވާއިރު މިއީ ފުދުންތެރިކަން ހުންނަ މީހާ ދައުލަތަށް އެއްޗެއް ދޭންވީ ވަގުތު ކަމަށް ރައްޔިތުން މަޖިލީހުގެ ނާއިބު ރައީސް އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ ވިދާޅުވެއްޖެއެވެ.\nރައްޔިތުން މަޖިލީހުގެ މިއަދު ޖަލްސާގައި މަޖިލީހުގެ މެޖޯރިޓީ ލީޑަރު އަލީ އާޒިމް ހުށަހެޅުއްވި މައްސަލައަށް ބަހުސް ކުރައްވަމުން އީވާ ވިދާޅުވީ މި ދަނޑިވަޅަކީ އިންކަމް ޓެކްސް ނަގަންވީ ދަނޑިވަޅު ކަމަށެވެ. އީވާ ވިދާޅުވީ ބައެއް ފަރާތްތަކުން މި ދަނޑިވަޅަކީ އިންކަމް ޓެކްސް ނެގުން އެންމެ ރަނގަޅު ވަގުތުތޯ ސުވާލު އުފެއްދި ނަމަވެސް މިވަގުތަކީ އެކަމަށް އެންމެ ރަނގަޅު ވަގުތު ކަމަށެވެ.\nތިމާގެ ގެއަށް 60،000 ރުފިޔާ ވެއްދޭ ހާލަތުގައި ހުރި މީހެއް ނަމަ މި ވަގުތަކީ ދައުލަތަށް އެހީތެރިވުމުގެ ގޮތުން ޓެކްސް ދައްކަންވީ ވަގުތު ކަމަށެވެ. މުޅި ދުނިޔެ އިގްތިސޯދީ "ހިލުން" ގަނޑަކަށް ވެއްޓިފައިވާ ކަމަށް ވިދާޅުވެ އީވާ ވިދާޅުވީ މިފަދަ ދަނޑިވަޅެއްގައި ރާއްޖޭގެ އިގްތިސާދުވެސް އޮންނަންޖެހޭނީ މެދުރާސްތާ އަދި ދުރު ރާސްތާ ވިސްނުމަކަށް ތައްޔާރަށް ކަމަށެވެ.\nމިއީ އިންކަމް ޓެކްސް ނަގަންވީ ވަގުތު ކަމަށް އީވާ ވިދާޅުވިއިރު ޖެނުއަރީ އެއްވަނަ ދުވަހުން ފެށިގެން އިންކަމް ޓެކްސް އަންނަނީ ނަގަމުންނެވެ.\nއާމްދަނީ އިން ޓެކްސް ނެގުމުގެ ބިލް ރައީސް އިބްރާހިމް މުހައްމަދު ސޯލިހު ތަސްދީގު ކުރެއްވީ މިދިޔަ މަހުގެ 17 ވަނަ ދުވަހުއެވެ. އާމްދަނީ އިން ޓެކްސް ނެގުމުގެ ބިލު ރައްޔިތުންގެ މަޖިލީހުން ފާސްކުރީ ޑިސެމްބަރު ހަތަރުވަނަ ދުވަހުއެވެ. މި ބިލު ފާސްކުރީ 67 މެންބަރުންގެ ވޯޓުންނެވެ.\nއާމްދަނީ އިން ޓެކްސް ނެގުމަކީ މި ސަރުކާރުގެ ރިޔާސީ ވައުދެކެވެ. މިއީ އަންނަ އަހަރުގެ ބަޖެޓުގައި ދައުލަތަށް އާމްދަނީ ލިބޭނެ ވަސީލަތެއްގެ ގޮތުގައިވެސް ކަނޑައަޅާފައިވާ ކަމެކެވެ. އިންކަމް ޓެކްސްގެ ބިލު ތަސްދީގުކޮށް ގާނޫނަކަށް ވެފައިވާއިރު އާމްދަނީ އިން ޓެކްސް ނަގާނީ، މަހެއްގެ މައްޗަށް 60،000 ރުފިޔާ އިން މަތީގެ އާމްދަނީ ލިބޭ މީހުންގެ އަަތުންނެވެ.\nފަރުދުންގެ އާމްދަނީއިން ނަގާ ޓެކްސް ޖެނުއަރީ އެކަކުން ފެށިގެން ނަގަން ފަށާނެ އެވެ. ނަމަވެސް, އާންމުފަރުދުންނަށް ލިބޭ މުސާރައިގެ އާމްދަނީއިން އެ ޓެކްސް ނަގަން ފަށާނީ އަންނަ އެޕްރީލް އެއްވަނަ ދުވަހުން ފެށިގެން އެވެ.


Lhaimagu anhenegge moonah chemical jahaifi | Mihaaru\nޅައިމަގު އަތިރިމަތީގައި ބަޔަކު މަޑުކޮށްލައިގެން: އެ ރަށު އަންހެނެއްގެ ގަޔަށް މިއަދު ވަނީ ކެމިކަލް ޖަހާފައި-- ފޮޓޯ: ފޭސްބުކް\nމޫނަށް ކެމިކަލް ޖެހި ޅައިމަގު އަންހެނަކަށް ފަރުވާ ދޭން ފަށައިފި\n24 ޑިސެމްބަރ 2016 - 12:21 48 comments\nށ. ޅައިމަގު އަންހެނުން ކޮމިޓީގެ ރައީސްގެ މޫނަށް މީހަކު ރޭ ކެމިކަލް ޖަހައިގެން ކުޅުދުއްފުށީ ހޮސްޕިޓަލްގައި ފަރުވާ ދޭން ފަށައިފި އެވެ.\nޅައިމަގު ކައުންސިލްގެ ރައީސް އަބްދުލްޣަނީ އިބްރާހިމް މިއަދު ވިދާޅުވީ ހަލީމާ އާދަމްގެ މޫނަށް ކެމިކަލް ޖެހުމުގެ ސަބަބުން އޭނާގެ ލޮލުން ދިލަ ނަގާ ވަރުން އެއްގޮތަކަށް ވެސް ލޯ ނުހުޅުވޭ ކަމަށެވެ. އަދި މޫނުމަތި ވެސް ކަޅުވެފައިވާ ކަމަށް ވިދާޅުވި އެވެ.\nއޭނާއަށް ފަރުވާ ދޭން ހދ. ކުޅުދުއްފުށީ ރީޖަނަލް ހޮސްޕިޓަލަށް ގެންދިޔައީ މިއަދު ހެނދުނެވެ.\nއަބްދުލްޣަނީ ވިދާޅުވީ އުމުރުން 50 ހަކަށް އަހަރުގެ ހަލީމާގެ ގަޔަށް ކެމިކަލް ޖެހީ ފަތިސް ނަމާދުކޮށް ނިންމުމަށް ފަހު ގޭގެ ބޭރު ދޮރު ހުޅުވާލި ވަގުތު، ދޮރު ކުރިމަތީ ހުރި މީހެއް ކަމަށް އޭނާ ބުނާ ކަމަށެވެ.\n"ހަލީމާ ދޮރު ހުޅުވާލުމާ އެކު އޭނާގެ މޫނަށް ކެމިކަލް ޖަހާފައި ފިލީ ކަމަށް އޭނާ ބުނަނީ. ގޭތެރެއަށް ވެސް އެ ކެމިކަލް އެޅިފައި ހުރި،" ކައުންސިލްގެ ރައީސް ވިދާޅުވި އެވެ.\nއޭނާ ވިދާޅުވީ އެއީ ކޮން ކަހަލަ ކެމިކަލެއްކަން ނޭނގުނު ނަމަވެސް ހަލީމާގެ މޫނުމަތީގެ ކުލަ ބަދަލުވެ، މޫނު ދުޅަވެފައި ހުރުމުން އެއީ ބާރުގަދަ އެއްޗެއްކަން އެނގޭ ކަމަށެވެ.\nފުލުހުން ވެސް މިހާރު އަންނަނީ މި މައްސަލަ ތަހުގީގުކުރަމުންނެވެ.\nއަބްދުލްޣަނީ ވިދާޅުވީ ކެމިކަލް ޖެހީ ކާކުކަން ހަލީމާއަށް އެނގޭ ކަމަށް އޭނާ ބުނާ ކަމަށެވެ. އެކަމަކު "މަރާލަފާނެ ކަމުގެ ބިރަށް އެމީހާގެ ނަން ބުނަން ނުކެރޭނެ ކަމަށް" ހަލީމާ ބުނާ ކަމަށް ވެސް އަބްދުލްޣަނީ ވިދާޅުވި އެވެ.\n"އެކަން ކުރި މީހެއްގެ މަގުސަދެއް އަދި އަޅުގަނޑުމެންނަކަށް ނޭނގޭ. އެކަން ފުލުހުން މިހާރު ތަހުގީގު ކުރަމުން އަންނަނީ،" ސިޔާސީ މާ ބޮޑު ދެކޮޅުވެރިކަމެއް ރަށުގައި ނެތްކަން ފާހަގަކުރައްވައި އޭނާ ވިދާޅުވި އެވެ.\nއެނގިފައިވާ ގޮތުގައި ހަލީމާ އަކީ އެކަނި އުޅޭ މީހެކެވެ. އޭނާގެ ދަރިން އުޅެނީ އެހެން ގެއެއްގަ އެވެ.\nހަލީމާއަށް މިހާރު ކުޅުދުއްފުށީ ހޮސްޕިޓަލުގައި ފަރުވާ ދެމުން އަންނައިރު އޭނާގެ ހާލާ ގުޅޭ ގޮތުން އެއްޗެއް ބުނަން އަދި ނޭނގޭ ކަމަށް ޅައިމަގު ކައުންސިލުން ބުންޏެވެ.\nއިތުރު ލިޔުންތައް ކުށްކުރުން އަންހެނުން ކެމިކަލް\nކެމިކަލް ޖެހި މައްސަލައިގައި މީހަކު ހައްޔަރުކޮށްފި


2 Hafuthaa eh haa dhuvas fahun fuvamulah alun monitoring ah | Hurihaa.mv\nދެ ހަފުތާއެއްހާ ދުވަސް ފަހުން ފުވައްމުލައް އަލުން މޮނިޓަރިންއަށް\nLast updated on 22 Aug 2021, 11:42\nފުވައްމުލަކު ހޮސްޕިޓަލު. ފޮޓޯ: ޕީއެސްއެމް\nކޮވިޑް ކޭސްތައް ފެންނަލެއް އިތުރުވުމާ ގުޅިގެން ފުވައްމުލައް މޮނިޓަރިންއަށް ލައިފި އެވެ\nފުވައްމުލަކު ސިޓީ ކައުންސިލުން ބުނީ އެ ރަށް އަލުން މޮނިޓަރިންއަށް ލާފައި ވަނީ އިތުރު ކޮވިޑް ކޭސްތަކެއް ފެނުމާ ގުޅިގެން ކަމަށެވެ. އެހެން ނަމަވެސް މިކަމާއި ގުޅުހުރި އިތުރު މައުލޫމާތެއް ސިޓީ ކައުންސިލުން ހާމަކޮށްފަ އެއް ނުވެ އެވެ.\nމީގެ ކުރިން ވެސް ފުވައްމުލައް ވަނީ ގިނަ ދުވަސްތަކަކަށް މޮނިޓަރިންއަށް ލައިފަ އެވެ. އެގޮތުން މޭ ހަ ވަނަ ދުވަހުން ފެށިގެން މި މަހުގެ ފަސްވަނަ ދުވަހާ ހަމައަށް އެ ސިޓީ އޮތީ މޮނިޓަރިންގަ އެވެ.\nފުވައްމުލަކުގެ އިތުރުން 19 ރަށެއް އެޗްޕީއޭއިން ވަނީ ބަންދު ކޮށްފަ އެވެ.\nފުވައްމަލުކު ކައުންސިލުން އާއްމުކުރި ތަފާސް ހިސާބުތަކުން ދައްކާގޮތުން މިވަގުތު އެރަށުގައި ކޮވިޑް ޖެހިފައި ތިބި 163 މީހަކު އެބަ ތިއްބެ އެވެ. އޭގެ ތެރެއިން ދެ މީހަކު ފިޔަވާ ދެން ތިބީ ހުސް ދިވެހިންނެވެ. މި ބަލީގައި ފުވައްމުލަކުން އެކަކު މަރުވެފައިވެ އެވެ.\nރާއްޖެ މިއަދު ކޮވިޑް-19 ފުވައްމުލަކު ހޮސްޕިޓަލް ފުވައްމުލަކު ސިޓީ ކައުންސިލް ޏ. ފުވައްމުލައް


SunOnline: Miee coalition roolhumuge feshun baa?!\nމިއީ ކޯލިޝަން ރޫޅުމުގެ ފެށުން ބާ؟!\nނަޖާހު މަސްއޫދު 02 Dec 2018, 09:05\nއެމްޑީޕީގެ ގައުމީ މަޖިލީހުގެ ޖަލްސާގެ ތެރެއިން އެ ޕާޓީގެ ރައީސް އަދި ކުރީގެ ރައީސް މުހައްމަދު ނަޝީދު ރޭ ވާހަކަ ދައްކަވަނީ-- ސަން ފޮޓޯ: އަހްމަދު އަވްޝަން އިލްޔާސް\nމަލްޓި ޕާޓީ ޑިމޮކްރަސީ އަށް ފަހު، ސިޔާސީ ޕާޓީތަކުގެ ކޯލިޝަނަކާ ނުލައި ރާއްޖޭގައި ވެރިކަން ހޯދުން ވެފައި ވަނީ އުނދަގޫ ކަމަކަށެވެ. ދެހާސް ތޭރަ ވަނަ އަހަރު ރައީސް ޔާމީން ރިޔާސީ އިންތިހާބު ކާމިޔާބު ކުރެއްވީ ކޯލިޝަނެއްގެ ތެރެއިންނެވެ. އޭގެ ކުރުން މުހައްމަދު ނަޝީދަށް 2008 ވަނަ އަހަރު ވެރިކަން ލިބިވަޑައިގަތީ ވެސް ކޯލިޝަންގެ ތެރެއިންނެވެ. އަދި މި އަހަރު ރައީސް އިބްރާހިމް މުހައްމަދު ސޯލިހު ވެސް ވެރިކަން ހޯއްދެވީ ކޯލިޝަނެއްގެ ތެރެއިންނެވެ. އެހެން ނަމަވެސް، މިހާތަނަށް އެއްވެސް ކޯލިޝަނެއް ކާމިޔާބު ކަމާ އެކު ދެމިގެން ގޮސްފައި ނުވެ އެވެ. މިހާރު، ރައީސް އަބްދުﷲ ޔާމީންގެ ވެރިކަން ވައްޓާލުމަށް އުފެއްދި ކޯލިޝަނުގައި ވެސް ރެނދު ލުމުގެ ނިޝާންތައް ދަނީ ފެންނަމުންނެވެ.\nރައީސް ޔާމީންގެ ވެރިކަން ބަދަލުކުރުމަށް އެއް ގަލަކަށް އެރީ، އެމްޑީޕީ، ޖުމްހޫރީ ޕާޓީ، އަދާލަތު ޕާޓީ އަދި ކުރީގެ ރައީސް މައުމޫންގެ، މައުމޫން ރިފޯމް މޫވްމަންޓެވެ. އެއިން ކޮންމެ ޕާޓީ އަކާ އެކު ރައީސް ސޯލިހު ވަކިވަކިން އެއްބަސްވުންތަކެއް ވެވަޑައިގެންފައިވާ ކަމަށާއި އެ އެއްބަސްވުންތަކުގެ ދަށުން، ސަރުކާރުގެ މަގާމުތަކާއި މަޖިލީހާއި ކައުންސިލްތައް ބަހާލާ އިރު އެމްޑީޕީ އަށް 40 ޕަސެންޓް، ޖޭޕީއަށް 25 ޕަސެންޓް، ރައީސް މައުމޫނަށް 20 ޕަސެންޓު އަދި އަދާލަތު ޕާޓީއަށް 15 ޕަސެންޓް ދިނުމަށް ނިންމާފައިވާ ކަން ވަނީ އެނގިފަ އެވެ.\nއެމްޑީޕީގެ ބޮޑު ނިންމުން!\nއަންނަ އަހަރުގެ މާޗް މަހުގައި ރައްޔިތުންގެ މަޖިލީސް އިންތިހާބު ބާއްވަން ތައްޔާރުވަމުން އަންނަ އިރު، މިހާރު އެންމެ ހޫނު މައުޟޫއަކަށް ވެފައި ވަނީ ސަރުކާރު ހިންގާ ކޯލިޝަންގެ ޕާޓީތަކުން، އެކަތިގަނޑެއްގެ ގޮތުގައި ގޮނޑިތަކަށް ކުރިމަތިލާނެ ގޮތެވެ. ޕާޓީތަކުގެ މެދުގައި ވި ކަމަށް ބުނާ އެއްބަސްވުމަށް އިހުތިރާމްކޮށް، އެއާ ފުށޫ ނާރާ ގޮތަކަށް ގޮނޑިތަކަށް ކުރިމަތިލާނެ ކަމަށް ގިނަ ބަޔަކު އުންމީދު ކުރި އެވެ.\nނަމަވެސް، ރޭ ސަރުކާރު ހިންގާ މައި ޕާޓީ، އެމްޑީޕީގެ ގައުމީ މަޖިލީހުން ވަނީ ރައްޔިތުންގެ މަޖިލީހުގެ ހުރިހާ ދާއިރާއަކަށް ވެސް އެ ޕާޓީ އިން ވާދަކުރަން ފާސް ކޮށްފަ އެވެ. އަދި އެގޮތަށް ފާސް ކުރީ ކޯލިޝަންގެ ހަތަރު ލީޑަރުންގެ ތެރޭގައި ހިމެނިވަޑައިގަންނަވާ، އެމްޑީޕީގެ ރައީސް މުހައްމަދު ނަޝީދު އެކަމަށް ހުށަހަޅުއްވައިގެންނެވެ.\nއެމްޑީޕީގެ ގައުމީ މަޖިލީހުގެ ރޭގެ ޖަލްސާގެ ތެރެއިން އެ ޕާޓީގެ ރައީސް އަދި ކުރީގެ ރައީސް މުހައްމަދު ނަޝީދު-- ސަން ފޮޓޯ: އަހްމަދު އަވްޝަން އިލްޔާސް\nގައުމީ މަޖިލީހުގެ ބައްދަލުވުމުގައި އެމްޑީޕީގެ ސެކްރިޓޭރިއޭޓުން ފުރަތަމަ ހުށަހެޅީ އެ ޕާޓީގެ ފަރާތުން މަޖިލީހުގެ 14 ގޮނޑިއަށް ވާދަ ކުރުމަށެވެ. ނަމަވެސް އެ ހުށަހެޅުމަށް ވާހަކަ ދެއްކެވި ހުރިހާ މެމްބަރުން ވެސް ވަނީ އެ ހުށަހެޅުމާ ދެކޮޅަށް ވާހަކަ ދައްކަވައިފަ އެވެ. އެބޭފުޅުން ވިދާޅުވީ އެއީ އެ ޕާޓީއަށް ހައްގު މިންވަރު ނޫން ކަމަށާއި ހުރިހާ ދާއިރާ އަކަށް ވެސް އެމްޑީޕީ އިން ވާދަކުރެވެން ޖެހޭނެ ކަމަށެވެ. އަދި ކޯލިޝަނަށް ވުރެ ޕާޓީ އިސް ކުރަން ޖެހޭ ކަމަށް ދޭހަވާ ގޮތަކަށް ބައެއް ބޭފުޅުން ވާހަކަ ދެއްކެވި އެވެ.\nނަޝީދުގެ ހުށަހެޅުން އެމްޑީޕީން ފާސް ކުރަން ނިންމާފައިވާ އިރު މިހާރު ކޯލިޝަންގެ ޕާޓީތަކުގެ ތެރޭގައި ވަނީ ނުތަނަސްކަން އުފެދިފަ އެވެ. ޕާޓީތަކުން ކޯލިޝަނެއްގެ ގޮތުގައި މަޖިލީހަށް ކުރިމަތިލާނެ ގޮތާ މެދު ވަނީ ސުވާލު އުފެދިފަ އެވެ.\nއެމްއާރްއެމް އާއި އަދާލަތު ބޭނުން ވަނީ އެއްބަސްވުމަށް އިހުތިރާމް ކުރަން\nމައުމޫން ރިފޯމް މޫވްމެންޓުގައި އިސްކޮށް އުޅުއްވާ، އަދި ރައީސް މައުމޫންގެ އަރިސް ބޭފުޅެއް ކަމަށްވާ އަބްދުލް އަލީމް އާދަމް "ސަން" އަށް ވިދާޅުވީ، ކޯލިޝަން އެއްބަސްވުމެއް އޮންނަ ކަމަށެވެ. އަދި ރައީސް އިބްރާހިމް މުހައްމަދު ސޯލިހާ އެކު ހަދާފައިވާ އެ އެއްބަސްވުމަށް އިހުތިރާމްކޮށް އެއާ އެއްގޮތަށް އަމަލު ކުރަން އެމްއާރްއެމް އިން ބޭނުންވާ ކަމަށް އަލީމް ވިދާޅުވި އެވެ.\n"އެއަށް [ކޯލިޝަން އެއްބަސްވުމަށް] އިހުތިރާމް ކުރާނެ އެމްއާރްއެމް އިން،"\nމައުމޫން ރިފޯމް މޫވްމެންޓުގައި އިސްކޮށް އުޅުއްވާ، އަދި ރައީސް މައުމޫންގެ އަރިސް ބޭފުޅެއް ކަމަށްވާ އަބްދުލް އަލީމް އާދަމް ޔުމްނާ މައުމޫން އަދި ފާރިސް މައުމޫން އާ އެކު --- ސަން ފޮޓޯ\nއަލީމް ވިދާޅުވީ އެ ނިންމުމާ ބެހޭ ގޮތުން ރައީީސް ސޯލިހުއާ މަޝްވަރާ ކުރަން އެމްއާރްއެމް އިން ބޭނުންވާ ކަމަށެވެ. އަދި ކުރިއަށް އޮތް ހަފްތާގެ ތެރޭގައި އިތުރު މަޝްވަރާތަކަށް ފަހު ނިންމާ ގޮތެއް އިއުލާނު ކުރާނެ ކަމަށް ވިދާޅުވި އެވެ.\n"އެމްއާރްއެމް އިން މަޝްވަރާ ކުރާނީ އެއްބަސްވުން ކުރެވިފައިވާ ފަރާތާ [ރައީސް ސޯލިހު] މެދު ދެއްތޯ." އޭނާ ވިދާޅުވި އެވެ.\nއަދާލަތު ޕާޓީގެ މީޑިއާ ކޮމިޓީގައި ހިމެނިވަޑައިގަންނަވާ އެ ޕާޓީގެ ލީޑަރު ޝައިހް އިމްރާން އަބްދުﷲގެ އަރިސް ބޭފުޅެއް ކަމަށްވާ އަލީ ނަޒީރު "ސަން" އަށް ވިދާޅުވީ، އަދާލަތުން ވެސް ބޭނުން ވަނީ އެއްބަސްވުމަށް އިހުތިރާމް ކުރަން ކަމަށެވެ.\n"އަދާލަތު ޕާޓީން ދެކޭ ގޮތުގައި، ގުޅިފައިވާ ޕާޓީތަކުން އަދާލަތު ޕާޓީއާ އެއްކޮށް، ހާއްސަކޮށް ރިޔާސީ ކެމްޕެއިންގައި ކެންޑިޑޭޓު އެއްބަސްވެވަޑައިގެންފައި އޮތް އަދި އެެހެން ޕާޓީތަކުން ވެސް އެއްބަސްވެފައި އޮތް އެއްބަސްވުމެެއް އެބަ އޮތް. އެ އެއްބަސްވުމާ އެއްގޮތަށް އަދާލަތު ޕާޓީން އަމަލު ކުރާނީ،" ނަޒީރު ވިދާޅުވި އެވެ.\nއަދާލަތު ޕާޓީގެ މީޑިއާ ކޮމެޓީގެ ޗެއާ، އަލީ ނަޒީރު\nއެކަމާ ގުޅޭ ގޮތުން އިތުރަށް މަޝްވަރާ ކުރަން ޖެހޭ ކަމަށް ގަބޫލުފުޅު ކުރައްވާ ކަމަށް ވެސް އޭނާ ވިދާޅުވި އެވެ. އެހެެން ވިދާޅުވި ނަމަވެސް، ރައީސް ސޯލިހު އަދާލަތު ޕާޓީއާ އެކު ވެވަޑައިގެންނެވި އެއްބަސްވުމަށް އެމަނިކުފާނު އިހުތިރާމް ކުރައްވާނެ ކަމަށް ގަބޫލުފުޅު ކުރައްވާ ކަމަށް ނަޒީރު ވިދާޅުވި އެވެ.\n"އަޅުގަނޑުމެން އަދިވެސް މި ދަންނަވަނ،ީ އަޅުގަނޑުމެން ކޯލިޝަން ވެފައި މި އޮތް އެއްބަސްވުން ދަަމަހައްޓާނަމޭ. މި އެއްބަސްވުމާ އެއްގޮތަށޭ އަދި މަޖިލީސް ކަންތައްތައް ވެސް ކުރިއަށް ގެންދިޔުމުގައި އަދި ވިސްނުން މިހިރީ. އެއްބަސްވުން ރޫޅާލާ ބަޔަކަށް އަދާލަތު ޕާޓީ ނުވާނެ."\nޖުމްހޫރީ ޕާޓީގެ ޕީޖީ ލީޑަރު އަބްދުﷲ ރިޔާޒް ފޯނު ނުނެންގެވުމުން، އެމްޑީޕީގެ ނިންމުމާ ގުޅިގެން ޖުމްހޫރީ ޕާޓީގެ ބަހެއް ލިބޭ ގޮތެއް ވަނީ ނުވެފަ އެވެ.\n"އެންމެ ބޮޑު ތަނބުގައި އެ ރެނދު އެޅީ"\nބޮޑު ސިޔާސީ ޕާޓީތައް ކޯލިޝަނެއްގެ ގޮތުގައި މަސައްކަތް ކުރާ އިރު ޕާޓީތަކުގެ މެދުގައި އިތުބާރު އޮތުމަކީ މުހިންމު ކަމެކެވެ. އެހެން ނަމަވެސް އެމްޑީޕީގެ ނިންމުމާ އެކު، އެ އިތުބާރު ގެއްލިފައިވާ ކަމަށް ބައެއް ސިޔާސީ ބޭފުޅުން ދެކެ އެވެ.\n"މިއީ ފެށިގަތުމެއް އިނގޭތޯ. ކޯލިޝަން ރޫޅުމުގެ މައިގަނޑު އެންމެ ބޮޑު ފެށުން. އެންމެ ބޮޑު ތަނބުގައި އެ ރެނދު އެޅީ،" އިދިކޮޅު ޕީޕީއެމްގެ ޕީޖީ ލީޑަރު އަހްމަދު ނިހާން ހުސެއިން މަނިކު "ސަން" އަށް ވިދާޅުވި އެވެ.\nޕީޕީއެމްގެ ޕީޖީ ލީޑަރު އަހްމަދު ނިހާން ހުސެއިން މަނިކު-- ސަން ފޮޓޯ/ އަޙުމަދު އަވްޝަން އިލްޔާސް\nއޭނާ ވިދާޅުވި ގޮތުގައި ކޯލިޝަންގެ އެންމެ ބޮޑު ތަނބަކީ އިތުބާރެވެ. އަދި އެމްޑީޕީގެ ނިންމުމާ އެކު ލީޑަރުންގެ މެދުގައި އިތުބާރު ގެއްލިފައިވާ ކަމަށް އޭނާ ވިދާޅުވި އެވެ.\n"އެމްޑީޕީއާ އެކު އެވެސް ކަހަލަ އަހުދުނާމާއެއް ހަދައިގެން އެ އަހުދުނާމާގައި ދެމި ނުތިބެވޭނެ އެނގޭތޯ. އެއީ ކުރިން ވެފައި އޮތް ކަމެއް ވެސް ނޫން ފަހުން ވާނޭ ކަމެއް ވެސް ނޫން. ވަކި ހިސާބަަކުން އެކަން ރޫޅާފައި އެކަން އެގޮތަށް ކުރުމަށް ނުކުންނާނެ،" ނިހާން ވިދާޅުވި އެވެ.\nއޭނާ ވިދާޅުވީ، މިވަގުތު މަޖިލީހުގައި ތިއްބެވި 19 މެމްބަރުން ފިޔަވައި ދެން ތިއްބެވީ މުޅިން ވެސް އެމްޑީޕީގެ ފިކުރާ ދެކޮޅު މެމްބަރުން ކަމަށެވެ. އަދި މިވަގުތު ޖުމްހޫރީ ޕާޓީ އަށް އެންމެ ރަނގަޅު ގޮތަކީ ކޯލިޝަނުން ވަކިކުން ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެން އެބަ ތިބީމު. އަޅުގަނޑުމެން އަތުގައި މިހާރު ތިބި މެމްބަރުންނާ، ގާސިމް ގެންގުޅުއްވާ މެމްބަރުންނާ އެއްވީމާ މުހައްމަދު ނަޝީދު ބޭނުންފުޅު އެއްޗެއް ނުހެއްދެވޭ ވަރަށް މެމްބަރުން ތިއްބަވާނެ،"\nއޭނާ ވިދާޅުވީ، ޖުމްހޫރީ ޕާޓީ ކޯލިޝަނުން ވަކިވުމުން އިދިކޮޅަށް އެންމެ ފުރަތަމަށް މަރުހަބާ ކިޔާނީ ޕީޕީއެމް އިން ކަމަށެވެ.\nއެއްބަސްވުމެއްގައި ސޮއި ކޮށްފައި ނުވާނެ: ހަސަން ލަތީފު\nރޭ އެމްޑީޕީގެ ގައުމީ މަޖިލީހުގެ ރިޔާސަތު ބެލެހެއްޓެވި އެ ޕާޓީގެ ޗެއާޕާސަން ހަސަން ލަތީފު ވަނީ، މީގެ ކުރިން ކޯލިޝަންގެ ލީޑަރުން ސޮއި ކުރައްވާފައިވާ އެއްބަސްވުމެއް ނޯންނާނެ ކަމަށް ދޭހަވާ ގޮތަށް ވާހަކަފުޅު ދައްކަވައިފަ އެވެ. ނަމަވެސް، އެމްޑީޕީ އާއި ރައީސް ސޯލިހުއާ ސޮއި ކުރައްވާފައިވާ ލިޔުމެއް ދާދި ފަހުން ވަނީ ލީކުވެފަ އެވެ.\nއެމްޑީޕީގެ ގައުމީ މަޖިލީހުގެ ޖަލްސާގެ ތެރެއިން--- ސަން ފޮޓޯ: އަހްމަދު އަވްޝަން އިލްޔާސް\n"ހުށަހެޅުމެއް އަޅުގަނޑުމެން ހުށަހެޅިން އެހެން ޕާޓީތަކުން އެއާ މެދު ދެކޭ ގޮތް ބަލަން. ކޯލިޝަންގެ ހުރިހާ ޕާޓީއަކުން އެއަކަށް އެއްބަހެއް ނުވި. އެކިއެކި ސަބަބުތަކާ ހުރެ އޭގެ ތެރެއިން ބައެއް ޕާޓީތަކަކަށް އެއްބަހެއް ނުވެވުނު. އެހެންވީމާ ކޯލިޝަންގެ މެދުގައި ގޮނޑިތައް ބަހާނެ ގޮތަކާ ބެހޭ ގޮތުން އެއްވެސް އެއްބަސްވުމެއްގައި މި ޕާޓީން ސޮއި ކޮށްފައެއް ނުވާނެ،" ހަސަން ލަތީފު ރޭ ވިދާޅުވި އެވެ.\nއުފެދިފައިވާ ސުވާލަކީ، ޕާޓީތަކުގެ މެދުގައި އެއްބަސްވުމެއް ނެތް ނަމަ، ކޯލިޝަނެއް ދަމަހައްޓާނީ ކިހިނަކުންތޯ އެވެ. އަދި، އެއްބަސްވުމެއް އޮތް ކަމަށް އަދާލަތު ޕާޓީ އާއި އެމްއާރްއެމް އިން ބުނާ އިރު އެއްބަސްވުމެއް ނެތް ކަމަށް އެމްޑީޕީން ބުނަނީ ކީއްވެތޯ އެވެ.\nކޯލިޝަންގެ އެއްބައި ޕާޓީތަކުން އެއްބަސްވުމެއް އޮތް ކަމަށް ބުނާ އިރު އަދި އަނެއްބައި ޕާޓީތަކުން އެކަމާ ދެކޮޅު ހަދަ އެވެ. އެހެން ކަމުން ކޯލިޝަނުގައި ހަމަ ހަގީގަތުގައި ވެސް ރެނދު އެޅީތޯ މިހާރު ވަނީ ސުވާލު އުފެދިފަ އެވެ.\nކުޅިވަރުން ވަނަ ހޯދިޔަސް މިލިއަން ރުފިޔާ ހައްގުތަ؟\nމަސްވެރިކަން އިންތިހާއަށް ރަނގަޅުވެ، މަސް ނުކިރިފައި!


Saudi aai Qatar ge gulhun rangalhu kuran vaahaka dhakkanee\nސައޫދީން ބުނަނީ ގަތަރާ އެކު އަލުން ގުޅުން ގާއިމުކުރެވިދާނެ ކަމަށް\nސައޫދީގެ ފޮރިން މިނިސްޓަރު ޕްރިންސް ފައިސަލް ބިން ފަރްހާން އަލް ސައޫދު\nސައޫދީ އާއި ބައިވެރިން ގަތަރާ ގުޅުން ގާއިމުކުރަން މަޝްވަރާ ކުރަމުން އެބަ އާދެ އެވެ. މެދުވެރިއެއްގެ ދައުރު ކުވެއިތު އަދާކުރާ މި ވާހަކަތަކުން ހެޔޮ ނަތީޖާއެއް ނެރެވޭވެ ކަމަށް ބައިވެރިން އުންމީދު ކުރެ އެވެ.\nގަތަރުގެ ފޮރިން މިނިސްޓަރު، ޝެއިހް މުހައްމަދު ބިން އަބްދުއްރަހްމާން އަލް ސާނީ ވަނީ ކުވެއިތުން ހުށަހެޅި ހުށަހެޅުން ކަމުދާ ކަމަށް ވިދާޅުވެ ތައުރީފު ކުރައްވާފަ އެވެ.\nސައޫދީގެ ފޮރިން މިނިސްޓަރު، ޕްރިންސް ފައިސަލް ބިން ފަރްހާން އަލް ސައޫދު ވިދާޅުވީ ކުވައިތުން މަސައްކަތް ކުރަނީ ރަނގަޅު މިސްރާބަކަށް ކަމަށެވެ. އުންމީދަކީ ހަރުދަނާ އެއްބަސްވުމެއް ގާއިމު ކުރެވުން ކަމަށެވެ.\nސައޫދީން ގަތަރާ ގާތްވުމަށް މުހައްމަދު ބިން ސަލްމާން ކުރައްވާ މަސައްކަތްތަކުން، ދެ ގައުމުގެ ދެމެދުގައި އޮތް ދުރުމިން ހަނި ކުރެވިފައިވާ ކަމަށް މަސްރަހު ދިރާސާކުރާ މީހުން ބުނެ އެވެ.\nދެ ގައުމުގެ ގުޅުން ރަނގަޅު ކުރަން ސައޫދީން ހުށަހަޅާފައި ވަނީ މީޑިއާ މެދުވެރިކޮށް ނުވަތަ އެ ނޫން މާނައެއްގައި ނަމަވެސް، ގުޅުން ހަލަބޮލި ވެދާނެ ހުރިހާ ކަމަކުން ދުރުވުމާއި އީރާނާއެކު ގަތަރުން ބާއްވާ ގުޅުން އަލުން މުރާޖައާ ކުރުމަށެވެ.\nސައުދީ އަަރަބިއްޔާ އީރާން ކްވޭތު + ޔުނައިޓެޑް އަރަބް އެމިރޭޓްސް ގަތަރު


"Levitation" ge show eh Fasy aa eku | Mihaaru\nފަސީ (ކުރީ ބަރިން މެދުގައި) ލެވިޓޭޝަގެ މެމްބަރުންނާ އެކު. ފޮޓޯ: ހަބޭސް\nހަބޭސްގެ "ލެވިޓޭޝަން" ގެ ޝޯއެއް ފަސީއާ އެކު ހުކުރު ދުވަހުގެ ރޭ\n24 އޮކްޓޯބަރ 2018 - 13:312comments\nބޮޑުބެރު ބޭންޑް ހަބޭސްގެ "ލެވިޓޭޝަން" ގެ ވަރަށް ހާއްސަ ޝޯއެއް މިއުޒިޝަން އަހުމަދު ފަސީހު (ފަސީ) އާ އެކު އަންނަ ހުކުރު ދުވަހުގެ ރޭ ބާއްވަން ތައްޔާރުވެއްޖެ އެވެ.\nމި ޝޯ އޮންނާނީ ހުކުރު ދުވަހުގެ ރޭ ސީ ހައުސް ރެސްޓޯރަންޓްގަ އެވެ.\nހަބޭސްގެ ވެރިިޔާ އަލީ ޝިފާއު (ހަބޭސް އައްޔަ) ބުނީ ގޮތުގައި ހުކުރު ދުވަހުގެ ރޭ 8:00 ގައި ފަށާ ޝޯ ހާއްސަވާ އެއް ކަމަކީ ލެވިޓޭޝަންއާ އެކު ފަސީގެ ހުށަހެޅުންތަކެއް ފެނިގެން ދާނެތީ އެވެ. އަދި މިއީ ފަސީގެ ފޭނުންނަށް ލިބޭނެ ވަރަށް ބޮޑު އުފަލަކަށް ވާނެ ކަމަށް ބުންޏެވެ.\nއާންމުކޮށް މިހާރު މެލޭޝިއާގައި ދިރިއުޅޭ ފަސީއަކީ ވަރަށް ހިތްގައިމު އަދި ތަފާތު ލަވަތަކެއް އެހުންތެރިންނަށް ދޫކޮށްލައިފައިވާ ރާއްޖޭގެ ލެޖެންޑަރީ މިއުޒިޝަނުންގެ ތެރެއިން ވަރަށް ފާހަގަކޮށްލެވޭ ފަންނާނެކެވެ. އޭނާއަކީ 2005 ގައި ވުޖޫދަށް އައި ރޮކް ބޭންޑް "ފަސީ ލައިވް" ގެ ބާނީ އެވެ.\n"ލެވިޓޭޝަަންއާ އެކު ޝޯގައި ފަސީ މި ބައިވެރި ވަނީ މާލެ އަށް މިހާރު އައިސް ހުރި ޗުއްޓީ ދަތުރެއްގެ ތެރެއިން،" އައްޔަ ބުންޏެވެ.\n"ލެވިޓޭޝަން" އާއި ފަސީ ރިހާސަލްގައި.\nސީ ހައުސްގައި ބާއްވާ ޝޯގައި ލެވިޓޭޝަންގެ ލީޑް ލަވަކިޔުންތެރިޔާ ހަސަން (ތޮލާ) ތޮލާގާއި މިހާރު ހަބޭސްގައި ހަރަކާތްތެރިވާ މޯލްޑިވިއަން އައިޑޮލް އިން ވިދައިލި ލަވަކިޔުންތެރިޔާ އިބްރާހީމް (ބޮޑުބެ) ވަހީދުގެ ހުށަހެޅުންތަކެއް ފެނިގެން ދާނެ އެވެ.\n"އެހެންވީމާ ހުކުރު ދުވަހުގެ ރޭ ވެގެން ދާނީ މި ފަންނާނުންގެ ފޭނުންނަށް ވަރަށް ހާއްސަ ރެއަކަށް،" އައްޔަ ބުންޏެވެ.\nއިތުރު ލިޔުންތައް ހަބޭސް ބޮޑުބެރު ގުރޫޕް


Kangana aai Urmila hanguraamaeggai | Mihaaru\n18 ސެޕްޓެމްބަރ 2020 - 07:18 1 comment\nބޮލީވުޑާއި މުމްބާއީއާ ބެހޭ ގޮތުން ބަތަލާ ކަންގަނާ ރަނާވަތު ދައްކަމުންދާ ވާހަކަތަކަށް ރައްދުދީ ކުރީގެ ބަތަލާ އުރްމިލާ މަޓޯންޑްކަރް ވާހަކަ ދައްކަން ފެށުމުން އޭނާ އަށް ރައްދުކޮށް، ކަންގަނާ ބަހުގެ ހަމަލާތަކެއް ދޭން ފަށައިފި އެވެ.\nއެންޑީޓީވީ އަށް އުރްމިލާ ބުދަ ދުވަހުގެ ރޭ ދިން އިންޓަވިއުއެއްގައި ބުނީ ކަންގަނާގެ ފަރާތުން މިހާރު ފެންނަނީ ވަރަށް ގޯސް ނަމޫނާއެއް ކަމަށެވެ. އޭނާ ބުނި ގޮތުގައި ބޮލީވުޑަށް ޑްރަގްގެ ބޮޑެތި ތުހުމަތުތުތަކެއްކޮށް، މުމްބާއީ އަކީ ޓެރަސްޓުންގެ ހާއްޔެއް ފަދަ ނުރައްކާތެރި ތަނެއްގައި ގޮތުގައި ސިފަކޮށް ކަންގަނާ ވާހަކަ ދެއްކުމަކީީ ބަލައިގަނެވޭނެ ކަމެއް ނޫން ކަމަށެވެ.\nއުރްމިލާ ބުނީ އޭނާ އަކީ ވެސް މުމްބާއީ ހިމެނޭ މަހާރަޝްތުރާ ސްޓޭޓްގެ ފަހުރުވެރި ރައްޔިތެއްގެ އިތުރުން ބޮލީވުޑްގައި ވެސް ހިއްސާވި އަދި އެ އިންޑަސްޓްރީ ދެކެ ލޯބިވާ މީހެއް ކަމަށެވެ.\nUrmila Matondkar On Kangana Ranaut: Comes A Point When You Can't Cross A... https://t.co/M4VrAZ97Mr via @YouTube\nއެހެންވެ އެ ތަންތަނުގެ އަގާއި ހުރުމަތް ކެނޑޭ ފަދަ ވާހަކަތައް ދައްކާތީ ވަރަށް ކަންބޮޑުވާ ކަމަށް ބުންޏެވެ. މިދިޔަ އަހަރު ކޮންގްރެސް ޕާޓީގެ ޓިކެޓްގައި ލޯކް ސަބާ އަށް ވެސް ވާދަކުރި އުރްމިލާ ބުނި ގޮތުގައި ބޮލީވުޑްގައި ޑްރަގް ޓްރެފިކްކުރާ މީހުންނާއި އެ ބޭނުންކުރާ މީހުން ތިބި ނަމަ އެ މީސްމީހުންނަކީ ކޮބައިކަން ކަންގަނާ ހާމަކުރަން ޖެހޭނެ އެވެ. އަދި އެ ވާހަކަތައް ކުރިން ނުދައްކައި މިހާރު ދައްކަނީ ކީއްވެތޯ ވެސް ސުވާލު އުފައްދާފައިވެ އެވެ.\nއުރުމިލާ ވަނީ ބޮލީވުޑާއި ޑްރަގާ ގުޅުވާ ނަމަ ކަންގަނާގެ ނިސްބަތްވާ ހިމާޗަލް ޕްރަދޭޝްގެ މަނާލީ އަކީ އެންމެ ގިނައިން މަސްތުވާތަކެތި އުފައްދާ އެއް ތަން ކަމަށް ވެސް ބުނެފަ އެވެ. ކަންގަނާގެ އޮފީސް ތަޅާލި ހާދިސާ އަށް އިޝާރާތްކޮށް، އުރްމިލާ ބުނީ ބީއެމްސީން ހިންގި އެ އަމަލަކީ ބަލައިގަނެވޭނެ ކަމެއް ނޫން ކަމަށެވެ. އަދި ކޮންމެ ކަމެއް ވެސް އެފަދަ މަރުހަލާއަކަށް ދިއުމުގެ ކުރިން ކުރެވޭނެ ބައިވަރު ކަންކަން ހުންނާނެ ކަމަށް ބުންޏެވެ.\nއުރްމިލާ ބުނީ ކަންގަނާ އަކީ ވަރަށް މޮޅު ބަތަލާއެއް ކަމަށް ގަބޫލުކުރާ ކަމަށެވެ. އަދި ކަންގަނާ އަކީ ގިނަ ބަޔަކު ލޯބިވާ ބަތަލާއަކަށް ވިޔަސް އޭނާގެ އަމަލުތަކާއި ބަހުރުވަ ހުންނަ ގޮތުން ކަންގަނާގެ އަހުލާގީ ފެންވަރާ ދޭތެރޭ ސުވާލު އުފެދޭ ކަމަށް ބުންޏެވެ.\n"ރަންގީލާ" އާއި "ޖުދާއީ" އަދި "ޕިންޖަރު" އަދި "ޕިޔާރު ތޫނޭ ކިޔާ ކިޔާ" ގެ ބަތަލާ ދެއްކި ވާހަކަތަކާ ގުޅިގެން ކަންގަނާ ވަނީ ވަރަށް ހުތުރުކޮށް އުރްމިލާ އަށް ރައްދު ދީފަ އެވެ. އޭނާ ބުނީ އުރްމިލާ އަކީ "ސޮފްޓް ޕޯން" އެއް ކަމަށާއި އެއަށް ވުރެ ވަކިން ރަނގަޅު ރައްދެއް ދޭން ނެތް ކަމަށެވެ. އަދި އުރުމިލާ އަކީ ބަތަލާއެއްގެ ގޮތުގައި ބަޔަކު ބަލައިގަތް މީހެއް ނޫން ކަމަށާއި އޭނާ ވެސް ކަންގަނާ އަކީ ބަތަލާއެއް ގޮތުގައި ނުދެކޭ ކަމަށް ކަންގަނާ ބުންޏެވެ.\nކަންގަނާގެ މި ވާހަކަތަކާ ގުޅިގެން ވަރަށް ގިނަ ބަޔަކު ދަނީ ސޯޝަލް މީޑިއާގައި އޭނާ އަށް މިހާރު ބަވަމުންނެވެ.\nއިތުރު ލިޔުންތައް ބޮލީވުޑް އިންޑިއާ މުމްބާއީ ބޮލީވުޑް ފިލްމު


Yameen Haaziru Kuranee Maru Commission Fail Vumun- Jameel - Vaguthu\nކުރީގެ ރައީސް އަބްދުﷲ ޔާމީން އަބްދުލް ގައްޔޫމް މަރުތަކާއި ބެހޭ ކޮމިޝަނަށް ހާޒިރު ކުރަނީ އެ ކޮމިޝަން ފެއިލްވުމުން ކަމަށް އެ މަނިކުފާނުގެ ޤާނޫނީ ވަކީލުންގެ ޓީމުގައި ހިމެނިވަޑައިގަންނަވާ ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nޖަމީލް މިފަދައިން ވިދާޅުވީ، އަންނަ އަންގާރަ ދުވަހަށް ރައީސް ޔާމީން މަރު ކޮމިޝަނަށް ހާޒިރުވުމަށް އަންގާފައިވާ ކަން އިއުލާނު ކުރައްވަމުން ކުރެއްވި ޓުވިޓެއްގައެވެ.\nއެގޮތުން ޖަމީލް ވިދާޅުވީ، މި ސަރުކާރުގެ ނިޔަތް އޮތީ އެކި ގޮތްގޮތުން ރައީސް ޔާމީނަށް އަނިޔާވެރި ވުމަށް ކަމަށާއި އެކަން ހާސިލު ކުރުމަށް މަރު ކޮމިޝަނަށް ހާޒިރުވުމަށް އަންގާފައިވާ ކަމަށެވެ. އަދި އެކޮމިޝަން ވެސް ކުއްލިއަކަށް ހޭލައިފި ކަމަށް ޖަމީލް ވިދާޅުވިއެވެ.\n"މި ކޮމިޝަން ވެސް ކުއްލިއަކަށް ހޭލައިފި. ކޮމިޝަން ފެއިލުވެ ރައްޔިތުން ސުވާލުކުރަން ފެށީމާ މިމީހުން ވެސް އައްޑަނައަކަށް މި ހަދަނީ ރައީސް ޔާމީން." ޖަމީލް ކުރެއްވި ޓުވިޓުގައި ވިދާޅުވިއެވެ.\nމި ސަރުކާރުގެ ނިޔަތް އޮތީ އެކި ގޮތްގޮތުން RY އަށް އަނިޔާވެރިވުމަށް.3އޯގަސްޓަށް RY މަރުކޮމިޝަނަށް ހާޒިރުވުމަށް މިއަދު އަންގައިފި. މި ކޮމިޝަން ވެސް ކުއްލިއަކަށް ހޭލައިފި. ކޮމިޝަން ފެއިލުވެ ރައްޔިތުން ސުވާލުކުރަން ފެށީމާ މިމީހުން ވެސް އައްޑަނައަކަށް މި ހަދަނީ ރައީސް ޔާމީން. pic.twitter.com/7KBsRDgKRU\n— Mohamed Jameel Ahmed (@MJameelAhmed) August 1, 2021\nއެމަނިކުފާނު މަރު ކޮމިޝަނަށް ހާޒިރު ކުރަނީ ގެއްލުވާލާފައިވާ ނޫސްވެރިޔާ އަހުމަދު ރިލްވާންގެ މައްސަލާގައެވެ.\nރިލްވާންގެ މައްސަލައާ މީގެ ކުރިން ކޮމިޝަނުން ހާމަކޮށްފައި ވަނީ ރިލްވާން ވަގަށް ނެގުމަށް ފަހު ބޯ ކަނޑާލައި މަރާލާފައިވާ ކަމަށާއި އެކަން ކޮށްފައިވަނީ ހަރުކަށި ފިކުރުގެ ބައެއް ކަމަށެވެ.\nއެ ކޮމިޝަނުން އެފަދަ 24 މައްސަލައެއް ބަލަން ނިންމާފައިވާ ކަަމަށް 2018 ވަނަ އަހަރު ތެރޭގައި ވިދާޅުވެފައެވެ. އޭގެ ތެރޭގައި ޑރ. އަފްރާޝީމް އަލީގެ މަރުގެ މައްސަލައާއި، އަޙުމަދު ރިލްވާން ގެއްލުމުގެ ޙާދިސާ އާއި، ޔާމީން ރަޝީދުގެ މަރުގެ މައްސަލަ އަދި ރައުދާ އާތިފުގެ މަރުގެ މައްސަލަ ހިމެނެއެވެ. އަދި ޖަލުތަކާއި، ކުޑަކުދިންގެ ހިޔާ އަދި ހާއްސަ އެހީއަށް ބޭނުންވާ މީހުންގެ މަރުކަޒުގައި ބައެއް މީހުން މަރުވި މައްސަލަތައްވެސް ބަލަން ފެށިއެވެ.\nއޮގަސްޓް 1, 2021 23:04\nޔާމީނުގެ ވެރިކަމުގަ ކަލޭ ރައްޔިތުންގެ މަޖްލީހަށް ހާޒިރުވާން އެންގީ ކޮންތަނެއް ފެއިލްވެގެންތަ ؟ އަގަގަޅާތި !\nއޮގަސްޓް 2, 2021 11:42\nއަނގަ ގަޅާނެ ދޯ ؟ ބަލަ ތިޔަ ބުނާ ކަމިޝަން އިން ނޭ ބުނީ ލައިވް ޓީވީގަ މި އިން އެއްވެސް މަރެއްގަ ޔާމީން ބައިވެރި ވިކަން އެނގެން ނެތޭ. ހުސްނުއްސޫދު ބުނީ ދޯ؟ އަލްޖިބްރާ ބަލަ އަނގަގަޅަނީ ގެޅޭގޮތައް ކަން ކުރާތީ. ދެން ލަލަލާ......\nއޮގަސްޓް 2, 2021 00:25\nޕީޕީއެމް ވެރިކަމެއްގަ ހުރިހާ ސިއްކަ ބާޙީން ވާނެ ޖަލައްގެންދަން.. މުނާފިގު އިބޫ ވިސްނާތި އަބަދު ވެރިކަމުގައި ނުހުރެވޭނެކަން..\nއޮގަސްޓް 2, 2021 06:07\nތީގޭން އެގެނީ ރައްޔިތުންގެ އިތުބާރު ގެއްލިޖެކަން. ހީވަނީ ސަރުކާރު ވެއްޓިދާނެ ކަމުގެ ބިރު ހީވާން ފަށައިފި ހެން.\nއޮގަސްޓް 2, 2021 07:55\nޖަމީލުއެވެ ޖަމީލަކީ ތީ ދެން ހާދަހާ ވާ އަމިއްލަ އެދުން ބޮޑު މީހެކޭ ދޯ؟ ނަޝީދުގެ ވެރިކަމާއި ދެކޮޅަށް ކަރުން ނާރު ފުއްޕާފައި ހަޅޭލެވީ ވަހީދުގެ ސަރުކާރުގައި މަޤާމެއް ލިބޭތޯ. ދެން އައިސް އެކުވެރިޔާ ހަސަނަށް 2013ގެ އިންތިޚާބުގައި ނާއިބުރައީސް ކަން ލިބިދާނެ ހެން ހީވީމާ އޭނާ ބޮލާލާ ޖަހާފައި ނުކުމެގެން އައިސް ޔާމީން އުނގަށް ވެއްޓިގަތީ ހަސަނު ފެއިލް ކޮށް މަތީ މަޤާމު ދަމައިގަންނަން. ދެން ނާއިބުރައީސް ކަމުގައި ހުއްޓާ ޔާމީން ބަލި ބުޅާގަނޑެއްހެން ނަގާ ލަދުވެތި ގޮތަކަށް ޖަމީލު އެއްލާލައި މަގުމަތި ކޮށްލީމައި ޔާމީނާއި ދިމާލަށް ހަޅޭލަވަން ދިޔައީ ޤާސިމުގެ ކިއްލާތެރެއަށް. އިނގިރޭސި ވިލާތާއި ޖަރުމަނުގައި ހުރެ ޔާމީނަށް ހެއްދެވި ނުހެއްދެވިއަށް ގޮވާ ބަވާފައި "ވެރިކަން ލިބުނަސް ހަވާލު ނުކުރާނަމޭ" "ދިގުމުއްދަތަށް ޖަލަށް ލާނަމޭ" ތިމާގެ އަމިއްލަ ދުލުން ގޮވި ނަޝީދާއި އެކީ އެމްޔޫއޯ ހަދައިގެން ނުކުމެ ނަޝީދަށް ސަނާކީ މިވެރިކަމުގައި ކަންފުޅެއް ވޭތޯއެވެ. ދެން މާބޮޑު ކަންފުޅެއް ނުވީމައި ގޮސް އަނެއްކާ ޔާމީނު ނަގާ ބޮލައްލައިގެން މިހާރު ތިޔަދުވަނީ 2023 ގައި ކަންފުޅެއް ވޭތޯ ނޫންހެއްޔެވެ. މީހާ ތިހާ ދަށުދަރަޖައަށް ތިޔަ ވެއްޓިގަންނަނީ ހަމަ މަޤާމާއި ނުފޫޒަށް އޮތް ދަހިވެތިކަން ހަމަ އެހާބޮޑީ ހެއްޔެވެ؟\nއޮގަސްޓް 2, 2021 09:20\nފެއިލްނުވަނީ ތީގެން ކާކުތޯ މިހާރު ރައްޔިތުންއެބައާ\nއޮގަސްޓް 2, 2021 12:04\nކުރިން ޔާމީންގެ ބޮލުގައި އެޅުވީ ޑރ. އަފްރާޝީމްގެ މަރުގެ މައްސަލަ. މިހާރު އަނެއްކާ ރިލްވާންގެ މައްސަލަ. މިއީ އަޖާއިބު ހައިރާން ވާންޖެހޭކަމެއް.މިމީހުން ރިޔާސީ އިންތިޚާބުގެ ދައުރުގައި ވީ ވަޢުދު ފުއްދަން މިއުޅެނީ ޔާމީން ޤުރުބާންކޮށްގެން. ޔާމީނާ ދޭތެރޭ ނަފްރަތުކުރުވައިގެން ވެރިކަމަށް އައިސް އެމީހުން ހައްލަންކުރާމަސައްކަތަކީ އެއްވެސް ރައްޔިތަކަށް ބަލައި ގަނެވޭނެ ކަމެއްނޫން. މިހާރު ހަރުކަށި ފިކުރުގެ މީހަކަށް ޔާމީންވީ.\nއޮގަސްޓް 2, 2021 22:09\nކޮންމެ މީހަކު ހާޒިރުކުރިއަސް ރިލްއާންއަށް ވީގޮއި އެގުނީމަ ނިމުނީ !


Homework gina kamun Modi ah shakuvaa dhannavaifi\nހޯމްވޯކް ގިނަކަމުން މޯދީއަށް ޝަކުވާ ދަންނަވައިފި\nއިންޑިއާގެ ބޮޑުވަޒީރު ނަރެންދުރަ މޯދީ އަދި ޝަކުވާ ކުރި ހަ އަހަރުގެ ކަޝްމީރު ކުއްޖާ\nއިންޑިޔާގެ ހަ އަހަރުގެ ކުޑަ އަންހެންކުއްޖަކު އެ ގައުމުގެ ބޮޑުވަޒީރަށް ޝަކުވާއެއް ހުށަހަޅާ ވީޑިއޯއެއް އިއްޔެ އިންޓަނެޓުގައި ވައިރަލް ވިއެވެ. އެ ކުއްޖާ ޝަކުވާ ކުރަނީ މާ ގިނައިން ހޯމްވޯކް ދޭތީ އެވެ.\n"އައްސަލާމް އަލައިކުމް މޯދީ ސާހަބް! ހަ އަހަރުގެ ކުޑަ ކުޑަ ކުދިންނަށް ކީއްވެތަ ޓީޗަރުން އެހާ ގިނަ ހޯމްވޯކް ދެނީ، މިހާ ގިނަ ހޯމްވޯކް ދޭން ޖެހޭނީ ބޮޑެތި ކުދިންނަށޭ! ހެނދުނު ހޭލާގޮތަށް އަހަންނަށް ޖެހޭ 10 ޖެހީއްސުރެ ދޭއް ޖަހަންދެން އޮންލައިން ކްލާސްތަކުގައި ބައިވެރިވާން. އިނގިރޭސި ހިސާބު، އުރުދޫ، އީވީއެސް ކިޔަވަން ޖެހޭ. ދެން އަދި އޮވޭ ކޮމްޕިއުޓަ ކްލާސް ވެސް. ކީއްވެތަ މިހާ ގިނަ މަސައްކަތް ދެނީ! މިހާ މަސައްކަތް ދޭން ޖެހޭނީ ގްރޭޑް 6،7އަދި 10ގެ ކުދިންނަކަށްނު؟" މި ވީޑިއޯގައި ޖައްމޫ އެންޑް ކަޝްމީރުގެ މި ކުޑަ އަންހެންކުއްޖާ ބުނެ އެވެ.\nވީޑިއޯ ނިމޭއިރު ކުއްޖާގެ މޫނަށް ވައްތަރެއް ޖައްސާލާފައި "ދެން ކީއްހޭ ކުރާނީ؟" އަހަ އެވެ.\nހަ އަހަރުގެ ކުއްޖާގެ ވީޑިއޯ\nވީޑިއޯގައި މި ކުއްޖާ ދައްކާ ވާހަކައާއި ވާހަކަ ދައްކާލެއް ލޯބި ކަމުން ގިނަ ބަޔަކަށް މިކަން ވަރަށް ލޯބި ވެގެން އުޅެފައިވާއިރު އަނެއް ބަޔަކު ބުނަނީ މިއީ ހަގީގަތުގައި ވެސް ވިސްނާލަން ޖެހޭ ކަމެއް ކަމަށެވެ.\nމި ވީޑިއޯ ޖައްމޫ އެންޑް ކަޝްމީރުގެ ގަވަރުނަރު މަނޯޖް ސިންހާގެ ލޮލުގައި ވެސް ވަނީ އަޅައިގަނެފަ އެވެ. އޭނާ ކުރި ޓުވީޓެއްގައި މި ކުއްޖާގެ ޝަކުވާ އަކީ ހަގީގަތުގައި ވެސް ވަރަށް ގިނަ ކުޑަކުދިންނަށް ދިމާވެފައިވާ މައްސަލައެއް ކަމަށް ގަބޫލުކުރާ ކަމަށް ބުނެފައި ވެއެވެ. އަދި ކުޑަކުދިންނަށް މިހާ ބުރަނުކޮށް ވާނެ ގޮތެއް ހޯދަން އެދިފައިވާ ކަމަށް ގަވަނަރުނަރު ފަހުން ކުރި ޓުވީޓެއްގައި ބުނެފައި ވެއެވެ.\nއިންޑިއާ އިންޑިޔާގެ ބޮޑުވަޒީރު މޯދީ ކަޝްމީރުގެ މައްސަލަ


ހެލްތުގެ އޮޑިޓު ރިޕޯޓާ ގުޅިގެން ފިޔަވަޅު އަޅާކަށް ފަހެއް ނުޖެހޭނެކަމަށް ސަރުކާރުން ބުނެފި | Sandhaanu\nހެލްތުގެ އޮޑިޓު ރިޕޯޓާ ގުޅިގެން ފިޔަވަޅު އަޅާކަށް ފަހެއް ނުޖެހޭނެކަމަށް ސަރުކާރުން ބުނެފި\nހެލްތުގެ އޮޑިޓު ރިޕޯޓާ ގުޅިގެން ފިޔަވަޅު އަޅާކަށް ފަހެއް ނުޖެހޭނެކަމަށް ސަރުކާރުން ބުނެފިއެވެ.\nކޮވިޑް-19 އާ ގުޅިގެން ކުރެވުނު ހަރަދުތަކުގައި ކޮރަޕްޝަނަށް މަގުފަހިވާ ގޮތަށް ކޮށްފައިވާ ޚަރަދާއި ވީނުވީ އެއް ނޭނގޭ ހަރަދުތަކެއް ކޮށްފައިވާކަމަށް އޮޑިޓް ރިޕޯޓްއިން ހާމަވެފައިވާތީ ސަރުކާރުން ވަނީ އެކަންކަން ބަލައި ފިޔަވަޅު އަޅާނެކަމަށެވެ.\nރައީސް އިބްރާހިމް މުހައްމަދު ސޯލިހުގެ ތަރުޖަމާން އިބްރާހިމް ހޫދު ވިދާޅުވީ “އެއީ ކޮންމެ ބޭފުޅަކަސް އަޅުގަނޑުމެން ފަހެއް ނުޖެހޭނަން ފިޔަވަޅު އަޅާކަށް. އެ ޔަގީންކަން އަޅުގަނޑުމެން ދެން،” ކަމަށެވެ. އަދި އޮޑިޓު ރިޕޯޓު ރައީސް އޮފީހަށް ރަސްމީކޮށް ލިބުމާއި އެކު އަޅަންޖެހޭ ފިޔަވަޅުތައް އަޅަން ފަށާނެ ކަމަށް ހޫދު އިތުރަށް ވިދާޅުވި އެވެ.\nއޮޑިޓް ރިޕޯޓްގައި ހާމަވެފައިވާ ގޮތުގައި ރިޕޯޓުގައި ބުނީ މީގެއިތުރުން ވެސް ސިއްހީ ގިނަ ސާމާނުތަކެއް ގަތުމަށް ހަވާލުކޮށްފައިވާ އިރު މިނިސްޓްރީ އަށް އެ ތަކެތިި ނުލިބޭ ކަމަށެވެ. މިރިޕޯޓްގައި އޮޑިޓަ ޖެނެރަލް ލަފާ ދެއްވާފައިވަނީ ސިއްހީ ސާމާނު ގަތުމަށް ދައުލަތުގެ ބަޖެޓުން ހޭދަކުރި ފައިސާގެ ހިސާބުތައް ދައުލަތުގެ މާލިއްޔަތު ގަވާއިދާ އެއްގޮތަށް ބެލެހެއްޓުމަށެވެ.


Ras Online - ލެވިސްޓާގައި ފޮރުވިފައިވާ އެތަކެއް ސިއްރުތަކެއް!\nލެވިސްޓާގައި ފޮރުވިފައިވާ އެތަކެއް ސިއްރުތަކެއް!\n15 ނޮވެމްބަރު 2020 - 11:49\nލެވިސްޓާ ކޮފީއަކީ ދާދި ފަހުން ރާއްޖެއަށް ތަޢާރަފު ކުރި ކޮފީއެއް ނަމަވެސް ލެވިސްޓާ އަކީ ދިގު ތާރީޚެއް އޮތް ކޮފީގެ ބްރޭންޑެއް ކަމަށްވާ އެސްއެލްއެން ކޮފީ ގެ އުފެއްދުމެކެވެ. މިއީ 60 އަހަރުގެ ދިގު ތާރީޚެއް އޮތް ކޮފީގެ ބްރޭންޑެއްގެ އުފެއްދުމެކެވެ.\nލެވިސްޓާ ކޮފީއަކީ ވަރަށް ފަރުވާތެރިކަމާއެކު ރީތި ކޮލިޓީ ކޮފީ ބީންސް އަތުން ހޮވައިގެން ވަރަށް ފަރުވާތެރިކަމާއެކު ވަރަށް އޮމާންކޮށް މީރުކޮށް ތައްޔާރުކޮށްފައިވާ ކޮފީއެކެވެ. ކޫރްގް އެސްޓޭޓްގެ މިޚާއްޞަ ކޮފީގައި އެކުލެވޭ މީރު ރަހައާއި އޮމާންކަމަކީ ލެވިސްޓާ ކޮފީތަށްޓަކަށް އިންސާފު ކޮށްލުމުން މެނުވީ ވަޒަން ނުކުރެވޭނެ ކަމެކެވެ.\nލެވިސްޓާއަކީ އަމިއްލަ ކޮފީދަނޑުގައި ވަރަށް ފަރުވާތެރިކަމާއެކު ހައްދައި އެންމެ ތާޒާ ކޮފީ ބީންސް އަތުން ވަކިކޮށްގެން ވަރަށް ފަރުވާތެރިކަމާއެކު ރޯސްޓްކޮށްގެން ޚާއްޞަ މީރު ރަހަތަކާއެކު އެންމެ ރަނގަޅު ފެންވަރުގައި އުފައްދާ ކޮފީގެ ބާވަތެކެވެ.\nލެވިސްޓާ ކޮފީގެ އެންމެ ހިތްގައިމު ކަމަކީ އޭގައި އެކުލެވިގެންވާ އަރޯމާގެ މީރު ރަހައެވެ. ލެވިސްޓާގައި ހިމެނޭ މިދެންނެވި އަރޯމާއަކީ ލެވިސްޓާގެ ރަހަ ހިތްގައިމު ވުމުގެ އަސްލެވެ. ލެވިސްޓާގެ އާވިން އެއަރާލާ މީރު ވަހުގެ އަރޯމާއިން މީހާގެ މޭ ހެއުކޮށްދީ މޫނުމައްޗަށް ތާޒާކަން ގެނެސްދީ ހަށިގަނޑުގެ ވަރުބަލިކަމާއި ފޫހިކަން ފިލުވައިދޭނެ ކަމީ އެއްވެސް ޝަކެއް އޮތް ކަމެއް ނޫނެވެ.\nމިދެންނެވި އަރޯމާގެ އަދި މާ މުހިންމު ސިއްރެއް އެބައޮތެވެ. އެހެން ކޮފީތަކާއި ޚިލާފަށް މި ކޮފީގެ ރަހަ މީރުކޮށްދީ ކަރުތެރެއިން އެތެރެވުމުގައި އެހުންނަ ފަސޭހަކަން ގެނަސްދިނުމުގެ އިތުރުން ލެވިސްޓާގައި ހިމެނޭ މިދެންނެވި އަރޯމާއަކީ މީހާގެ ޒުވާންކަން ދަމަހައްޓައިދީ އިތުރުކޮށްދީ ބާރު ޖައްސައިދޭވެސް މުހިންމު ބާވަތެކެވެ. ލެވިސްޓާގެ ވިހި އިންސައްތައަކީ މިދެންނެވި އަރޯމާއެވެ. އެއީ ލެވިސްޓާގައި ހިމެނޭ ވަރަށް ބޮޑު ސިއްރެކެވެ.\nއާންމުކޮށް ބާޒާރުން ލިބެން އެހުންނަ ކޮފީގައި ހިމެނޭ އުނދަގޫ ހިތި ރަަގަނޑެއް ލެވިސްޓާއަކު ނުހުންނާއެވެ. އެއީ ލެވިސްޓާ އުފެއްދުމުގައި ބޭނުންކުރާ ކޮފީ ބީންގެ ކޮލިޓީއާއި ރޯސްޓްކޮށް ތައްޔާރު ކުރުމުގައި ގެންގުޅޭ ޚާއްޞަ ކަމެއްގެ ސަބަބުން ލެވިސްޓާއަށް ލިބިފައިވާ ތަފާތެކެވެ.\nހަގީގަތަކީ ލެވިސްޓާ ކޮފީގެ ރަހަ ރަނގަޅަށް އެއްފަހަރު ބައްލަވާލައްވައިފި ނަމަ ކޮފީއަށް ލޯބިކުރަށްވާ އެއްވެސް ބޭފުޅަކު ލެވިސްޓާ ލިބެން ހުއްޓާ އެނޫން އެހެން ކޮފީއެއް ނުބައްލަވާނެ ކަމެކެވެ. އަދި މިއީ މީރު ކޮފީއެއް ހިއްޕަވަން ރެސްޓޯރެންޓަކަށް ވަޑައިގެންނެވުމުގެ ބަދަލުގައި ގޭގައި އަމިއްލައަށް ވަރަށް ފަސޭހަކަމާއެކު ވަގުތުން ގިރާލައިގެން ހިއްޕަވަން އެންމެ ރަނގަޅު ކޮފީއެވެ. މި ކޮފީ ހިއްޕެވުމަށްފަހު މީރު ކޮފީއެއް ހިއްޕެވުމުގެ ބޭނުމުގައި ރެސްޓޯރެންޓަކަށް ވަޑައިގަންނަވަން ބޭނުން ނުވާނެ ކަމުގެ ސައްތައިން ސައްތަ ޔަގީންކަން ދެމެވެ.\nލެވިސްޓާއަކީ ހަމައެކަނި އަނގަޔަށް މީރުވެގެން ބޯ ކޮފީއެއް ނޫނެވެ. މިކޮފީގެ އަރޯމާގެ ފައިދާތަކަކީ ހަމަ ހަގީގަތުގައި ވެސް ހަމަ ބޮޑު ސިއްރެކެވެ. ހެނދުނު ބުއިމުން މުޅި މީހާގެ ހަށިގަނޑު ހޭލައްވާލައި ކަންނެތްކަން ފިލުވާލަދެއެވެ. ރޭގަނޑު ބުއިމުން ހަށިގަނޑުގެ ހަކަތަ އިތުރުކޮށްދީ ލޭގެ ހިނގުން ހަރަކާތެރިކޮށްދީ ރޭގަނޑަށް އެންމެ ބޭނުންވާ މުހިންމު ބާރުވެރިކަން އިތުރުކޮށްދެއެވެ. އަދި ނިދީގެ އަރާމުކަން އިތުރުކޮށްދީ ނިދިން ހޭލައިގެން ތެދުވުމުގައިވެސް ކަންނެތްކަން ކުޑަކޮށްދެއެވެ. ސިކުނޑިއަށް ލުއިކޮށްދެއެވެ.\nއެހެންވީމާ ދުވަސް ފަށާންވީވެސް އަދި ދުވަސް ނިންމާންވީވެސް ލެވިސްޓާއިންނެވެ. ކަޅު ކޮފީގެ ގޮތުގައި ބުޔަސް ކިރު ކޮފީގެ ގޮތުގައި ބުޔަސް މައްސަލައެއް ނެތެވެ. އަދި އައިސް ކޮފީގެ ގޮތުގައިވެސް ކަޅުކޮފީގެ ގޮތުގައިވެސް ކިރުކޮފީ ވިޔަސް މައްސަލައެއް ނެތެވެ. ލެވިސްޓާގެ މީރު ކަމަކަށް ތަފާތެއް ނާންނާނެއެވެ. ލެވިސްޓާގެ އަރޯމާގެ ފެންވަރަކަށް ބަދަލެއް ނާންނާނެއެވެ. ފައިދާއަކަށް ވެސް ބަދަލެއް ނާންނާނެއެވެ.\nލޮޓަސް ފިހާރައިން ރާއްޖެއަށް އެތެރެކޮށް ޑިސްޓްރިބިއުޓްކުރާ ލެވިސްޓާ ކޮފީއަކީ ލޮޓަސް ފިހާރައިން ކޮލިޓީއާއިމެދު ޔަގީންކަން ދޭ ވަރަށް "ސަޅި" ކޮފީގެ ބްރޭންޑެކެވެ.\nއަރޯމާއަކީ ކޮބައިކަން ކިޔުންތެރިޔާ އަށް އެނގިލައްވާތޯ?? ލިޔުން ކިޔަމުންދިޔައިރު އަޅުގަނޑުގެ ހިތުގަ އުފެދުނު އެންމެ ބޮޑު ސުވާލު.


Story: Zineyge Hithi Raha | #Dhiislam\nވާހަކަ: ޒިނޭގެ ހިތި ރަހަ…!\n10 months ago | 8 comments| April 21, 2017 |\nއައުފް އަބްދުލް ސައްތާރު\nއޭނާ ކިޔައިދިނެވެ. އަހަރެންނަކީ ޔުނިވަރސިޓީއެއްގައި ކިޔަވަން އުޅުނު ޒުވާނަކީމެވެ. އަހަރެން އެތަނުގައި އުޅުނު އިރުގައި އަންހެން ކުދިންނާ ލޯބީގެ ގުޅުންތައް ބާއްވާ އުޅުނީމެވެ. އެއްފަހަރެއްގައި އަހަރެންނަށް އަންހެން ކުއްޖަކާއި ދިމާވިއެވެ. އަދި އޭނާއާއި ލޯބީގެ ގޮތުން މުޅިން ގުޅެވިއްޖެއެވެ. ދެމީހުން ދުރުނުވޭ ވަރަށް ގާތްވެއްޖެއެވެ. މިގޮތައް ދުވަސްތަކެއް މިކަމުގެ ތެރޭގައި ގެއްލެނިވެފައި އަހަރެން ވީމެވެ. އެންމެފަހުން އޭނާ އަހަރެންގެ ދަރިއަކަށް ބަލިވެ އިނދެއްޖެއެވެ.\nއޭނާގެ އާއިލާއަށް މިކަންތައް އެނގިއްޖެއެވެ. އަދި އެ އަންހެންކުއްޖާ އެ ދަރިފުޅަކީ އަހަރެންގެ ދަރިއެއްކަމަށް ބުނެ ޢާއިލާގެ މީހުންނަށް އަހަރެންގެ ވާހަކަތައް ކިޔައިދިނެވެ. އަހަރެންގެ ވާހަކަ އޭނާ ކިޔައިދިނުމުން އޭނާގެ ބޭބެ ރުޅިއަރައިގަނެގެން އަހަރެންގެ ގާތައް އައެވެ. އަދި އަހަރެންގެ ކިބައިން އެވާހަކައަކީ ތެދެއްތޯ އެހިއެވެ. އަހަރެން ބުނީމެވެ.” ތިޔައީ އަހަރެން ދަންނަވެސް ކުއްޖެއް ނޫނެވެ. އޭނާ ބަނޑުބޮޑުވީ ކާކުގެ ކިބައިންތޯ ބަލަން ދާށެވެ.” އޭނާއަށް އަހަރެންނާއި ދެކޮޅަށް ކަމެއް ކުރެވެން ނެތުމުން ހިތާމައިން ފުރިވާޙާލު އަހަރެން ދޫކޮށްލާފައި ހިނގައްޖެއެވެ.\nއަހަރުތައް ފާއިތުވަމުންގޮސް އަހަރެން އެކަންތައް މަތިން ހަނދާންވެސް ނެތިއްޖެއެވެ. އެއްދުވަހެއްގައި އަހަރެން ގެއަށް އައި އިރު އަހަރެންގެ މަންމަ ހޭހުސްވެފައި ތަޅުންގަނޑު މައްޗަށް ވެއްޓިފައި އޮތެވެ. އަހަރެން އަވަސް އަވަހަށް ގޮސް މަންމަ ހޭއެރުވޭތޯ އުޅުނީމެވެ.މަންމަ ހޭއަރާއިރަށް ހަޅޭއްލަވައިގެންފައި އަނެއްކާވެސް ހޭނެތެނީއެވެ. އެންމެ ފަހުން މަންމަ ހަމައަކަށް އެޅުމުން ކިހިނެއްތޯވީ ސުވާލުކުރީމެވެ. މަންމަ ބުންޏެވެ. ކަލޭގެ ކޮއްކޮއެވެ. އަހަރެން ހައިރާންވެފައި ހުރެ ބުނީމެވެ. ކޮއްކޮއަށް ކިހިނެެއްވީހެއްޔެވެ؟. މަންމަ ބުންޏެވެ. އޭނާ އަހަރެމެންގެ އަވައްޓެރި ގެއެއް ކުއްޖެއްގެ ދަރިއަކަށް އެއިނީ ބަލިވެއެވެ. އަހަރެންނަށް ލިބުނީ ކުއްލި ސިހުމެކެވެ. އަހަރެން އެބުނާ ކުއްޖެއްގެ ގާތައް އަވަސް އަރުވާލައިފައި ދިޔައީމެވެ. އަދި އޭނާގެ ގައިގައި ހިފައިގަނެ އޭނާ އެކަންތައް ކުރީ ކީއްވެގެންތޯ ސުވާލުކުރީމެވެ. އޭނާ ރައްދުގައި ބުނި ބަސް ވީ އަހަރެންގެ ހިތައް ހަރާލި ތޫނު ތީރަކަށެވެ. އޭނާ ބުނީ ކީކޭތޯއެވެ. “ކަލޭގެ ކޮއްކޮއެއް އަހަރެން ނުދަންނަމެވެ. އޭނާ ބަނޑުބޮޑުވެ އެއިނީ ކާކުގެ ކިބައިންތޯ ބަލަން ދާށެވެ.” ސުބްޙާނަﷲ.. އެއީ ހަމަ އަހަރެން ޔުނިވަރސިޓީގައި ރައްޓެހިވި ކުއްޖާގެ އާއިލާއަށް އަހަރެން ދިން ޖަވާބެވެ. އެކަމުގެ ޖަޒާ އަހަރެންނަށް މިލިބުނީ ހަމަ އެފަދައިންނެވެ. މިހާ ހިސާބުން އަދި ނިމުނީއެއް ނޫނެވެ. އެތައް ދުވަހެއްވަންދެން މިކަމުގެ ވޭނުގައި އަހަރެން އުޅުނީމެވެ.\nދުވަސްތަކެއްފަހުން އަހަރެން ކައިވެންޏެއް ކުރުމަށް ނިންމީމެވެ. އިންނަން އުޅޭ ކުއްޖާއާއި ޚިތުބާކޮށް ކައިވެނީގެ ޢަގުދުކޮށް ކައިވެނިވެ ކައިވެނީގެ ފުރަތަމަރެއަށް އަހަރެން ތައްޔާރުވީމެވެ. އެރޭގެ އުފާވެރިކަމުގެ ބަދަލުގައި އަނެއްކާ އަހަރެންގެ ހިތް ދިޔައީ ކުދިކުދިވެގެންނެވެ. އަހަރެން ކައިވެނި ކުރި ކުއްޖާއަކީ ކުރިން ޒިނޭގެ ފާޙިޝް ޢަމަލު ކޮށްފައި ހުރި ކުއްޖެކެވެ. އެކުއްޖާ އަހަރެންގެ ކިބައިން އެކަންތައް ސިއްރުކޮށްދިނުމަށް އެދުނެވެ. އަހަރެން އެކަން ފޮރުވައި ދީފިނަމަ ﷲތަޢާލާ އަހަރެންގެ އައިބުތައްވެސް ފޮރުވައިދޭނެކަން އޭނާ ހަނދާންކޮށްދިނެވެ. އަހަރެންނަށް ހިތާހިތުން ބުނެވުނެވެ. އޭ ﷲއެވެ. މިއަޅާއަށް ފުދިިއްޖެއެވެ. މިއަޅާއަށް ފުދިއްޖެއެވެ. ޢުޤޫބާތް މިވަރުން ފުދިއްޖެއެވެ. ކޮންމެއަކަސް ކުރާނެ ކަމެއް ނެތެވެ. މިހިތާމަތަކާއި އެކު އަހަރެންގެ ދިރިއުޅުން ކުރިއަށް ގެންދިޔައީމެވެ. އަހަރެންގެ އަނބިމީހާ އާއި އެކުގައި އަހަރެންގެ ދުވަސްތައް ވޭތުކުރަމުން ދިޔައީމެވެ. ދުވަސްތަކެއް ފަހުން ލޯބިލޯބި އަންހެން ކުއްޖަކު އަހަރެންނަށް ލިބިއްޖެއެވެ.\nއަހަރެންގެ ދަރިފުޅަށް ހައަހަރު ފުރިއްޖެއެވެ. އެއްދުވަހަކު ރޮމުން ރޮމުން އައިސް އަހަރެންގެ ދަރިފުޅު ގެއަށް ވަނެވެ. އަހަރެން ބުނީމެވެ. ދަރިފުޅަށް ކިހިނެއްވީހެއްޔެވެ؟. ދަރިފުޅު ބުނީ އޭނާ ގެއަށް ވަންނަނިކޮށް އިމާރާތުގެ ވޮޗަރު މީހާ އޭނާ އަށް ޖިންސީ ގޯނާ ކުރީކަމަށެވެ.\nلاحول ولاقوة إلاَّ بالله …\nލޮބުވެތި އަޚުން އަދި އުޚްތުންނޭވެ! ވިސްނާލައްވާށެވެ. އޭނާ ޔުނިވަރސިޓީގައި އުޅުނު އިރު އެދިމާވި ކުއްޖާއާއި އެކުގައި އޭނާ ފާޙިޝް ޢަމަލުކުރުމުގެ ސަބަބުން އެކުއްޖާގެ ބޭބެގެ ހިތްކުދިކުދިވިއެވެ. ހަމަ އެފަދައިން އޭނާގެ ކޮއްކޮއަށް އެފަދައިން ދިމާވެ އޭނާގެ ހިތްވެސް ކުދިކުދިވީއެވެ. އަދި އެއަންހެން ކުއްޖާ މީހަކާއި ކައިވެނި ކުރާދުވަހު އެކަންތައް އެނގުމުން ދެރަވާނެ ފިރިއަކުވާނެތާއެވެ. ހަމައެފަދައިން އޭނާ އިން އަންހެންކުއްޖާވެސް ފާޙިޝް ޢަމަލު ކޮށްފައިވާއަންހެނެއް ކަމުގައި ލެއްވީއެވެ. އެއީ އޭނާ އެއިޙްސާސް ތައް ދެނެގަތުމަށް ޓަކައެވެ. އަދި އެކަމުގެ ސަބަބުން އެއަންހެން ކުއްޖާގެ ބައްޕަ ކިހާ ހިތާމައެއް ކުރާނެ ހެއްޔެވެ؟ އެއިޙްސާސްތައް އޭނާއަށް އޭނާގެ ދަރިފުޅު މެދުވެރިކުރައްވާ ދެއްކެވީއެވެ.އޭނާ އެކުރިކަންތަކަށް އޭނާއަށް އަޒާބު އައީ ހަމަ އެފަދަކަންތައްތަކުންނެވެ. ފަހަރުގައި ކޮންމެ ފަހަރަކު މިފަދައިން ކަންތައް ދިމާނުވެދާނެއެވެ. މީސްތަކުން އެބައިމީހުން ހިތުހުރި ގޮތަކަށް މޮޅަށް ރާވާ ކަންކަމުން ސަލާމަތްވެގަނެއެވެ. ނަމަވެސް ﷲ އީ މޮޅަށް ދެނެވޮޑިގެންވާ މޮޅަށް ކަންތައްތައް ރާއްވަވާ ފަރާތެވެ. މިކަންތައް ދިމާވިފަރާތުން އެދެނީ މިވާހަކައިން ޢިބުރަތް ލިބިގަތުމެވެ. ފަހެ ތިބާއަށް މިވާހަކައިން ޢިބުރަތެއް ޙާޞިލްވެއްޖެ ހެއްޔެވެ؟؟\nވަރަށް ޢިބްރަތްތެރި ވާހަކަކޮޅެއް..!!! ޝުކުރިއްޔާ އައުފް ޢަބްދުލް ސައްތާރު…\nދިއިސްލާމް ހާދަސަޅިއޭ ޖަޒާކައްލާހް ޚައިރަން\nމިއީ ވަރަށް ޢިބްރަތްތެރި ވާހަކަ ކޮޅެއް.\nވަރަށްވެސް ޢިބުރަތްތެރި ވާހަކައެއް.\nއޮބި، ހަމަ ބެސްޓް މާޝާﷲ\nޒިނޭ ކުރަމުންދާ މީހުންނަށް މިވާހަކައިން ތެދުމަގު ދައްކަވާށި!! އާމީން!!!!


ސަންޗޭޒް ބޭނުންވަނީ އާސެނަލްގައި މަޑުކުރަން، ރަނގަޅު...\nސަންޗޭޒް ބޭނުންވަނީ އާސެނަލްގައި މަޑުކުރަން، ރަނގަޅު އެއްބަސްވުމެއް ހެދޭނެ: ވެންގާ\n7 ޖެނުއަރީ 2017 | ހޮނިހިރު 13:23\nއާސެނަލްގެ ޗިލީގެ ފޯވާޑް އެލެކްސަސް ސަންޗޭޒް\nއާސެނަލް އަށް ކުޅެމުން އަންނަ ޗިލީގެ ފޯވާޑް އެލެކްސަސް ސަންޗޭޒް ބޭނުންވަނީ އެ ކްލަބުގައި މަޑުކުރަން ކަމަށާއި، ރަނގަޅު އެއްބަސްވުމެއް ވަރަށް އަވަހަށް ހެދޭނެ ކަމަށް އެ ކްލަބްގެ ކޯޗު އާސެން ވެންގާ ބުނެފި އެވެ.\nބެއިން ސްޕޯޓްސް އަށް ދިން އިންޓަވިއުއެއްގައި ވެންގާ ބުނީ ސަންޗޭޒް އަކީ ޓީމުގެ މުހިންމު ކުޅުންތެރިޔެއް ކަމަށާއި، އޭނާ ޓީމަށް ކުޅެން ބޭނުންވާ ކަމަށެވެ. އެގޮތުން އަވަހަށް އެއްބަސްވުން ނިންމަން ބާރުއަޅާނެކަމަށްވެސް އޭނާ ވަނީ ބުނެފައެވެ.\nވެންގާ ބުނީ ކޮންމެހެންވެސް ސަންޗޭޒް ކްލަބުގައި ބަހައްޓަން ކުރަން ޖެހޭ މަސައްކަތް ކުރާނެ ކަމަށާއި، ލާރި ހަރަދުކުރަން އާސެނަލް ބިރުން ނެތް ކަމަށެވެ. އެގޮތުން އޭނާ ބުނީ ކްލަބެއް ހިންގޭނީ ލާރި ހަރަދުކޮށްގެން ކަމަށެވެ.\nކޮންމެ ކަމެއްވެސް ފެށެނީ ލާރިން ކަމަށާއި، ނިމެނީވެސް ލާރިންކަން ފާހަގަކުރަމުން ވެންގާ ބުނީ ކުޅުންތެރިން ދިއުމާއި މަޑުކުރުން ވެސް ނިމިގެންދާނީ ލާރިން ކަމަށް ވެސް ވެންގާ ވަނީ ބުނެފައެވެ.\nބާސާގައި ހޭދަކުރި ތިން ސީޒަނުގައި އެ ކްލަބަށް ކުޅުނު 141 މެޗުގައި 47 ލަނޑު ކާމިޔާބުކޮށްފައިވާ ސަންޗޭޒް ވަނީ މިވީތަނަށް އާސެނަލް އަށް ކުޅުނު 117 މެޗުގައި 56 ލަނޑު ކާމިޔާބުކޮށްފަ އެވެ.


Karan Johar anekkaa ves gina tharin himanaigen film eh ufahdhanee – adduLIVE\nކަރަން ޖޯހަރު އަނެއްކާ ވެސް ގިނަ ތަރިން ހިމަނައިގެން ފިލްމެއް އުފައްދަނީ\nJul 12, 2021, 09:35 ޝަބްނަމް ރަޝީދު\nމަޝްހޫރު ޕްރޮޑިއުސަރ، ޑައިރެކްޓަރ އަދި އެކްޓަރެއް ކަމަށްވާ ކަރަން ޖޯހަރު ޒަމާންތަކަކަށް ފަހު އަނެއްކާ ވެސް ގިނަ ތަރިންތަކެއް ހިމަނައިގެން ފިލްމެއް އުފައްދަން ތައްޔާރު ވެއްޖެއެވެ.\nމި ފަހަރު އުފައްދާ ފިލްމުގައި ގިނަ ސުޕަރ ސްޓާރުން ހިމެނުމަށް ކަރަން ވަނީ ނިންމާފައެވެ. އޭނާގެ އެންމެ ފަހުން ފެނިގެންދިޔަ ގިނަ ތަރިން ހިމެނޭ ފިލްމް ކަމަށްވާ"ކަބީ ޚުޝީ ކަބީ ޣަމް" ވެގެން ދިޔައީ ބްލޮކްބަސްޓާއަކަށެވެ. މި ފަހަރުގެ ތަރިންގެ ތެރޭގައި ހިމެނެނީ، ދަރްމެންދްރާ، ޖާޔާ ބައްޗަން، ރަންވީރް ސިންގް. އާލިޔާ ބަޓް، އަދި ޝަބާނާ އަޒްމީއެވެ.\nމާދަމާގެ ވަގުތެއްގައި ރަންވީރް އަދި އާލިޔާއާއެކު ކަރަން މި ފިލްމުގެ ނަން ހާމަކުރާނެ ކަމަށް ރިޕޯޓްތައް ބުނެއެވެ. އަދި ކުރިޔަށް ހުރި ދުވަސްތަކުގައި ފިލްމާއިބެހޭ އިތުރު މައުލޫމާތުތައް ބެލުންތެރިންނާއި ހިއްސާކުރަމުން ގެންދާނެ ކަމަށް ވެސް ކަރަން ވަނީ ބުނެފައެވެ.\nކަރަން ޖޯހަރު އެނބުރި ޑައިރެކްޝަނަށް އައިސްފައިވަނީ5އަހަރު ފަހުންނެވެ. އެއީ އޭނާގެ އެންމެ ފަހުގެ ފިލްމް ކަމަށްވާ "އޭ ދިލް ހޭ މުޝްކިލް" އަށް ފަހުންނެވެ. އެ ފިލްމުގައި ލީޑްރޯލުން ފެނިގެން ގޮސްފައިވަނީ އަނުޝްކާ ޝަރްމާ، އައިޝްވަރްޔާ ރާއީ ބައްޗަން އަދި ރަންބީރް ކަޕޫރެވެ.


Milandhoo kulhuntheriakaa dhekolhah massala jassaifi | Mihaaru\nމިލަންދޫގެ ނިޒާމް (ކ) ކައިރިން މާޅޮހުގެ އާރީ ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\n02 ނޮވެމްބަރ 2017 - 09:52 18 comments\nމި ސީޒަނުގައި ކްލަބް ވެލެންސިއާ އަށް ކުޅުނު ޑިފެންޑަރު މުހައްމަދު ނިޒާމް (ޕީކޭ) އުރީދޫ ދިވެހި ޕްރިމިއާ ލީގުގައި ށ. މިލަންދޫ ޓީމަށް ކުޅެމުން އަންނަނީ ރިލީޒް ނުހޯދާ ކަމަށް ބުނެ ޓީސީ ސްޕޯޓްސް ކްލަބުން އެފްއޭއެމަށް މައްސަލަ ހުށަހަޅައިފި އެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) "މިހާރަ"ށް ވިދާޅުވީ މިލަންދޫ އަށް ރިލީޒް ނުހޯދާ ކުޅުންތެރިއަކު ކުޅޭ މައްސަަލައެއް ފުރަތަމަ ޑިވިޝަން ކްލަބަކުން ހުށަހަޅާފައިވާ ކަމަށެވެ.\nމިދިޔަ އަހަރު ބީޖީ ސްޕޯޓްސް ކްލަބަށް ކުޅުނު ނިޒާމް މި އަހަރު ވެލެންސިއާ އަށް ގުޅުނީ ކޮންޓްރެކްޓެއް ނެތި އެވެ. އޭއެފްސީ ކަޕްގެ ޕްލިމިނަރީ ބުރުގައި ބޫޓާންގެ ތިމްޕޫ ސިޓީއާ ދެކޮޅަށް ކުޅުނު މެޗަށް ކުޑަ ދުވަސްކޮޅަކަށް ވެފައި ވަނިކޮށް ވެެެލެންސިއާ އިން ޕްރެކްޓިސް ފެށީ ވަރަށް ވަގުތު ކުޑަތަން ވެފައިވަނިކޮށެވެ. އެނގިފައިވާ ގޮތުގައި އެ ދުވަސްކޮޅުގައި އެ ޓީމުން ގިނަ ކުޅުންތެރިން ގެނައީ ރަސްމީ ކޮންޓްރެކްޓެއް ނެތި އެވެ.\nއެސްޓީއޯ މާލޭ ލީގުގެ ފުރަތަމަ ބުރުގެ މެދުތެރެއިން ފެށިގެން ނިޒާމް ވެލެންސިއާ އިން ނުފެނެ އެވެ. އޭގެ ފަހުން އޭނާގެ ނަން ދެ ވަނަ ޑިވިޝަންގައި ވާދަކުރި ބީޖީގައި ވެސް ޖެހި އެވެ. ޕްރިމިއާ ލީގުގެ ފުރަތަމަ ބުރުގައި ނިޒާމް މިލަންދޫ އަށް ކުޅެނީ ރިލީޒް ނުހޯދާކަން ގިނަ ކްލަބްތަކުން ފާހަގަކުރި އެވެ. އެހެން ނަމަވެސް ރަސްމީ ސިފައެއްގައި އެއްވެސް ޓީމަކުން މައްސަލަ ހުށަނާޅަ އެވެ.\nއެފްއޭއެމް ގަވައިދު ބުނާގޮތުން ކޮންޓްރެކްޓެއް ނެތް ކުޅުންތެރިއަކު ވެސް އެއް ކްލަބުން އަނެއް ކްލަބަށް ބަދަލުވާއިރު ރިލީޒް ހޯދަން ޖެހެ އެވެ. ޓީމު ލިސްޓުގައި ނުހިމެނޭ ނުވަތަ ޓީމުގައި އެ މެޗުގައި ކުޅުމަށް ފާހަގަނުކުރާ ކުޅުންތެރިޔަކު ކުޅުވައިފިކަން ސާބިތުވެއްޖެނަމަ އެ ކުޅުންތެރިޔަކު ކުޅުނު މެޗުން އެޓީމަށް ލިބިފައިވާ ޕޮއިންޓާއި ގޯލް އުނިކުރެވޭނެ އެވެ. އަދި ޑިސިޕްލިނަރީ ކޯޑުގެ ދަށުން، އެ ކްލަބާއި ކުޅުންތެރިޔާ މެދު ފިޔަވަޅު އެޅޭނެއެވެ. އަދި އިދިކޮޅު ޓީމަށް ތިން ޕޮއިންޓާއި، ދެ ގޯލް ލިބޭނެ އެވެ.\nއެފްއޭއެމުން މި މައްސަލަ ބެލުމަށް ފަހު ނިޒާމް އާއި މިލަންދޫ އަށް ފިޔަވަޅު އަޅައިފިނަމަ ލީގުގެ ގިނަ ޓީމުތަކަށް ލިބިފައިވާ ޕޮއިންޓްތަކަށް ބަދަލު އަންނާނެ އެވެ. އޭގެ ތެރޭގައި ލީގުގެ ކުރީގައި އޮތް ދެ ޓީމު ވެސް ހިމެނެ އެވެ. މިލަންދޫ އާއި ޓީސީ ކުޅުނު ދެ މެޗު އެއްވަރުވެފައިވާއިރު، މި މައްސަލަ ނިމޭ ގޮތަކުން ޓީސީ އަށް އެ ދެ މެޗުން ގެއްލުނު ހަތަރު ޕޮއިންޓް ލިބޭނެ އެވެ. ހަތަރު ޕޮއިންޓް ލިބިއްޖެނަމަ ލީގުގެ އެއް ވަނައިގައި އޮތް ނިއު ރޭޑިއަންޓާއި ދެ ވަނައިގައި އޮތް ޓީސީ ޕޮއިންޓުގެ ގޮތުން އެއްވަރުވާނެ އެވެ.\nއެއް ވަނައިގައި އޮތް ނިއު އަށް މި ވަގުތު 11 މެޗުން 30 ޕޮއިންޓް ލިބިފައިވާއިރު، ޓީސީ އަށް ވަނީ 26 ޕޮއިންޓް ލިބިފަ އެވެ. މާޒިޔާ އަށް ލިބިފައިވަނީ 23 ޕޮއިންޓެވެ. ލީގުގައި ބާކީ އޮތީ ތިން މެޗެވެ.\nއިތުރު ލިޔުންތައް އެފްއޭއެމް ށ. މިލަންދޫ އުރީދޫ ދިވެހި ޕްރިމިއާ ލީގު\nޕީކޭ މައްސަލައިގައި މިލަންދޫގެ ގޯހެއް ނެތް!


SunOnline: Numberu thah inthihaa ah ithuruvaathee HEOC ah muvazzafun hoadhanee\nނަންބަރުތައް އިންތިހާއަށް އިތުރުވާތީ އެޗްއީއޯސީއަށް މުވައްޒަފުން ހޯދަނީ\nއަހްމަދު އިޒްމީމް 24 Jan 2022, 22:43\nމާލޭގެ އެކި ސަރަހައްދުގައި މީހުންގެ ކޮވިޑް ރެންޑަމް ސާމްޕަލް ނެގަނީ -- ސަން ފޮޓޯ/ ފަޔާޒު މޫސާ\nރާއްޖޭގައި ކޮވިޑްގެ ހާލަތު ގޯސްވެފައިވެ އެ ބައްޔަށް ޕޮޒިޓިވްވާ މީހުންގެ އަދަދު އިންތިހާއަށް އިތުރުވާ މި ދަނޑިވަޅުގައި ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)އަށް މުވައްޒަފުން ހޯދަން އިއުލާންކޮށްފިއެވެ.\nއެޗްއީއޯސީއަށް ހޯދަން އިއުލާން ކޮށްފައި ވަނީ 10 މެޑިކަލް އޮފިސަރުންނާއި، 60 ސާމްޕަލް ޓޭކަރުންގެ އިތުރުން 10 ސަޕޯޓް ސްޓާފުންނަށެވެ.\nމި މަހުގެ 30 ވަނަ ދުވަހުގެ 14:00އާ ހަމައަށް މި މަގާމުތަކަށް ކުރިމަތިލުމުގެ ފުރުސަތު ހުޅުވާލާފައިވާކަމަށް އެޗްޕީއޭއިން ބުނެއެވެ. އަދި މި މުވައްޒަފުން މަގާމަށް ނަގާނީ ހަ މަސްދުވަހުގެ މުއްދަތަށް ކަމަށް ވެސް އެ އެޖެންސީން ބުނެއެވެ.\nއެޗްޕީއޭއިން ބުނީ މެޑިކަލް އޮފިސަރުންނަށް މުސާރައިގެ ގޮތުގައި މަހަކު 24،240 ރުފިޔާ ދޭނެކަމަށެވެ. އަދި ސާމްޕަލް ޓޭކަރުންނާއި ސަޕޯޓް ސްޓާފުންނަށް މުސާރައިގެ ގޮތުގައި 7،500 ރުފިޔާ ވަނީ ކަަނޑައަޅާފައެވެ.\nއެޗްއީއޯސީއަށް މުވައްޒަފުން ނަގަން އިއުލާނުކޮށްފައިވާއިރު މިދިޔަ ޑިސެމްބަރު މަހުގެ 16 ވަނަ ދުވަހު އެ ސެންޓަރުގެ މުވައްޒަފުންތަކެއް ވަނީ މުސާރަ ނުދޭކަމަށް ބުނެ އިހުތިޖާޖަށް ނިކުމެފައެވެ.\nއެލަވަންސް ދިނުމަށް ސަރުކާރުން ނިންމާފައި އޮތީ ތިން ގިންތިއަކަށް ބަހާލައިގެންނެވެ. އެގޮތުން ކޮވިޑް ބަލި މީހުންނާ ދިމާވާ، ރިސްކު ބޮޑު މުވައްޒަފުންނަށް ދުވާލަކަށް 500 ރުފިޔާ، ހައި ރިސްކު މީހުންނާ ދިމާވާ ދެވަނަ ގިންތީގެ މުވައްޒަފުންނަށް ދުވާލަކަށް 250 ރުފިޔާ އަދި އެޗްއީއޯސީގައި އެހެނިހެން މަސައްކަތް ކުރާ އެންމެ ލޯ ރިސްކް މުވައްޒަފުންނަށް ދުވާލަކަށް 200 ރުފިޔާ ދޭ ގޮތަށެވެ.\nއެހެންނަމަވެސް އަހަރެއްވެގެން ދިޔައިރު ފްރަންޓްލައިން އެލަވަންސް ނުލިބޭ ބައެއް މީހުނާއި, ގަވާއިދުން އެ އެލަވަންސް ނުލިބޭ ވަރަށް ގިނަ މީހުން އެޗްއީއޯސީގައި މަސައްކަތް ކުރަމުންދާކަމަށް އެ އިހުތިޖާޖުގައި ބައިވެރިވި މުވައްޒަފުން ބުންޏެވެ.\nދުވަސްތަކަކަށްފަހު މި މަހުގެ ތެރޭގައި ކޮވިޑަށް ޕޮޒިޓިވްވާ މީހުންގެ އަދަދު ވަނީ ވަރަށް ބޮޑުތަނުން އިތުރުވެފައެވެ.\nއެގޮތުން ފާއިތުވި 24 ގަޑިއިރު ތެރޭގައި މުޅި ރާއްޖެއިން ޓެސްޓްކުރި 7،681 ސާމްޕަލްގެ ތެރެއިން 2,707 މީހުން ކޮވިޑަށް ވަނީ ޕޮޒިޓިވްވެފައެވެ. މީގެ ތެރެއިން މާލެއިން ޕޮޒިޓިވް ވެފައިވަނީ 1,420 މީހުންނެވެ.


Mee sara ge loabiveringe listeh! – Iru\nސަމާ· 17 ސެޕްޓެމްބަރު 2020\nޒުވާން އެކްޓަރެސް ސާރާ އަލީ ޙާންއަކީ މަޝްހޫރު އެކްޓަރު ސައިފް އަލީޙާންގެ އަންހެން ދަރިފުޅެވެ. ބޮލީވުޑުގެ މާގިނަ ފިލްމުތަކަކުން ފެނިގެން ގޮސްފައި ނުވި ނަމަވެސް ސާރާ ބޮޑަށް މަޝްހުރުވެފައިވަނީ ކުރީގައި ފަލަކޮށް ހުރި ނަމަވެސް ފިލްމި އިންޑަސްޓްރީއަށް ވަނުމަށްޓަކައި ހިކުނު އެކްޓަރެސްއެއްގެ ގޮތުގައެވެ.\nބޮލީވުޑުގެ ތެރޭގައި ހިގަމުންޑާ ނެޕޮޓިޒަމްގެ ބަހުސްގައި ސާރާގެ ނަންވެސް ހިމެނެމުންދާއިރު ސާރސާރާގެ ވާހަކަ ގިނަ ފަހަރަށް މީޑިއާގައި ދެކެވިފައި އޮތީ އެކްޓަރުންނާއި ލޯބީގެ ގުޅުން ބާއްވާ އެކްޓަރެސްއެއްގެ ގޮތުގައެވެ.\nމިއަދުގެ ރިޕޯރޓުގައި މިބަލާލަނީ ސާރާ އަލީ ޙާން އާއި ލޯބީގެ ގޮތުން ގުޅިފައިވާކަމަށް ބުނެވޭ ބައެއް އެކްޓަރުންނަށެވެ.\nކޮފީ ވިތު ކަރަންގައި ދެއްކި ބައެއް ވާހަކަތަކުގައި އިޝާން ކައްޓަރުގެ ނަން ބުނެފައި ނުވި ނަމަވެސް އޭނާއަށް ނިސްބަތްވާގޮތަށް ޑޭޓުކުރާކަމަށް ބުނުމުން ގިނަ ބަޔަކު އެވާހަކަވަނީ ދައްކާފައެވެ. އަދި އެކި ތަންތަނުން ރިޕޯރޓަރުންނަށް ވަނީ އެދެމީހުން އެކުގައި ވަގުތު ހޭދަކުޜާ މަންޒަރުގެ ފޮޓޯތަށްވެސް ލިބިފައެވެ.\nސާރާގެ ފުރަތަމަ ފިލްމުގެ ހީރޯ، ސުޝާންތު ސިންގު ރާޖުޕުތުއާއި ސާރާ ޑޭޓު ކުރަމުންދާ ވާހަކަތަކެއް ފިލްމު ޕޮރޮމޯޝަންގެ ތެރޭގައި ވަރަށް ބޮޑަށް ދެކެވެމުންދިޔައެވެ. އެހެން ނަމަވެސް އެކަމުގެ ހަޤީޤަތް ނޭނގިފައި އޮއްވާ ސުޝާންތުގެ މަރާ ގުޅިގެން އެވާހަކަތަކުގައި ކޮންމެވެސް ހަޤީޤަތެއްވާކަން މިއަންނަނީ ފަޅާއަރަމުންނެވެ.\nސާރާ ފިލްމު އިންޑަސްޓްރީއަށް އައުމުގެ ކުރިން އިންޑިއާގެ މަޝްހޫރު ޕޮލިޓިޝަން ސުޝިލް ކުމާރު ސިންދޭގެ ދަރިފުޅު ވީރުއާއި ލޯބީގެ ގޮތުން ގުޅިފައިވާކަމަށް ސާރާވަނީ އިންޓަވިއުއެއްގައި ބުނެފައެވެ.\nފުރުސަތެއް ލިބިއްޖެނަމަ ކާތިކު އާރިޔާ އާއި ޑޭޓު ކުރަން ބޭނުންވާކަމަށް ސާރާ ބުނެފައިވަނިކޮށް އެދެތަރިން އެކީގައި ކުޅުނު ފިލްމު ލަވް އާޖުކަލްގެ ތެރެއިން ގާތް ގުޅުމެއް އުފެދުނުކަން އެގިގެންދިޔައީ ސޯޝަލް މީޑިއާގައި ދައުރުވާންފެށި މި ޖޯޑުގެ ލޯބި ލޯބި ފޮޓޯތަކުންނެވެ. ގިން ބަޔަކު މި ދެމީހުން ލޯބީގެ ގޮތުން ގުޅިގެން އުޅޭކަމަށް ނިންމާ އެވާހަކަތަށް ދެއްކި ނަމަވެސް އަނެއްބަޔަކު ބުނަމުންދިޔައީ އެއީ ފިލްމުގެ ޕުރޮމޯޝަން ސުޓަންޓެއްކަމަށެވެ.


Trade Facilitation Agreement: Thaketheege agu heyove, ufehdhun therikan mathi vaane\nމާލެ ވިޔަފާރި ބަނދަރު--\nޓްރޭޑް ފެސިލިޓޭޝަން މުއާހަދާ: ތަކެތީގެ އަގުހެޔޮވެ، އުފެއްދުންތެރިކަން މަތިވާނެ ކަމަށް ލަފާކުރެވޭ\nދުނިޔޭގެ ވިޔަފާރި ޖަމިއްޔާ (ވޯލްޑް ޓްރޭޑް އޯގަނައިޒޭޝަން - ޑަބްލިއުޓީއޯ) ގެ ޓްރޭޑް ފެސިލިޓޭޝަން އެއްބަސްވުމުގެ ސަބަބުން ވިޔަފާރީގެ ހަރަދުތައް ކުޑަވެ، ތަކެތީގެ އަގުހެޔޮވާނެ ކަމަށާއި، އެކްސްޕޯޓު އިތުރުވެ، އުފެއްދުންތެރިކަން މަތިވާނެ ކަމަށް ލަފާކޮށްފި އެވެ.\nޑަބްލިއުޓީއޯގެ ޓްރޭޑް ފެސިލިޓޭޝަން އެއްބަސްވުމަށް ރައްޔިތުންގެ މަޖިލީހުން ރުހުން ދިނުމާމެދު ދެކޭ ގޮތެއް ދިރާސާ ކުރުމަށް ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީ އަށް މިއަދު ވަނީ ފޮނުވާފަ އެވެ.\nމަޖިލީހުގެ ރިޔާސަތުން ހުށަހަޅާ މައްސަލައެއްގެ ގޮތުގައި އެކަން ތަޅުމަށް ހުށަހެޅުއްވީ މަޖިލީހުގެ ރައީސް، އަދި ކުރީގެ ރައީސް މުހައްމަދު ނަޝީދެވެ. އެއަށްފަހު އަމީންއާއްމު ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ފޮނުއްވި ސިޓީފުޅު އިއްވަވާފަ އެވެ.\nއެ ސިޓީފުޅުގައި ވަނީ ޑަބްލިއުޓީއޯގެ މެމްބަރު ގައުމެއްގެ ހައިސިއްޔަތުން އެއްބަސްވުން ތަންފީޒު ކުރުމަކީ ލާޒިމް ކަމެއް ކަމަށާއި އެކަން ކުރުމަށް ވަޒީރުންގެ މަޖިލީހުން ރުހުން ދީފައި ވަނީ ޖޫން 12 ގައި ކަމަށެވެ. އެކަމަކު ގާނޫނު އަސާސީގައިވާ ގޮތުން ތަންފީޒު ކުރުމުގެ ކުރިން މަޖިލީހުގެ ރުހުން ހޯދަން ޖެހެ އެވެ.\nގާނޫނު އަސާސީގެ 93 ވަނަ މާއްދާގެ (ހ) ގައި ބުނަނީ ބޭރުގެ މުއާހަދާތަކުގައި ބައިވެރިވި ނަމަވެސް، އެއަށް އަމަލު ކުރެވޭނީ މަޖިލީހަށް ހުށަހަޅައިގެން، މަޖިލީހުން ފާސްކޮށް، ނިންމާ ގޮތެއްގެ މަތިން ކަމަށެވެ. އެހެންކަމުން އެ މުއާހަދާއަށް މަޖިލީހުގެ ރުހުން ހޯދަން ރައީސް ފޮނުއްވެވީ އިއްޔެ އެވެ.\nރައީސްގެ ސިޓީފުޅާއެކު ވަނީ މުއާހަދާއާ ގުޅިގެން އިކޮނޮމިކް މިނިސްޓްރީން ތައްޔާރު ކުރި ރިޕޯޓާއި މުއާހަދާގެ ކޮޕީ މަޖިލީހުގެ މެމްބަރުންނަށް ފޮނުއްވާފަ އެވެ. އޭގައިވާ ގޮތުން އެއްބަސްވުމުގެ މައިގަނޑު މަގްސަދަކީ މެމްބަރު ގައުމުތަކުގެ މެދުގައި ހުރި ވިޔަފާރީގެ ހުރަސްތައް ނައްތާލުމެވެ.\nޓްރޭޑް ފެސިލިޓޭޝަން އެއްބަސްވުން\nޑަބްލިއުޓީއޯގެ މެމްބަރު ގައުމުތަކުން ބައިވެރިވުން ލާޒިމް ކުރާ އެއްބަސްވުމަށް މެމްބަރު ގައުމުތަކުގެ ތެރެއިން ތިންބައި ކުޅަ ދެބައި ގައުމުގެ ތާއީދު ލިބުނީ 2017 ގައެވެ. އެއާއެކު އެއްބަސްވުމަށް ވަނީ ބައިނަލްއަގްވާމީ ފެންވަރުގައި އަމަލު ކުރަން ފަށާފަ އެވެ.\nއެއްބަސްވުމުގެ މުހިއްމު ކަންކަން ގުޅެނީ ކަސްޓަމްސްގެ މަސައްކަތާ އެވެ. މިއަހަރުގެ މެއި މަހުގެ ނިޔަލަށް ޑަބްލިއުޓީއޯގެ މެމްބަރު 164 ގައުމުގެ ތެރެއިން 143 ގައުމުން ވަނީ އެއަށް އަމަލު ކުރަން ފަށާފަ އެވެ. އެއްބަސްވުމުގެ ދަށުން ވިޔަފާރި އަށް ފަހި މާހައުލެއް ގާއިމްވެގެން ދާނެ ކަމަށް ބެލެވެ އެވެ.\nއެގޮތުން އޭގެ ދަށުން މުދާ އެކްސްޕޯޓް ކުރުމާއި އިމްޕޯޓް ކުރުމަށް ބޭނުންވާ ލިޔެކިޔުންތައް މަދުކޮށް، އެތަކެތި ސިމްޕްލިފައިކޮށް، އިޖުރާއަތުތައް ފަސޭހަކޮށް، މުދާ ކްލިއާ ކުރުމާއި، ރިލީޒް ކުރުމާއި ޓްރާންސިޓް ކުރަން ލުއި ފަސޭހަ ގޮތްތައް ކަނޑައަޅާ، މުދާ އުފުލުމާއި ޓްރާންސިޓް ކުރުމުގައި ދިމާވާ ދަތިތައް ނައްތާލުން އޭގެ ދަށުން ހިމެނެ އެވެ.\nއިކޮނޮމިކް މިނިސްޓްރީގެ ރިޕޯޓް\nއެއްބަސްވުމުގައި ސޮއިކުރުމާ ގުޅޭ ގޮތުން އެކި ފަރާތްތަކާ މަޝްވަރާކޮށްފައި ވާއިރު، އެޓާނީ ޖެނެރަލް (އޭޖީ) ގެ ލަފާ ވަނީ ތިން ފަހަރެއްގެ މަތިން ހޯދާފަ އެވެ. އަންދާޒާކޮށްފައިވާ ގޮތުގައި އެއްބަސްވުމަށް އަމަލު ކުރަން ފެށުމުން ވިޔަފާރީގެ ހަރަދު 14.3 އިންސައްތަ އަށް ކުޑަވާނެ ކަމަށް ބެލެވެ އެވެ.\nއޭގެ އިތުރުން ވިޔަފާރީގެ ވެއްޓަށް ހެޔޮ ބަދަލު ގެނެވި، ޓްރާންސްޕޭރެންސީ ބޮޑުވުން ކޮރަޕްޝަނަށް މަގުފަހިވާ ކަންކަން މަދު ކުރުމަށް ފިޔަވަޅު އެޅޭނެ ކަމަށާއި، ވިޔަފާރީގެ ހަރަދު ކުޑަވުމުގެ ނަތީޖާއެއްގެ ގޮތުން އަގުހެޔޮކޮށް މުދާ ގަންނަން ލިބޭނެ ކަމަށް ވަނީ ފާހަގަކޮށްފަ އެވެ.\nވިޔަފާރީގެ އުސޫލުތައް ލުއިވުމުން އެކްސްޕޯޓް ކުރަން ފަސޭހަވެ، އެކްސްޕޯޓު އިތުރުވުމުން، ގައުމުގެ އުފެއްދުންތެރިކަ މަށް ހެޔޮ ބަދަލެއް އަންނާނެ ކަމަށް ލަފާކޮށްފައި ވެއެވެ. އެއްބަސްވުމަށް އަމަލު ކުރުމަށް ކޮންމެ ގައުމަކުން ވެސް ނޭޝަނަލް ޓްރޭޑް ފެސިލިޓޭޝަން ކޮމިޓީއެއް އުފައްދަން ޖެހެ އެވެ.\nއިތުރަށް ފާހަގަކޮށްފައިވާ ގޮތުގައި އެއްބަސްވުމުގައިވާ ބައެއް ކަންކަން ތަންފީޒު ކުރުމަށް ދައުލަތުގެ ބަޖެޓުން ހަރަދު ކުރަން ޖެހުން އެކަށީގެންވެ އެވެ. އަދި ބައެއް ގާނޫނުތަކާއި އުސޫލުތަކަށް ބަދަލު ގެންނަން ޖެހެ އެވެ. އަދި ރައްޔިތުން އަމަލު ކުރަން ޖެހޭ ކަންކަމަށް ވަކި ގާނޫނެއް މަޖިލީހުން ފާސްކުރަން ޖެހޭނެ އެވެ.\nޑަބްލިއުޓީއޯ މަޖިލިސް އިގްތިސާދު ވިޔަފާރި


އޭޖީ އޮފީހުގެ ޕީއެސްގެ މައްސަލަތަކެއް ފެންމަތިކޮށް މުވައްޒަފުން ސީއެސްސީއަށް\n23 ޖޫން 2022 - 15:27 1\nޝިޔާއު, ޕީއެސް ކަމުގެ މަގާމަށް އައްޔަންކުރަނީ: އޭނާއާ ދެކޮޅަށް މުވައްޒަފުންތަކެއް ވަނީ މައްސަލަތަކެއް ފެންމަތިކޮށްފައި\nއެޓާނީ ޖެނަރަލް އޮފީހުގެ ޕާމަނަންޓް ސެކްރެޓްރީ (ޕީއެސް) އަހުމަދު ޝިޔާއުއާ ގުޅޭ ޝަކުވާތަކެއް އެ އޮފީހުގެ މުވައްޒަފުންތަކެއް ސިވިލް ސާވިސް ކޮމިޝަނަށް ހުށަހަޅައިފި އެވެ.\nގިނަ އަދަދެއްގެ މުވައްޒަފުން ސޮއިކޮށް ހުށަހެޅި އެ މައްސަލަ ސިވިލް ސާވިސް ކޮމިޝަނުން މިހާރު ބަލަމުންދާކަން އެ ތަނުން ޔަގީންކޮށްދެ އެވެ. ނަމަވެސް, މައްސަލައާ ގުޅޭ ތަފްސީލެއް ހާމައެއް ނުކުރެ އެވެ. އެޓާނީ ޖެނަރަލް އޮފީހުން ވެސް ރަސްމީކޮށް މިކަމުގައި އެއްޗެއް ނުބުންޏެވެ.\nނަމަވެސް, އެޓާނީ ޖެނަރަލް އޮފީހުގެ މުވައްޒަފަކު މި ނޫހަށް މައުލޫމާތު ދިން ގޮތުގައި, ޕީއެސް ޝިޔާއުގެ މައްސަލަތަކެއް ހުށަހަޅަން ޖެހުނީ, މުވައްޒަފުންނާ މެދު ތަފާތުކޮށް ގާނޫނާ ހިލާފަށް ފިޔަވަޅުތައް އަޅަމުންދާތީ އެވެ. މުވައްޒަފުންނާ މެދު އެކިއެކި ފިޔަވަޅުތައް އަޅާފައިވާއިރު, އެ ފިޔަވަޅުތަކާ ގުޅޭ ގިނަ މައްސަލަތަކެއް ވަޒީފާއާ ބެހޭ ޓްރިބިއުނަލަށް ވެސް ހުށަހަޅާފައިވެ އެވެ.\nއޭގެ ގިނަ މައްސަލަތައް ނިމިފައިވަނީ މުވައްޒަފުންނާ އެއްކޮޅަށެވެ. އެގޮތުން, ބައެއް މުވައްޒަފުންނަށް ލިޔުމުން ދީފައިވާ އިންޒާރުގެ މައްޗަށް ފިޔަވަޅުތައް ނޭޅުމަށް ޓްރިބިއުނަލުން އަމުރުކޮށްފައިވެ އެވެ. އެފަދަ ބައެއް އަމުރުތައް ހައިކޯޓުން ވެސް ވަނީ ދަމަހައްޓާފަ އެވެ.\nމީގެކުރިން ވެސް މިފަދަ ތުހުމަތުތައް އެކި ވުޒާރާތަކުގެ ޕާމަނަންޓް ސެކްރެޓްރީންގެ މައްޗަށް ކުރެވިފައިވެ އެވެ. އެގޮތުން 2019 ވަނަ އަހަރު އެޑިއުކޭޝަން މިނިސްޓްރީގެ އޭރުގެ ޕީއެސް މުހައްމަދު ސައީދުގެ މައްސަލަ ސިވިލް ސާވިސް ކޮމިޝަނުން ބެލުމަށްފަހު މަގާމުން ވަކިކުރި އެވެ.\nއޭނާ މަގާމުން ވަކިކުރުމުގެ ފިޔަވަޅު އެޅީ ދެ މުވައްޒަފަކު ގާނޫނާއި ގަވާއިދުތަކާ ހިލާފަށް ވަޒީފާއިން ވަކިކުރުމުގެ ތުހުމަތުގަ އެވެ. އޭގެއިތުރުން, ހެލްތު މިނިސްޓްރީގެ ކުރީގެ ޕީއެސް ހަދީޖާ އަބްދުއްސަމަދުގެ މިފަދަ މައްސަލައެއް ވެސް ކޮމިޝަނަށް ހުށަހެޅި އެވެ.\nދައުވާ ނުކޮށް ބަންދުގައި 60 ދުވަސް ބެހެއްޓޭ ގޮތަށް އިސްލާހެއް\n30 days 0


Covid ge aa varient adhi Raajje in fenifaeh nuvey: Dr. Nazla\nޑރ. ނަޒްލާ ރަފީގް-- ފޮޓޯ: ރައީސް އޮފީސް\nކޮވިޑްގެ އާ ވޭރިއަންޓު އަދި ރާއްޖެއިން ފެނިފައެއް ނުވޭ: ޑރ.ނަޒްލާ\n24 ޑިސެމްބަރ 2020 - 23:14:07\nއިނގިރޭސިވިލާތުން ފެނުނު ކޮވިޑް 19ގެ އާ ވޭރިއަންޓު މިހާތަނަށް ރާއްޖެއިން ފެނިފައި ނުވާ ކަމަށް ހެލްތު އިމަޖެންސީ އޮޕަރޭޝަން ސެންޓަރު، އެޗްއީއޯސީގެ ސްޕޯކްސްޕާސަން ޑރ. ނަޒްލާ ރަފީގް ވިދާޅުވެއްޖެއެވެ.\nއެޗްއީއޯސީން މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޑރ.ނަޒްލާ ވިދާޅުވީ ރާއްޖެއިން އެއް ބެޗް ސީކުއެންސިންގް އަށް ފޮނުވާފައިވާ ކަމަށެވެ. އަދި އޭގެ ނަތީޖާ މިދިޔަ ހަފްތާގައި ލިބުނު ކަމަށާއި، މި ނަތީޖާއިން ދެނެގަނެވުނީ ރާއްޖޭގައި އުޅެނީ މި ވައިރަހުގެ އެއް ވައްތަރު ކަމަށެވެ.\nމީގެ އިތުރުން އަދި އިތުރު ސާމްޕަލް ސީކުއެންސިންގް އަށް ފޮނުވުމަށް މަސައްކަތް ކުރަމުން އަންނަ ކަމަށް ޑރ. ނަޒްލާ ވިދާޅުވިއެވެ.\nޑރ. ނަޒްލާ ވިދާޅުވީ މިހާރު ހުރި މައުލޫމާތު ތަކަށް ބަލާއިރު އިނގިރޭސިވިލާތުން ފެނިފައިވަނީ ކޮވިޑްގެ އާ ސްޓެރިނެއް ނޫން ކަމަށެވެ. އަދި ފެނިފައިވަނީ އާ ވޭރިއަންޓެެއް ކަމަށް ޑރ. ނަޒްލާ ވިދާޅުވިއެވެ. އަދި އާންމުކޮށްވެސް ބަލި މިހާ ގިނަ މީހުންނަށް ޖެހޭއިރު، ވައިރަސް ކޮންމެވެސް ވަރަކަށް ބަދަލުވެ، އެކި މިއުޓޭޝަންތައް ފެންނާނެ ކަމަށް ޑރ. ނަޒްލާ ފާހަގަ ކުރެއްވިއެވެ. އަދި މި ވޭރިއަންޓުގެ ތަފާތު ކަމަކީ މި ވޭރިއަންޓުގައި އާދަޔާ ހިލާފަށް މިއުޓޭޝަން ހުރުން ކަމަށް ޑރ. ނަޒްލާ ވިދާޅުވިއެވެ.\nބަލީގެ ސްޓެރިންއެއް ކަމަށް ބެލެވޭނީ ވަރަށް ބޮޑެތިި ބަދަލުތަކެއް ވައިރަސްއަށް އައިސްގެން ކަމަށް ޑރ. ނަޒްލާ ފާހަގަ ކުރެއްވިއެވެ. އަދި މިއީ އާ ވައިރަހެއް ނޫން ކަމަށާއި، ކުރީގެ ވައިރަސްއާއި ކޮންމެވެސް ވަރަކަށް ތަފާތު ވައިރަހެއް ކަމަށް ޑރ. ނަޒްލާ ވިދާޅުވިއެވެ.\nމީގެ އިތުުރުން އެހެން ގައުމުތަކުގައިވެސް އެ ގައުމުން ފެނުނު ކޮވިޑްގެ ވޭރިއަންޓު އުޅޭނެ ކަމަށް ލަފާ ކުރެވޭކަމަށެވެ. އަދި ޔޫއެސް އިން ވަނީ އެގައުމުގައި މި ވޭރިއަންޓު އުޅޭ ކަމަށް ބެލެވޭ ކަމަށް ބުނެފައި ކަމަށް ޑރ. ނަޒްލާ ފާހަގަ ކުރެއްވިއެވެ.\nޑރ. ނަޒްލާ ވިދާޅުވީ މިހާރު އަޅާފައިވާ ފިޔަވަޅުތަކުގެ ސަބަބުން ނޭނގި ނަމަވެސް ރާއްޖެއަށް ކޮވިޑްގެ އިތުރު ވޭރިއަންޓެއް އައިސްފިނަމަ ރައްކާތެރިކަން ލިބޭ މިންވަރަށް ބެލުމަށްފަހު، މިކަން އިތުރަށް ދިރާސާކޮށް، މިކަމަށް ފިޔަވަޅެއް އެޅުމަށް ވާހަކަ ދެކެވެމުން އަންނަ ކަމަށެވެ. އަދި މި ވޭރިއަންޓާއި ގުޅިގެން ކުއްލިއަކަށް ފިޔަވަޅެއް އެޅުމުގެ ބަދަލުގައި، ވިސްނައިގެން ކަންކަން ކުރިއަށްގެންދިއުމަކީ މުހިއްމު ކަމެއް ކަމަށް ޑރ. ނަޒްލާ ފާހަގަ ކުރެއްވިއެވެ.\nރާއްޖޭގެ ބޯޑަރު އަލުން ހުޅުވާލާފައިވާއިރު، މާލެ ސަރަހައްދު ނޫން އެހެން ސަރަހައްދެއްގައި ކޮމިއުނިޓީ ސްޕްރެޑަކަށް ނުގޮސް ގިނަ ދުވަސްތަކެއް ހިފެހެއްޓިފައިވާކަން ޑރ. ނަޒްލާ ފާހަގަ ކުރެއްވިއެވެ. އަދި މިކަމުންވެސް އެނގިގެން ދަނީ ރާއްޖޭގައި ކޮވިޑާއި ގުޅިގެން އެކަށޭނަ، ރަނަގޅު ފިޔަވަޅުތަކެއް އެޅިފައިވާ ކަމަށާއި، ރާއްޖެއަށް ވުރެ މާބޮޑަށް ކުރިއަރާފައިވާ، ރިސޯސަސް ގިނަ ބައެއް ގައުމުތަކަށް ވުރެ ރަނގަޅަށް ރާއްޖެއިން ކޮވިޑާއި ދެކޮޅަށް ފިޔަވަޅުތައް އަޅާ އެ ފިޔަވަޅުތައް ދަމަހައްޓަމުން އަންނަކަން ޑރ. ނަޒްލާ ފާހަގަ ކުރެއްވިއެވެ.\nޑޮކްޓަރު ނަޒްލާ ރަފީގުހެލްތު މިނިސްޓްރީއެޗްޕީއޭކޮވިޑް-19އިނގިރޭސި ވިލާތް


ގެތައް އިޞްލާޙުކުރުމަށް 40 ނަސޭހަތް (32) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (32)\n06/06/2014 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\nހަމަ ކޮންމެ މީހަކާއެކު ދަރިން ބޭރަށް ފޮނުވުމުގައި ސަމާލުވުން:\nފަހެ، އޭރުން އެކުދިން އެނބުރި ގެއަށް އަންނާނީ ނުރަނގަޅު ބަސްތަކާއި ނުބައި އަޚްލާޤާއި އެކުއެވެ. ނަމަވެސް ގާތްތިމާގެ މީހުންނާއި އަވަށްޓެރިންގެ ތެރެއިން ހޮވާލެވޭ ކުދިންތަކަކަށް ގެއަށް އައިސް ތިބާގެ ދަރިންނާއެކު ކުޅުމަށް ދަޢުވަތު ދޭށެވެ.\nއެކުދިން ކުޅޭ ކުޅިވަރުތަކަކީ އެކުދިންނަށް ހިތްހަމަޖެހުން ލިބޭ އަދި ހަމައެހެންމެ ފައިދާހުރި ކުޅިވަރުތަކެއްކަމުގައި ހެދުން:\nއެކުދިން ކުޅުމަށް ޚާއްޞަ ކޮޓަރިއެއް ނުވަތަ ކުޅޭ އެއްޗެހި ބެހެއްޓުމަށް ޚާއްޞަ އަލަމާރިއެއް ދޭށެވެ. އެއީ އެތަނުގައި ތަރުތީބުން އެކުދިންގެ ކުޅޭ އެއްޗެހި ބެހެއްޓުމަށެވެ.\nޝަރީޢަތާ ޚިލާފުވާ ކުޅޭ އެއްޗެހިން ރައްކާތެރިވުން:\nއެއީ މިއުޒިކް ކުޅޭ ސާމާނާއި އޭގައި ޞަލީބު ހުންނަ ތަކެއްޗާ އަދި ޑައިސް (dice) ބޭނުން ކޮށްގެން ކުޅޭ ކުޅިވަރުތަކެވެ.\nޒުވާން ކުދިންނަށް ވަޑާންކުރުމާއި، ކަރަންޓާއި މެކޭނިކް މަސައްކަތްތަކާއި ކޮމްޕިއުޓަރުން ހުއްދަ ގޭމުތައް ކުޅުމަށް ޚާއްޞަތަނެއް ތައްޔާރުކުރުމަކީ ރަނގަޅު ގޮތެކެވެ. ނަމަވެސް ކޮމްޕިއުޓަރުން ގޭމު ކުޅެން ދިނުމުގައި ވިސްނާލަންޖެހޭ މުހިންމު ކަންތައްތަކެއް އެބަހުއްޓެވެ. ބައެއް ގޭމުތަކުން އަންހެނުންގެ ނުރަގަނޅު ޞޫރަތައް ކޮމްޕިއުޓަރު ސްކްރީނުން ފެންނަން ހުރެއެވެ. އަދި ބައެއް ގޭމުތަކުގައި ޞަލީބުވެސް ފެނެއެވެ.\nކޮމްޕިއުޓަރާއެކު ޖުވާ ކުޅޭ ގޭމެއްގެ ވާހަކަ މީހަކު އަޅުގަނޑަށް ކިޔައިދިނެވެ. އޭގައި ދެވަނަ ކުޅުންތެރިޔާ ރަމްޒުކޮށްދިނުމަށް ކޮމްޕިއުޓަރުގެ ސްކްރީނަށް އަރާ ހަތަރު އަންހެން ކުދިންގެ ތެރެއިން އަންހެން ކުއްޖަކު ކުޅުންތެރިޔާ އިޚްތިޔާރު ކުރެއެވެ. އަދި އޭނާއަށް ކާމިޔާބުވެއްޖެނަމަ އޭނާއަށް ލިބޭ ހަދިޔާއަކީ އެންމެ ނުބައި ޞިފައިގައި އެއަންހެން ކުއްޖާ އޭނާއަށް ދައްކާލުމެވެ.\nއަންހެން ކުދިންނާއި ފިރިހެންކުދިން ނިދާ އެނދު ވަކިކުރުން:\nމިއީ ގޭތެރެ ތަރުތީބުކުރުމުގައި ދީނަށް ރައްކާތެރިވާ މީހުންނާ އަދި (ދީނީ ކަންކަމަށް) އަޅާނުލާ މީހުން ފަރަޤުކޮށްދޭ އެއްކަމެވެ.\nރަސޫލުﷲ صلى الله عليه وسلم ކުޑަކުދިންނާއެކު ސަމާސާކުރައްވާ އަދި އެކުދިންގެ ބޮލުގައި ފިރުމާ ހައްދަވައެވެ. އެކުދިންނާ އޯގާތެރިކަމާއެކު ވާހަކަ ދައްކަވާ ހައްދަވައެވެ. އަދި އޭގެ ތެރެއިން އެންމެ ކުޑަ ކުދިންނަށް ފުރަތަމަ މޭވާ ދެއްވައެވެ. އަދި ބައެއްފަހަރު އެކަލޭގެފާނު صلى الله عليه وسلم ގެ ބުރަކަށިފުޅު މަތީގައި އެކުދިން އިށީނދެއެވެ.\nއަލްޙަސަންގެފާނާއި އަލްޙުސައިންގެފާނާއެކު އެކަލޭގެފާނު صلى الله عليه وسلم ސަމާސާކުރައްވާ އުޅުއްވިކަމުގެ ދެ މިޘާލެއް ތިރީގައި އެވަނީއެވެ.\nއަބޫ ހުރައިރާ رضي الله عنه ގެ އަރިހުން ރިވާވެގެންވެއެވެ.\n« كَانَ رَسُولُ اللَّهِ صَلَّى اللهُ عَلَيْهِ وَسَلَّمَ لَيُدْلِعُ لِسَانَهُ لِلْحَسَنِ بْنِ عَلِيٍّ، فَيَرَى الصَّبِيُّ حُمْرَةَ لِسَانِهِ فَيَبْهَشُ إِلَيْهِ» [رواه أبو الشيخ في أخلاق النبي صلى الله عليه وسلم وآدابه ، انظر السلسلة الصحيحة رقم ٧٠]\nމާނައީ: “އަލްޙަސަން ބުން ޢަލީއާ ދިމާއަށް އެކަލޭގެފާނުގެ ދޫފުޅު ނެރުއްވައެވެ. ފަހެ، ޙަސަނުގެފާނަށް އެކަލޭގެފާނުގެ ދޫފުޅުގެ ރަތްކަން ފެނުމުން މަޖާވެގެން އެކަލޭގެފާނުގެ އަރިހަށް ވަޑައިގަންނަވައެވެ.”\nއެބަހީ: އެކަމާ ގަޔާވެ، އެކަލޭގެފާނުގެ އަރިހަށް އަވަހަށް ވަޑައިގަންނަވައެވެ.\nޔަޢުލާ ބުން މުއްރާ رضي الله عنه ގެ އަރިހުން ރިވާވެގެންވެއެވެ.\n«خَرَجْنَا مَعَ النَّبِيِّ صَلَّى اللهُ عَلَيْهِ وَسَلَّمَ، وَدُعِينَا إِلَى طَعَامٍ فَإِذَا حُسَيْنٌ يَلْعَبُ فِي الطَّرِيقِ، فَأَسْرَعَ النَّبِيُّ صَلَّى اللهُ عَلَيْهِ وَسَلَّمَ أَمَامَ الْقَوْمِ، ثُمَّ بَسَطَ يَدَيْهِ، فَجَعَلَ يَمُرُّ مَرَّةً هَا هُنَا وَمَرَّةً هَا هُنَا، يُضَاحِكُهُ حَتَّى أَخَذَهُ، فَجَعَلَ إِحْدَى يَدَيْهِ فِي ذَقْنِهِ وَالْأُخْرَى فِي رَأْسِهِ، ثُمَّ اعْتَنَقَهُ فَقَبَّلَهُ…» [رواه البخاري في الأدب المفرد رقم ٣٦٤]\nމާނައީ: “ނަބިއްޔާ صلى الله عليه وسلم އާއެކު ތިމަންމެން ނުކުތީމެވެ. އަދި ތިމަންމެންނަށް ކެއުމަކަށް ދަޢުވަތު ދެވުނެވެ. ފަހެ، އޭރު ޙުސައިނުގެފާނު މަގުމަތީ ކުޅެން އުޅުއްވިއެވެ. ފަހެ، ނަބިއްޔާ صلى الله عليه وسلم ހިނގުން ބާރުކޮށްލައްވާ މީސްތަކުންނަށްވުރެ ކުރިއަށް ވަޑައިގަތެވެ. ދެން އެކަލޭގެފާނުގެ ދެއަތްފުޅު ދިއްކުރެއްވިއެވެ. ފަހެ، (ޙުސައިންގެފާނު) ދެކޮޅު ދެކޮޅަށް ދުވެއެވެ. އެކަލޭގެފާނު، ޙުސައިނުގެފާނު އުފުއްލަވާލަންދެން ދެބޭފުޅުންވެސް ހިނިފުޅުވެޑުވިއެވެ. އެކަލޭގެފާނުގެ އެއް އަތްޕުޅު (ޙުސައިންގެފާނުގެ) ދަތްދޮޅީގަ އަދި އަނެއް އަތްޕުޅު ބޮލުގައި އެޅުއްވިއެވެ. ދެން ގާތްކޮށްލައްވާ ބޮސްދެއްވިއެވެ.”


ސަޓާ އެވޯޑަށް ނަން ހުށައެޅުމުގެ މުއްދަތު އިތުރުކޮށްފި ސަޓާ އެވޯޑަށް ނަން ހުށައެޅުމުގެ މުއްދަތު އިތުރުކޮށްފި\nސަޓާ އެވޯޑަށް ނަން ހުށައެޅުމުގެ މުއްދަތު އިތުރުކޮށްފި\n2019 ވަނަ އަހަރުގެ ސަޓާ އެވޯޑް ހަފްލާގެ ތެރެއިން - ފޮޓޯ: ހައިރައިޒް\nސައުތު އޭޝިއަން ޓްރެވެލް އެވޯޑްސް، ސަޓާއަށް ނަން ހުށަހެޅުމުގެ ފުރުސަތު އިތުރުކޮށްފިއެވެ.\nސަޓާ އެވޯޑަކީ ދެކުނު އޭޝިޔާ ސަރަޙައްދުގައި ފަތުރުވެރިކަމުގެ ދާއިރާގެ ދޭ އެންމެ ޝަރަފުވެރި އެއް އެވޯޑެވެ. އެންމެ ފުރަތަމަ ސަޓާ އެވޯޑަށް ނަން ހުށައެޅުމުގެ ފުރުސަތު ހައިރައިޒުން ހުޅުވާލާފައިވަނީ މިމަހުގެ 10 ވަނަ ދުވަހާއި ހަމައަށެވެ. ނަމަވެސް މިހާރު ވަނީ އަންނަ މަހުގެ 10 ވަނަ ދުވަހާއި ހަމައަށް ނަން ހުށައެޅުމުގެ ފުރުސަތު އިތުރުކޮށްފައެވެ.\nމިއެވޯޑަށް ނޮމިނޭޓްވުމަށް އެ ތަނުގެ ވެބްސައިޓް މެދުވެރިކޮށް ފޯމް ހުށައެޅޭނެކަމަށްވެސް ހައިރައިޒުން ބުނެއެވެ. ހައިރައިޒުން ބުނީ ނަން ހުށައެޅުމުގެ މުއްދަތު އިތުރުކުރީ ގިނަ ތަންތަނަށް ފުރުސަތު ދިނުމުގެ ބޭނުމުގައިކަމަށެވެ. ކޯވިޑް19އިގެ ސަބަބުން ބައެއް ތަންތަނަށް ނަން ހުށައެޅުމަށް ދަތިތަކެއް ހުރިކަން ހައިރައިޒުން ފާހަގަކުރެއެވެ.\nސަޓާ އެވޯޑް ބާއްވާ ހައިރައިޒުން ބުނީ މިއަހަރުގެ އެވޯޑަށް ނަން ހުށަހެޅުމުގެ ފުރުސަތު 52 ކެޓަގަރީއަކުން ހުޅުވާލާފައިވާ ކަމަށެވެ. މީގެތެރޭގައި ފަތުރުވެރިކަމުގެ ޚިދުމަތްދޭ ތަންތަނާއި، ބްރޭންޑްތަކާއި، ވިޒިޓާރސް ޗޮއިސް އެވޯޑަކާއި، ޚިދުމަތުގައި ފާހަގަކޮށްލެވޭ ފަރާތްތަކަށް ޚާއްސަ ކެޓަގަރީއެއް ހިމެނެއެވެ.\nސަޓާ އެވޯޑަށް ދެކުނު އޭޝިއާގައި ހިމެނޭ، ބަންގްލަދޭޝް، ބޫޓާން، އިންޑިއާ، ނޭޕާލް، ރާއްޖެ، އަދި ސްރީލަންކާގެ ފަތުރުވެރިކަމުގެ ސިނާޢަތްތަކުގައި ހަރަކާތްތެރިވާ ފަރާތްތަކުން ކޮންމެ އަހަރަކުވެސް ކުރިމަތިލައެވެ. ކޯވިޑާއި ގުޅިގެން މިދިޔަ އަހަރު ސަޓާ އެވޯޑު ހަފްލާ ބާއްވާފައިވަނީ ވާޗުއަލްކޮށެވެ. މިދިޔަ އަހަރުގެ އެވޯޑް ހަފްލާގައިވެސް ރާއްޖެއަށްވަނީ ގިނަ ކެޓަގަރީތަކަކުން އެވޯޑް ލިބިފައެވެ.\nމިއީ ސަޓާ އެވޯޑު ބާއްވާ6ވަނަ ފަހަރެވެ. ސަޓާ އެވޯޑްގެ ފުރަތަމަ ހަފްލާ 2016 ވަނަ އަހަރު ލަންކާގައި ބޭއްވިއިރު 2019 ވަނަ އަހަރުވެސް މި ހަފްލާ އޮތީ އެޤައުމުގައެވެ. 2017 ވަނައަހަރުގެ އެވޯޑް ނައިޓް ރާއްޖޭގައި ބޭއްވިއިރު ޖެހިގެން އައި އަހަރު އެ ހަފްލާ އޮތީ އިންޑިއާގައެވެ. މިއަހަރުގެ އެވޯޑް ނައިޓް ބާއްވާނެ ވަކި ޤައުމެއް ސަޓާއިން އަދި އިޢުލާނެއް ނުކުރެއެވެ.


Virus Aa Gulhigen Namaadhugai Gunoothu Kiyan Islamic Ministry In Angaifi – adduLIVE\nވައިރަހާ ގުޅިގެން ނަމާދުގައި ގުނޫތު ކިޔަން އިސްލާމިކް މިނިސްޓްރީން އަންގައިފި\nMar 08, 2020, 15:47 ހަސަން ރަޝީދު\nކޮރޯނާ ވައިރަސް ފަދަ ބަލިތައް ފެތުރުން މިދުވަސްވަރު ޢާންމުވެފައިވާތީ، މިފަދަ ނުރައްކާތެރި ބަލިތަކުން ސަލާމަތްކޮށް ދެއްވުން އެދި ރާއްޖޭގެ ހުރިހާ މިސްކިތެއްގައި މިއަދުން ފެށިގެން ކޮންމެ ނަމާދެއްގެ ގުނޫތު ކިޔަން ޖެހޭ ގޮތަށް އިސްލާމިކް މިނިސްޓްރީން ހަމަޖައްސައިފި އެވެ.\nއިސްލާމިކް މިނިސްޓްރީން ބުނީ ކޮރޯނާ ވައިރަސްފަދަ ނުރައްކާތެރި ބަލިތަކުން ސަލާމަތްކޮށްދެއްވުމަށް އެދި ޤުނޫތު ނާޒިލާ މިއަދުން ފެށިގެން ކޮންމެ ފަރުޟު ނަމާދެއްގައި ކިޔަވާގޮތަށް ހަމަޖައްސާފައިވާ ކަމަށެވެ.\nރާއްޖޭގައި މީގެ ކުރިން ވެސް މިފަދަ ބައެއް ހާލަތްތަކުގައި ގުނޫތު ކިޔަވަން އަންގާފައިވެ އެވެ.\nހަލުވިކަމާއެކު ފެތުރެމުންދާ ކޮރޯނާ ވައިރަހުގައި މިހާތަނަށް 3،000 އަށް ވުރެ ގިނަ މީހުން މަރުވެފައިވާއިރު، މި ބަލި ޖެހިފައިވާ ދެ މީހަކު ރާއްޖެއިން ވެސް ވަނީ ފެނިފައެވެ. އެ ދެ މީހުންނަކީ ކުރެއްދޫ އައިލޭންޑް ރިސޯޓުގައި މަސައްކަތް ކުރާ ބިދޭސީ ދެ މުވައްޒަފުންނެވެ.\nރާއްޖެއިން ދެ މީހެއްގެ ފަރާތުން ކޮރޯނާ ވައިރަސް ފެނިފައިވާތީ ކުރެއްދޫ ރިސޯޓަށް ވަނީ އޮރެންޖް އެލާޓް ނެރެފަ އެވެ. އަދި މުޅި ރާއްޖެއަށް މިހާރު އޮތީ ޔެލޯ އެލާޓުގައެވެ.\nއޮރެންޖެ އެލާޓް ނެރެނީ ރާއްޖެއިން ބޭރުން ބަލިޖެހުނު މީހާގެ ފަރާތުން އެހެން މީހުންނަށް ބަލި ފެތުރޭ ހާލަތްތަކުގަ އެވެ. އަދި ޔެލޯ އެލާޓް ނެރެނީ ރާއްޖެއިން ބޭރުން ބަލިޖެހިފައިވާ މީހަކު ރާއްޖެ އަންނަ ހާލަތުގަ އެވެ.


ހަކަތައާ ގުޅޭ ފޮޓޯގްރަފީ މުބާރާތް 2015\nހަކަތައާގުޅޭ ފޮޓޯގްރަފީ މުބާރާތް 2015\nމި އަހަރުގެ ހަކަތައިގެ ދުވަސް ފާހަގަ ކުރުމުގެ ގޮތުން މި މިނިސްޓްރީގެ ފަރާތުން ފޮޓޯގްރަފީ މުބާރާތެއް ބޭއްވުމަށް ވަނީ ހަމަޖެހިފައެވެ. މި މުބާރާތަކީ ދިވެހި ރައްޔިތުންގެ މެދުގައި ކަރަންޓު ޚަރަދުކުޑަކުރުމާއި ގުޅޭގޮތުން ހޭލުންތެރިކަން އިތުރުކުރުމަށްޓަކައި ބޭއްވޭ މުބާރާތެކެވެ. މި މުބާރާތުގެ ތީމެއްގެ ގޮތުގައި ހަމަޖެހިފައިވަނީ "ލެޑް ސޭވްސް" މިއެވެ. މިތީމުގެ ދަށުން ފޮޓޯތައް ހުށަހެޅުމަށް ހަމަޖެހިފައިވަނީ6ކެޓަގަރީއަކަށް ބިނާކޮށެވެ. މި މުބާރާތަށް ހުށަހެޅޭ ފޮޓޯތައް ވާންވާނީ ދިވެހިރާއްޖޭގައި ނެގިފައިވާ ފޮޓޯތަކަށެވެ.\nކުރީގައި ބޭނުންކުރި ދިއްލުންތައް\nޒީނަތްތެރިކުރުމަށް ދިއްލާ ދިއްލުންތައް\nއިމާރާތުގައި ގުދުރަތީ އަލި ބޭނުންކުރުން\nއިޖުތިމާޢީ ސަރަޙައްދުގެ ދިއްލުންތައް\nރާއްޖޭގެ ކަރަންޓުގެ ޚިދުމަތަށް އައި ތަރައްޤީ\nމުބާރާތަށް ހުށަހަޅާ ފޮޓޯއާއެކު ތިރީގައިވާ މަޢުލޫމާތު ފުރިހަމަވާން ވާނެއެވެ.\nފޮޓޯވަނީ އެޑިޓްކޮށް އެއްވެސް ބަދަލެއް ގެނެވިފައިކަން ނުވަތަ ނޫންކަން (މި ގޮތުން މި މުބާރާތަށް ހުއްދަކުރެވޭ ބަދަލުތަކަކީ ބަރންކުރުން، ޑޮޖްކުރުން ކަލަރ ކަރެކްޝަން އަދި ހޭންޑް ޓިންޓިންގ އެކަންޏެވެ.)\nމުބާރާތުގައި ބައިވެރިކުރެވޭ ފޮޓޯތަކުގެ ތެރެއިން ވަނަވަނައަށް ހޮވޭ ފަރާތްތަކަށް އިނާމު ކަނޑައެޅިފައިވާ ވާހަކަ ދަންނަވަމެވެ. ފޮޓޯ ހުށަހެޅުމުގައި އެއްފަރާތަކަށް ހުށަހެޅޭ ވަކި އަދަދެއް ކަނޑައެޅިފައެއް ނުވެއެވެ. އަދި މި މުބާރަތުގައި ބައިވެރިކުރާ ފޮޓޯތައް ފޮޓޯގެ ވެރިފަރާތުގެ ހުއްދައަކާއި ނުލައި މި މިނިސްޓީގެ ބޭނުންތަކަށް ބޭނުންކުރުމުގެ އިޚުތިޔާރު މި މިނިސްޓްރީއަށް ލިބިގެންވެއެވެ. އަދި މިގޮތަށް ބޭނުން ކުރެވޭ ފޮޓޯތަކުގައި އެ ފޮޓޯގެ ވެރިފަރާތަށް ފުރިހަމަ ކްރެޑިޓް ދެވޭނެއެވެ.\nމި މުބާރާތަށް ފޮޓޯ ހުށަހެޅުމަށް "ފޮޓޯގްރަފީ ކޮމްޕެޓިޝަން 2015 އެޕްލިކޭޝަން ފޯމު" ފުރުއްވުމަށްފަހު މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ ރިސެޕްޝަނަށް ފޮޓޯގެ ސޮފްޓްކޮޕީއާއެކު ހުށަހެޅުއްވުން އެދެމެވެ. ނުވަތަ [email protected] އަށް ހުށަހެޅުއްވުން އެދެމެވެ. މި ފޯމު މި މިނިސްޓްރީގެ ރިސެޕްޝަނުންނާއި މިނިސްޓްރީގެ ވެބްސައިޓް www.environment.gov.mv އިން ޑައުންލޯޑް ކުރައްވޭނެ ވާހަކަ ދަންނަވަމެވެ.\nމި މުބާރާތަށް ހުށަހެޅޭ ފޮޓޯތައް ބަލައިގަނެވޭނެ އެންމެފަހު ތާރީޚަކީ 30 ސެޕްޓެންބަރު 2015 ވާ ބުދަ ދުވަހުގެ މެންދުރު 14:00 އެވެ.